༄༅། །བླ་མཆོད་རབ་གནས་ཡན་ལག་བཞི་པ་སྟ་གོན་དང་བཅས་པ་བཀླག་ཆོག་ཏུ་བཀོད་པ་བཞུགས་སོ། །

རྡོ་རྗེ་འཛིན་པར་གུས་བཏུད་ནས། །རྟེན་གསུམ་རབ་ཏུ་གནས་པ་ཡི། །ཆོ་ག་འབྲིང་པོ་བྱ་བའི་ཚུལ། །ཁུངས་དང་བཅས་ཏེ་བཤད་ཀྱིས་ཉོན། །འདིར་རས་བྲིའི་དཀྱིལ་འཁོར་ལ་བརྟན་པའི་རབ་གནས་འབྲིང་པོ་ཡན་ལག་བཞི་པ་སྟ་གོན་དང་བཅས་པ་བྱ་ཚུལ་བཤད་པར་བྱ་སྟེ། དེ་ཡང་ཀུན་མཁྱེན་པུཎྜ་རི་ཀའི་ཞལ་གྱི་ཟིལ་དངར་ལས། བླ་མེད་རྒྱུད་ལུང་དབང་ཐུབ་བཤད་སྲོལ་བརྟེན། །འཇུག་བདེ་མན་ངག་སྦྱོར་བ་ལེགས་པས་ན། །ཡན་ལག་བཞི་ལྡན་ལྷ་དབང་བསྐུར་ཆེད་དུ། །ཆས་ཞོར་མཐའ་གཅིག་འཛིན་པའི་ཞེན་ཡུལ་ཕྲོགས། །ཞེས་གསུངས་པ་ལྟར། འདིར་སྡོམ་པ་འབྱུང་བ་ནི་རྒྱུད་ལུང་དང༌། དེ་དང་མཐུན་པར་དཔལ་མཻ་ཏྲི་པ་དང་ཨ་བྷ་ཡའི་བཤད་སྲོལ་དང༌། འཇུག་པ་བདེ་བའི་ཕྱིར་ཆོ་ག་འབྲིང་དུ་བསྟན་པ་ནི་མན་ངག་དང༌། བཅའ་གཞི་དང་མཚམས་སྦྱོར་ལེགས་པ་ནི། སྦྱོར་བ་ལག་ལེན་ཕུན་སུམ་ཚོགས་པ་སྟེ་ཡན་ལག་བཞི་དང་ལྡན་པར་བཤད་དོ་ཞེས་གསུངས་པ་ལྟར། ལུང་དང༌། བཤད་པ། མན་ངག སྦྱོར་བ་ལག་ལེན་ཏེ་ཡན་ལག་བཞི་པ་ཞེས་གྲགས་པའི་རབ་གནས་ཀྱི་གཞུང་འདི་ཉིད་བླ་མཆོད་དང་སྦྱར་ཏེ་བཀླག་ཆོག་ཏུ་བསྡེབས་པ་ལ་སྟ་གོན་དང་དངོས་གཞི་གཉིས་ལས། དང་པོ་ལ་གཉིས། བཅས་ཤོམ་དང༌། ཆོ་གའོ། །དང་པོ་ནི། མཆོད་པ་བུམ་བསྐྱེད་ལ་བདུན་ཚར་གཅིག་དང་རྟེན་བསྐྱེད་ལ་བརྒྱད་ཚར་གཅིག་བཅས་བཤམས། བླ་མེད་བུམ་རྫས་དང་ལྡན་པའི་གཙོ་བུམ་དང་ལས་བུམ་གཟུངས་རྡོར་བཅས་བཀོད། ཡང་ཆུ་གཙང་གི་བུམ་པ་གཅིག་དང་དབང་རྫས་ཀྱི་བུམ་པ་བཅས་བུམ་པ་བཞི་འདུ་བྱས། གཞན་ཡང་བགེགས་སྤྲོད་སྐབས་ཀྱི་དབུ་སྒོམ། འཆམ་ཆས། ཐུན་རྫས་གུ་ཡུངས་ཐུན་རྡོ་དང་བཅས་པ། སྦྱང་ཆས་ལ། ཡུངས་ཀར། ཆུ་གཙང༌། ཁམ་ཕོར། དཱུརྦའི་སྙིང་པོ་ཅན་གྱི་བ་ལྕིའི་ཆང་བུ། ཟན་ཆང༌། སེང་རས་བཅས་དྲུག་བཞི་ལྡན་དུ་བཀོད། ཡང་ཉེ་རེག་སྐབས་ཀྱི་མེ་ལོང༌། དྲི་ཆབ་པིར་དང་བཅས་པ། མེ་ཏོག་གི་ཕྲེང་བ། མཆོད་ཡོན་གྱི་དུང་ཆོས་བཅས་སྣོད་གཅིག་ཏུ་བསྒྲིག བསྐོར་བྱའི་མར་མེ། སྤོས་དཀར་མར་དང་སྦྱར་བ་བཅས་སྦྱང་བའི་རིམ་པའོ། །ཁྲུས་ཆས་ལ། ཁྲུས་ཁང་དངོས་སུ་བཟོས་པའམ་མེད་ན་ཁྲུས་གཞོང་ཁར་གདུགས་ཕུབ་པའམ། ཡང་ན་མེ་ལོང་ལ་དར་གྱི་ལྡིང་གུར་བཅའ་བ་སོགས་གང་རུང་དང༌། བདག་ཆལ་བདུད་རྩི་ལྔ་དང༌། བ་བྱུང་ལྔ། ཏིལ་མར་སྲན་ཕྱེ། བྱུང་བྱེད་ཀུ་ཤའི་པིར་དང་དྲུད་བྱེད་དཱུརྦའི་པིར་དང་བཅས་པ། སྐུ་ཕྱི་དར་དང་ནམ་བཟའ་ཟུང་ལྡན། དག་པའི་རྡོ་རྗེའི་སྤོས་རེང་བུ་དང༌། དགབ་བྱའི་རས་སེར་པོ་བཅས་དེ་ཙམ་གྱིས་གྲུབ་བོ། །གཉིས་པ་ནི། ཆོག་དངོས་གཞི་བས་སྟ་གོན་བསྡུས་ཙམ་བྱས་ཏེ་གནང་བའི་དབང་གིས། མ་ནམ་བཞི་བསྐོར་གྱི་མཐར་བསྟོད་ཚོགས་ནི། རྡོ་རྗེ་འཆང་ཆེན་མཁྱེན་པའི་མཁའ་དབྱིངས་ལ། །ཏིལླི་པ་ནི་རྟོགས་པའི་དཀྱིལ་འཁོར་རྒྱས། །ནཱ་རོ་པཎ་ཆེན་ཐུགས་རྗེའི་འོད་ཟེར་འཕྲོ། །མ་རིག་མུན་སེལ་གསུམ་ལ་གསོལ་བ་འདེབས། །མར་པ་ལོ་ཙཱ་ཆོས་ཀྱི་རྒྱ་མཚོ་ལ། །བཞད་པ་རྡོ་རྗེ་ཡིན་བཞིན་ནོར་བུ་བརྙེས། །ཟླ་འོད་གཞོན་ནུ་དགོས་པའི་འདོད་རེ་བ་བསྐོང༌། །དངོས་གྲུབ་མཆོག་སྟེར་གསུམ་ལ་གསོལ་བ་འདེབས། །འགྲོ་མགོན་རིན་ཆེན་བྱང་ཆུབ་ལྗོན་ཤིང་ལ། །གླིང་ཆེན་རས་པ་ལྷག་བསམ་ལོ་འདབ་རྒྱས། །དཔལ་ལྡན་འབྲུག་པ་འཕྲིན་ལས་འབྲས་བུ་སྨིན། །དགོས་འདོན་ཀུན་བྱུང་གསུམ་ལ་གསོལ་བ་འདེབས། །སངས་རྒྱས་དབོན་རས་ཕུན་ཚོགས་གངས་རི་ལ། །སེངྒེ་མཚན་བརྒྱད་སྒོམ་པའི་གཡུ་རལ་རྒྱས། །རིགས་གསུམ་རྣམ་འཕྲུལ་སྤྱོད་པའི་རྩལ་ཆེན་རྫོགས། །ཆོས་རྗེ་ཁུ་དབོན་རྣམས་ལ་གསོལ་བ་འདེབས། །རྒྱལ་དབང་ཆོས་རྗེ་གདམས་པའི་སྤྲིན་ཕུང་ལ། །ངག་དབང་ཆོས་རྒྱལ་སྙན་པའི་འབྲུག་སྒྲ་སྒྲོག །ཆོས་ཀྱི་གྲགས་པ་ཐུགས་རྗེའི་ཆར་རྒྱུན་འབེབས། །དབྱར་གྱི་དཔལ་སྟེར་གསུམ་ལ་གསོལ་བ་འདེབས། །པདྨ་དཀར་པོ་མཁྱེན་གཉིས་འདབ་རྒྱ་གྲོལ། །མི་ཕམ་ཆོས་རྒྱལ་རྟོགས་པའི་དྲི་བསུང་འཐུལ། །བསྟན་པའི་ཉི་མ་གྲུབ་པའི་ཟིལ་དངར་འགྱེད། །བསྟན་པའི་ཉེར་འཚོ་གསུམ་ལ་གསོལ་བ་འདེབས། །ལྷོ་ཕྱོགས་དཔལ་གྱི་དུམ་བུའི་ནགས་ལྗོངས་འདིར། །ཆོས་སྲིད་གདུགས་དཀར་ཟུང་གིས་ད་ལྟའི་བར། །ཕན་བདེའི་གྲིབ་བསིལ་སྦྱིན་པའི་བཀའ་དྲིན་ཅན། །ངག་དབང་རྣམ་རྒྱལ་ཞབས་ལ་གསོལ་བ་འདེབས། །བསོད་ནམས་འོད་ཟེར་མཐུ་སྟོབས་གཟི་འོད་ལ། །བསྟན་འཛིན་རབ་རྒྱས་ཡིད་བཞིན་དབང་གི་རྒྱལ། །ངག་ལ་དབང་བའི་མདུན་སར་རྒྱལ་མཚན་སྒྲེང༌། །ལྷ་ཡི་མཛེས་རྒྱན་གསུམ་ལ་གསོལ་བ་འདེབས། །ཤཱཀྱ་རིན་ཆེན་བདུད་རྩིའི་གཏེར་ཆེན་ལས། །ཀུན་དགའ་རྒྱ་མཚོ་མཁྱེན་རབ་དགུང་དུ་འཕྱུར། །ཡོན་ཏན་མཐའ་ཡས་ནོར་བུའི་མཛོད་ལ་དབང༌། །ཐུབ་དབང་ཡབ་སྲས་གསུམ་ལ་གསོལ་བ་འདེབས། །ཤེས་རབ་སེངྒེ་རྟོགས་པའི་ལུས་རྩལ་རྫོགས། །འཇམ་དབྱངས་རྒྱལ་མཚན་བརྟན་མཁས་རལ་པས་བརྗིད། །འཇམ་དཔལ་གྲགས་པ་ཐེག་མཆོག་ང་རོ་ཅན། །མི་ཡི་སེངྒེ་གསུམ་ལ་གསོལ་བ་འདེབས། །ཤེས་རབ་རྒྱལ་མཚན་བསྟན་པའི་སྲོག་ཤིང་ལ། །ཡོན་ཏན་རྒྱལ་མཚན་གོས་བཟང་ཤམ་བུ་ཅན། །ཤཱཀྱ་རྒྱལ་མཚན་ནོར་བུའི་ཏོག་གིས་མཛེས། །བསྟན་པའི་རྒྱལ་མཚན་གསུམ་ལ་གསོལ་བ་འདེབས། །འཇིགས་མེད་ཆོས་རྒྱལ་མཁྱེན་པའི་ལྷ་ལམ་ལ། །འཕྲིན་ལས་རྒྱལ་མཚན་བརྩེ་བའི་ཆུ་འཛིན་གཡོ། །དཔལ་ལྡན་སེངྒེ་ནུས་པའི་ཆར་ཆེན་འབེབས། །མཁྱེན་བརྩེ་ནུས་ལྡན་གསུམ་ལ་གསོལ་བ་འདེབས། །སྲི་ཞི་རྣམ་རྒྱལ་སྒྲིབ་བྱེད་སྤྲིན་ལས་གྲོལ། །ཆོས་ཀྱི་དབང་ཕྱུག་ཉིན་མོར་བྱེད་པའི་དཔལ། །ངག་དབང་ཕྲིན་ལས་བསྟན་འགྲོ་པདྨའི་གཉེན། །བསྟན་པའི་ཉིན་བྱེད་གསུམ་ལ་གསོལ་བ་འདེབས། །ཤཱཀྱ་ཤྲཱི་གངས་ཆེན་ཏི་སེ་ལ། །བསྟན་འཛིན་རྒྱ་མཚོ་གདེངས་ཅན་མ་དྲོས་པ། །བསོད་ནམས་བཟང་པོ་གསེར་སྦྱང་མཆོག་ཏུ་སྨིན། །གྲུབ་དབང་ཡབ་སྲས་གསུམ་ལ་གསོལ་བ་འདེབས། །ཁྱད་པར་ངེས་དོན་གྲུབ་པའི་དགའ་ཚལ་གྱི། །བསྟན་པའི་ཆུ་འགོ་ཡེ་ཤེས་སེངྒེ་དང༌། །འཛིན་སྐྱོང་སྤེལ་མཛད་ཡོན་ཏན་འོད་ལ་སོགས། །བསྟན་པའི་གསལ་བྱེད་རྣམས་ལ་གསོལ་བ་འདེབས། །གཞན་ཡང་སོ་ཐར་བྱང་སྡོམ་ལུགས་གཉིས་དང༌། །བྱ་སྤྱོད་རྣལ་འབྱོར་རྣལ་འབྱོར་བླ་མེད་ཀྱི། །དབང་རྒྱུད་མན་ངག་གདམས་པ་རྗེས་བཟུང་བའི། །དྲིན་ཅན་བླ་མ་རྣམས་ལ་གསོལ་བ་འདེབས། །སྐྱེ་བ་ཀུན་ཏུ་སོགས་དང༌། བླ་མ་སྐུ་ཁམས་བཟང་བར་སོགས་ཀྱི་མཐར་མཚམས་རོལ་བྱ། དེ་ནས་ཁྱད་པར་གྱི་སྐྱབས་སེམས་ནས་བཟུང་བདག་བསྐྱེད་བཟླས་པ་ཡན་གྲུབ་པ་དང༌། སུམྦྷ་ནི་སོགས་བུམ་བསྐྱེད་གཞུང་བཞིན་གནང༌། དེ་ནས་ཐུན་སྒྲུབ་ནས་བཟུང་འདིར་རབ་གནས་ལ་འཇུག་ཚིག་མགོ་འཛུག་པ་དང་སྒོམ་ཞྭ་དྲངས། སུམྦྷ་ནི་ཤི་ཤུ་རྩ་གཅིག་གིས་ཐུན་རྫས་ལ་སྔགས་ཞུ། ཚོགས་པ་ཡར་བཞེངས། བླ་མ་གྲལ་གྱི་འཇུག་ཏུ་བྱོན། སེམས་ཅན་མ་རིག་པའི་མུན་པར་སོང་ཞིང་བདུད་ཀྱི་བྱིན་གྱིས་བརླབས་པ་རྣམས་ལ་བལྟས་ཏེ་དེ་རྣམས་ཀྱི་བདུད་གཞོམ་པའི་ཕྱིར། རང་ཉིད་གསང་བའི་བདག་པོ་ཕྱག་ན་རྡོ་རྗེ་ཧཱུཾ་ཀ་རར་གསལ་བའི་མིག་གཡས་པ་མ་ལས་ཉི་མ་དང༌། གཡོན་པ་ཌ་ལ་ཟླ་བ་དང༌། མིག་འབྲས་ཧཱུཾ་ལས་བསྐལ་པའི་མེ་ལྟར་འབར་བར་གྱུར། ཞེས་བརྗོད། དེ་ནས་བགེགས་གཏོར་བཤམས། ཨོཾ་ཨཱཿཧཱུཾ་གི་བྱིན་གྱིས་བརླབས། ཨ་ཀཱ་རོས་བསྔོས་ཏེ། ཧཱུཾ། ང་ནི་དཔལ་ལྡན་སྙིང་རྗེའི་སྟོབས། །སྲུང་བའི་འཁོར་ལོ་རབ་སྦྱོར་བས། །ལུས་སྲུལ་ལ་སོགས་གང་ཡང་རུང༌། །བགེགས་ཀྱི་ཚོགས་རྣམས་གཞན་དུ་དེངས། །ཅི་སྟེ་ངས་བསྒོ་སུ་ཞིག་འདའ། །རྡོ་རྗེ་བདག་པོ་སྐུ་ཡིས་ནི། །ལུས་སྲུལ་ལ་སོགས་འགས་བྱ་སྟེ། །འདིར་ནི་བརླག་འགྱུར་གཞན་དུ་མིན། །ཧཱུཾ། ང་ནི་དཔལ་ལྡན་རྡོ་རྗེ་འཆང༌། །སངས་རྒྱས་ཀུན་གྱིས་དབང་བསྐུར་ཞིང༌། །ཕྲིན་ལས་ཀུན་གྱི་བདག་པོ་རུ། །ང་ནི་རྗེས་སུ་གནང་བ་སྟེ། །ལོག་འདྲེན་བགེགས་ཀྱི་ཚོགས་རྣམས་ཀུན། །ང་ཡི་བཀའ་ལས་མ་འདའ་ཞིག །གལ་ཏེ་བཀའ་ལས་འདས་པ་ན། །བརླག་པར་འགྱུར་བ་གདོན་མི་ཟ། །བླ་མའི་རྗེས་སུ་མི་འཇུག་ཅིང༌། །དཀོན་མཆོག་གསུམ་ལ་མ་དད་པ། །གང་དག་ཇི་སྙེད་ཡོད་པ་ཀུན། །མྱུར་བ་ཉིད་དུ་ཕྱིར་དེངས་ཤིག །ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་བླ་མ་རིགས་དྲུག་པའི་དཀྱིལ་འཁོར་གྱི་སྒོ་ནས། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང་གཙུག་ལག་ཁང་ངམ། ཕོ་བྲང་ངམ། མཆོད་རྟེན་ནམ། ཁང་བཟང་སོགས་གང་འོས་ཚིག་ཁ་བསྒྱུར་དགོས། འདི་ལ་རབ་ཏུ་གནས་པའི་སྟ་གོན་བྱ་ཡིས། གང་སུ་ཡང་རུང་བས་ཕྱོགས་འདི་ན་གནས་པའི་ལྷ་དང༌། ཀླུ་དང༌། ལྷ་མ་ཡིན་དང༌། གནོད་སྦྱིན་དང༌། སྲིན་པོ་དང༌། ཡི་དྭགས་དང༌། ཤ་ཟ་དང༌། རྗེད་བྱེད་དང༌། འབྱུང་པོ་དང༌། ནམ་མཁའི་ལྡིང་དང༌། མིའམ་ཅི་དང༌། རིག་པ་འཛིན་པ་སོགས་ལ་རྒེད་པོ་དང་རྒན་མོ་དང་གཡོག་དང་འཁོར་དུ་བཅས་པ་རྣམས་འདིར་མ་གནས་པར་གཞན་དུ་དེངས་ཤིག འདི་ལྟར་རྡོ་རྗེ་འཛིན་པའི་བཀའ་ཐོས་ནས་མྱུར་བ་ཉིད་དུ་ཕྱིར་དེངས་ཤིག གང་དག་མི་འགྲོ་བ་དེ་དག་ཕྱག་ན་རྡོ་རྗེ་རབ་ཏུ་འབར་བ་ཧཱུཾ་ཀར་ཤིན་ཏུ་ཁྲོས་པ། ཡེ་ཤེས་ཀྱི་རྡོ་རྗེ་ཆེན་པོ་ཀུན་ནས་རབ་ཏུ་འབར་བས་མགོ་བོ་ཚལ་བ་བརྒྱར་འགས་པ་གྱུར་ཏ་རེ། དེ་ནས་བསྲུང་འཁོར་བསྒོམ་པ་ནི། བགེགས་གཏོར་རྒྱུ་ལམ་དང་བསྟུན་འཕངས་པའི་མོད་ལ། བླ་མས་ཧཱུཾ་མཛད་ཀྱི་ཕྱག་རྒྱ་བཅས་ཏེ། བསྲུང་འཁོར་རྒྱས་བསྡུས་གང་རུང་བསྒོམ། དེ་ནས་དོན་དམ་ཏིང་ངེ་འཛིན་གྱི་བསྲུང་བའི་ལྟ་དགོངས་བཅས་ནང་དུ་བྱོན། འོག་ཐམས་ཅད་རྡོ་རྗེའི་ས་གཞི། སྟེང་ཐམས་ཅད་རྡོ་རྗེའི་གུར་དང་བླ་བྲེ། ལོགས་ཐམས་ཅད་རྡོ་རྗེའི་རྭ་བ་དང་དྲྭ་བ། ཕྱི་རོལ་ཐམས་ཅད་མེ་རི་ཁ་དོག་རྣམ་པ་ལྔས་ཡོངས་སུ་བསྐོར་བར་གྱུར། བཛྲ་རཀྵ་རཀྵ། དེ་ནས་ཁྲུས་གསོལ་སྐབས་བཞེངས་བདེ་བའི་ཕྱིར་ཟླུམ་དཀྱིལ་བྱས་བཞུགས། སྦྱང་ཆས་བཤམས། ཨོཾ་ཨཱཿབིགྷྣན་ཏ་ཀྲྀ་ཊ་ཧཱུཾ་ཞེས་འཁྱིལ་སྔགས་བདུན་དང་ཧཱུཾ་བདུན་བཟླས་པས་ཡུངས་ཀར་སྔགས་ཞུ། དེ་ནས་མཆོད་གཡོག་གིས་མེ་རྫའི་སྣོད་བཀལ། ལས་རྡོར་གྱིས་སྦྱང་བ་ཕྱག་ལེན་ལྟར་བསྐོར་བར་བྱ་སྟེ། ཨོཾ་སརྦ་པཱ་པཾ་ད་ཧ་ན་བཛྲ་ཡ་བཛྲ་ས་ཏྭ་སྱ་སརྦ་པཱ་པཾ་ད་ཧ་ན་སྭཱཧཱ། ཞེས་ཡུངས་ཀར་དང་ཆུ་མེར་བླུགས། གཞན་རྣམས་ཀ་ཏོ་ར་ལྟ་བུར་བླུགས་ཏེ་ཚང་བ་དང་སིལ་སྙན་བཅས་ཕྱིར་དོར། དེ་ནས་ཉི་རེག་དང་མཆོད་པའི་ཕྱག་ལེན་ལྷན་དུ་མཛད་པ་སྟེ། ཚོགས་པས། ཨོཾ་བཛྲ་གུ་རུ་ཌཱ་ཀི་ནི་སིདྡྷ་ཧཱུཾ། ཞེས་སྔགས་ལན་གསུམ་བརྗོད་སྐབས་ལས་རྡོར་གྱིས་ལག་པ་གཡོན་པའི་ཁྱོ་བར་ཆུ་གཙང་བླུགས། རྟེན་གྱི་མདུན་དུ་ཙོག་པུར་འདུག གཡས་པའི་གུང་སྲིན་གྱིས་བླངས་ཏེ་རྟེན་རྣམས་ཀྱི་ཞལ་དང༌། ཤངས། སྤྱན། སྙན། དབུ། ཕྱག ལྟེ་བ་རྣམས་སུ་བྱབས་ནས་རེག་པའི་སྟངས་ཀ་བྱ། དེ་སྐབས་བླ་མས་རྟེན་གྱི་སྣང་བརྙན་མེ་ལོང་དུ་འཆར་བ་ལ་མཆོད་པ་གསུམ་འབུལ་བའི་ཕྱག་ལེན་ནི། དྲི་བཟང་གི་ཆུ་དང་ཀུ་ཤའི་པིར་ཐོགས་ཏེ་རྟེན་རྣམས་ཀྱི་ཐུགས་ཀར་བྱུག མེ་ཏོག་གི་ཕྲེང་བ་ཐོགས་ཏེ་རྟེན་གྱི་དབུ་ལ་འབུལ། མཆོད་ཡོན་གྱི་དུང་ཆོས་ཐོགས་ཏེ་ཞལ་དུ་འབུལ་ཚུལ་གྱིས་ཏིང་ཕོར་དུ་བླུགས། དེ་ནས་འཁྱིལ་སྔགས་བདུན་དང་ཧཱུཾ་བདུན་བརྗོད་དུས་སྤོས་དཀར་སྔགས་ཞུ། ལས་རྡོར་གྱིས་མར་མེ་གཡས་བསྐོར་དང༌། མཆོད་གཡོག་གིས་སྤོས་དཀར་མེར་བསྲེགས་ཏེ་གཡོན་དུ་བསྐོར་བར་བྱའོ། །དེ་ནས་ཁྲུས་གསོལ་ལ་ཚོགས་པ་ཡར་བཞེངས་དབུ་སྒོམ་བཞེས། ཁྲུས་ཁང་གི་མདུན་དུ་འཁོད་པའི་མོས་པ་བཅས། ལས་རྡོར་གྱིས་མེ་ལོང་དུ་གདུགས་ཕུབ་པའམ་དར་གྱི་ལྡིང་གུར་བཅའ་བ་ཐོགས་ཏེ། ཁྲུས་གང་བསྐྱེད་པ་ནི། ཚོགས་པས། ཁྲུས་ཀྱི་ཁང་བ་ཤིན་ཏུ་དྲི་ཞིམ་པ། །ཤེལ་གྱིས་ས་གཞི་གསལ་ཞིང་འཚེར་བ་བསྟར། །རིན་ཆེན་འབར་བའི་ཀ་བ་ཡིད་འོང་ལྡན། །མུ་ཏིག་འོད་ཆགས་བླ་རེ་བྲིས་པ་དེར། །ཞེས་བརྗོད། དེ་ནས་ལས་རྡོར་གྱིས་སྐུ་ཕྱིའི་དར་ཕྲག་ཏུ་བཟུང༌། མེ་ལོང་གཡོན་དང་ཆུ་གཙང་གི་བུམ་པ་གཡས་སུ་ཐོགས་ཏེ། ཚོགས་པས། དེ་བཞིན་གཤེགས་པ་རྣམས་དང་དེ་སྲས་ལ། །རིན་ཆེན་བུམ་པ་མང་པོ་སྤོས་ཀྱི་ཆུ། །ཡིད་འོང་ལེགས་པར་བཀང་བས་གླུ་དང་ནི། །རོལ་མོ་བཅས་པ་དུ་མས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། ཚོགས་སིལ་བཅས་ཆུ་གཙང་གིས་བཀྲུ། དེ་ནས་ལས་རྡོར་གྱིས་བུམ་པ་དེ་ཉིད་ཀྱིས་དང༌། མཆོད་གཡོག་གིས་འདག་ཆལ་གྱི་སྣོད་ཐོགས་ཏེ། ཚོགས་པས། རྒྱལ་བའི་སྐུ་ལ་ཉེས་པ་མི་མངའ་ཡང༌། །སེམས་ཅན་སྒོ་གསུམ་དྲི་མ་སྦྱང་སླད་དུ། །ཆུ་གཙང་འདག་ཆལ་སྨན་སྤོས་ཁྲུས་བགྱིས་བས། །སེམས་ཅན་སྒོ་གསུམ་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཀ་ཡ་བི་ཤོ་དྷ་ན་ཡེ་སྭཱཧཱ། ཨོཾ་སརྦ་ཏ་ཐཱ་ག་ཏ་ཝཱ་ཀ་བི་ཤོདྷ་ན་ཡེ་སྭཱཧཱ། ཨོཾ་སརྦ་ཏ་ཐཱ་ག་ཏ་ཙིཏྟ་བི་ཤོ་དྷ་ན་ཡེ་སྭཱཧཱ། སྔགས་བརྗོད་པ་དང་ལྷན་ཅིག་སྔགས་གསུམ་རེ་རེ་བཞིན་བྱུག་དྲུད་བཀྲུ་གསུམ་གྱི་ཕྱག་ལེན་ཚང་བར་བྱ། ཨོཾ་མ་ལ་སཾ་ཤོ་དྷ་ན་ཡེ་སྭཱཧཱ། སོགས་སིལ་དང་བཅས་ཆུ་གཙང་གིས་བཤལ། དེས་བཙོག་ཁྲུས་གྲུབ། གཙང་ཁྲུས་ནི། ལས་རྡོར་གྱིས་ལས་བུམ་ཐོགས་ཏེ། རང་གི་སྙིང་ཁ་ནས་འཕྲོས་པའི་འོད་ཟེར་གྱིས་སོགས་ནས། སྐུ་ཕྱིའི་བར་གྱི་གཙང་ཁྲུས་གྲུབ། དེ་ནས་ན་བཟའ་ཐོགས་ཏེ། སྲབ་འཇམ་ཡང་པ་ལྷ་ཡི་གོས། །མི་བསྐྱོད་རྡོ་རྗེ་སྐུ་ལ་འབུལ། །མི་ཕྱེད་དད་པས་བདག་འབུལ་ན། །བདག་ཀྱང་རྡོ་རྗེའི་སྐུ་ཐོབ་ཤོག །ཨོཾ་བཛྲ་ཝསྟྲ་ཡེ་ཨཱཿཧཱུཾ། དེ་ཡན་སྦྱང་ཁྲུས་ཀྱི་རིམ་པ་སོང་ཟིན། དེ་ནས་རྟེན་བསྐྱེད་ནི། ཡན་ལག་བཞི་པའི་གཞུང་ལས། རང་གཞུང་གི་མདུན་བསྐྱེད་བཞིན་དམ་ཚིག་བསྐྱེད་པ། བྱིན་གྱིས་རླབས་པའི་བར་སྔོན་དུ་བཏང་ཞེས་གསུངས་པས། དེ་ནས་བླ་མས་དབུ་སྒོམ་བཞེས་ལས་བུམ་ཕྱག་ཏུ་ཐོགས་ཏེ། ཚོགས་པས། ཨོཾ་སུམྦྷ་ནིས་རྟེན་རྣམས་ལ་བསངས་གཏོར་བྱས། ཨོཾ་སྭབྷ་ཝས་རབ་ཏུ་གནས་བྱའི་རྟེན་རྣམས་སྦྱངས། སྟོང་པའི་ངང་ལས། རྟེན་གྱི་གོ་སར་སྟོང་པ་ཉིད་ཨེ་ཡིག་གི་རང་བཞིན་ཡོངས་སུ་གྱུར་པའི་ཆོས་འབྱུང་འབྱུང་བ་རིམ་བརྩེགས་རི་རབ་པདྨ་རྭ་གུར་དང་བཅས་པའི་སྣ་ཚོགས་རྡོ་རྗེའི་གཞིར། ཡེ་ཤེས་ལྔའི་རང་བཞིན་གྱི་གཞལ་ཡས་ཁང་གྲུ་བཞི་སྒོ་བཞི་རྟ་བབས་བཞི་དང་ལྡན་པ། འདོད་སྣམ། ཕ་གུ། དྲྭ་བ་དྲྭ་ཕྱེད། ཤར་བུ་བྱ་འདབ། པུ་ཤུ། དབུས་འཕྱུར་བུ་རིན་པོ་ཆེའི་ཏོག་གིས་བརྒྱན་པ་པདྨ་ལ་གནས་པའི་ཆོས་ཀྱི་འཁོར་ལོ་རི་དྭགས་གདུགས་ལ་སོགས་པས་སྤྲས་པའི་ནང་སྣ་ཚོགས་པདྨ་འདབ་མ་ལྔ་པའི་ལྟེ་བ་ལ་སེངྒེ་ཆེན་པོ་བརྒྱད་ཀྱིས་བཏེག་པའི་རིན་པོ་ཆེའི་ཁྲི་པདྨ་ཟླ་ཉི་བརྩེགས་པའི་གདན་ལ། རྒྱུ་དུས་ཀྱི་ཧཱུཾ་ཡིག་དེ་ཉིད་སྐད་ཅིག་གིས་བླ་མ་རྡོ་རྗེ་འཆང་རིགས་ཐམས་ཅད་ཀྱི་བདག་པོ་ལྟ་བས་ཆོག་མི་ཤེས་པར་མཛེས་པ་མཚན་དཔེས་སྤྲས་པའི་སྐུ་ཨིནྡྲ་ནཱི་ལ་བཅག་པའི་འཕྲོ་ལྟར་སྔོ་བ་སོགས་ནས། སྟེང་གི་ནམ་མཁར་ཕེཾ། ཕྱག་རྒྱ་བཅས་དྲིལ་གསིལ། ཧཱུཾ། འགྲོ་མགོན་ཐུགས་རྗེའི་སྤྱན་ལྡན་རྣམས། །ཆོས་སྐུ་སྤྲོས་དང་བྲལ་བ་ལས། །གཟུགས་སྐུའི་རྣམ་པར་བཞེས་ནས་ཀྱང༌། །འགྲོ་བའི་དོན་ལ་གཤེགས་སུ་གསོལ། །ཨོཾ་གུ་རུ་ཨེ་ཧ་ཧིབྷ་ག་ཝན་མཧཱ་ཀ་རུ་ཎི་ཀ་ཧོཿས་མ་ཡ་ཛཿ ས་མ་ཡ་སྟྭཾ། ཞེས་བརྗོད་དེ་སྤྱན་འདྲེན་གྱི་སིལ་སྙན་བྱའོ། །དེ་ནས་ཡེ་ཤེས་པ་སྤྱན་འདྲེན་པ་ནི། ཡན་ལག་བཞི་པའི་གཞུང་ལས་བྱུང་བ་ལྟར། རང་གི་སྙིང་ག་ནས་སྤྲོས་པའི་འོད་ཟེར་གྱིས། འོག་མིན་གྱི་ཞིང་ནས་རབ་ཏུ་གནས་པར་བྱ་བའི་ཡེ་ཤེས་སེམས་དཔའ་དང༌། ཕྱོགས་བཅུའི་ཞིང་ནས་སངས་རྒྱས་དང་བྱང་ཆུབ་སེམས་དཔའ་ལ་སོགས་པ་ལྷ་རྣམས་མདུན་གྱི་ནམ་མཁར་བཛྲ་ས་མཱ་ཛཿ ཞེས་གྲངས་ཚད་དང་བཅས་པ་ངེས་པ་ལྷ་དང༌། གྲངས་ཚད་ལས་འདས་པ་གཅིག་ཏུ་མ་ངེས་པའི་མགྲོན་ཏེ་ལྷན་ཅིག་ཏུ་སྤྱན་དྲངས་པའོ། །དེ་ནས་ནམ་མཁར་བྱོན་པའི་ཡེ་ཤེས་པ་ལ་དམིགས་ཏེ། ཡེ་ཤེས་ཕྱིར་འབྲང་གི་བགེགས་རྣམས་ཕྱིར་དེངས་ཤིག་ཅེས་སུམྦྷ་ནི་སིལ་སྙན་བཅས་ཡུངས་ཐུན་གྱིས་བྲབས་ཏེ་བསྐྲད། སྐབས་འདིར་ཡན་ལག་བཞི་པའི་གཞུང་ལས། ཉེར་སྤྱོད་ལྔ་ཡིས་ཡང་དག་མཆོད། །ཅེས་གསུངས་པས། ཆོ་ག་འབྲིང་པོའི་ཐུགས་ལ་མཁའ་མཆོད་པ་བསྡུས་པ་ཞིག་ངེས་པར་དགོས་ཏེ། ཨོཾ་ཨཱཿབཛྲ་པུཥྤེ་ཧུཾ་ཧཱུཾ་ཕཊ་སོགས་ནས་ཤཔྟའི་བར་གྱིས་སིལ་སྙན་བྱ། དེང་སང་རབ་གནས་མཁན་པོ་ཕལ་ཆེར་གྱིས་དངོས་གཞི་ལས་རིགས་འགྲེས་ནས་མཆོད་པ་བསྡུས་པ་འདི་མི་ཕུལ་བའང་མང་དུ་མཐོང་བས། དེ་ནི་ལེགས་པར་མ་དཔྱད་པ་འདུག་སྟེ། གང་ཡིན་ཟེར་ན། དངོས་གཞི་ཨོཾ་སརྦ་ཏ་ཐཱ་ག་ཏ་སོགས་ནི་ནམ་མཁའ་མཆོད་པ་ཡིན་ལ། སྟ་གོན་སྐབས་ཀྱི་ཨོཾ་སརྦ་ཏ་ཐཱ་ག་ཏ་ནི་རྟེན་དང་ཡེ་ཤེས་པ་བསྲེས་ཟིན་ནས་ཕུལ་བའི་ཕྱིར་དེ་ལ་རྟེན་བསྐྱེད་མཆོད་པ་ཟེར། དངོས་གཞི་ལ་མངའ་དབུལ་མཆོད་པ་མ་གཏོགས་རྟེན་བསྐྱེད་མཆོད་པ་ཟེར་བའི་ཐ་སྙད་མེད་པས་ལེགས་པར་སེམས་ཤིག དེ་ནས་ས་མ་ཡ་སྟྭཾ། ས་མ་ཡ་ཧོཿ ཞེས་ཕྱག་རྒྱ་བཅས་ལན་གསུམ་གྱི་མཐར། དམ་ཚིག་པ་དང་གཉིས་སུ་མེད་པར་གྱུར། ཞེས་བརྗོད་དེ་རྟེན་དང་ཡེ་ཤེས་པ་བསྲེ་བར་བྱའོ། །དེ་ནས་རྟེན་བསྐྱེད་མཆོད་པ་ནི། མགོན་པོ་འདིར་ནི་བྱོན་པ་ལེགས། །བདག་ཅག་བསོད་ནམས་སྐལ་བར་ལྡན། །བདག་གི་མཆོད་ཡོན་བཞེས་ནས་ཀྱང༌། །འདི་ཉིད་དུ་ནི་བཞུགས་སུ་གསོལ། །ཨོཾ་གུ་རུ་སརྦ་ཏ་ཐཱ་ག་ཏ་པྲ་ཝར་སད་ཀ་ར་མཧཱ་སད་ཀ་ར་མཧཱ་ཨརྒྷཾ་པྲ་ཏི་ཙྪཾ་ཧཱུཾ་སྭཱཧཱ། ཨོཾ་གུ་རུ་སརྦ་ཏ་ཐཱ་ག་ཏ་མཧཱ་པཱདྱཾ༴ ཨོཾ་གུ་རུ་སརྦ་ཏ་ཐཱ་ག་ཏ་ཨཉྩ་མཱ་ནན་པྲ་ཏི་ཙྪཾ་ཧཱུཾ་སྭཱ་ཧཱ། དེ་ནས་ཨོཾ་ཨཱཿབཛྲ་པུཥྤེ་ཧུཾ་ཧཱུཾ་ཕཊ་སོགས་ཀྱི་མཐར་སིལ་སྙན་དང་བཅས་ཕྱི་མཆོད་དང༌། ཨོཾ་ཨཱཿབཛྲ་རཱུ་པ་ཧུཾ་ཧཱུཾ་ཕཊ་སོགས་ནས་པརྴེའི་བར་གྱི་ནང་མཆོད་དང༌། ལྕགས་ཀྱུ་ལྔ་དང་བདུད་རྩི་ལྔ། །དངོས་གྲུབ་ཀུན་གྱི་བདག་ཉིད་མཆོག །དཀྱིལ་འཁོར་མཆོད་པ་བགྱི་བར་འཚལ། །རྒྱལ་བའི་ཡེ་ཤེས་ལྔ་ཐོབ་ཤོག །སརྦ་པཉྩ་ཨ་མྲྀ་ཏ་པཱུ་ཛ་ཁཱ་ཧི། ཞེས་བདུད་རྩི་ཕུལ་བ་གསང་མཆོད་དང༌། མཛེས་མ་འདི་དག་ཕྱག་རྒྱ་ཆེ། །མཐའ་ཡས་བདེ་བ་སྦྱིན་པ་མོ། །རིགས་ལྔ་ལས་བྱུང་འདི་ཕུལ་བས། །རིག་པའི་བརྟུལ་ཞུགས་མཐར་ཕྱིན་ཤོག །ལྷ་དང་མི་ཡི་བདེ་བ་ནི། །བསྡུས་བྱས་རྡོ་རྗེ་འཛིན་པ་ཡི། །བཅུ་དྲུག་ཆར་ཡང་མི་ཕོད་པའི། །དགའ་བ་བླ་ན་མེད་པས་མཆོད། །ཞེས་དེ་ཁོ་ན་ཉིད་ཀྱི་མཆོད་པའོ། །དེ་ནས་སྤོས་རེང་ཐོགས་ཏེ། ལྕེ་ཧཱུཾ་ལས་རྡོ་རྗེ་གྱུར། །དྲིལ་བསིལ་བཅས། དག་པའི་རྡོ་རྗེ་བཅོམ་ལྡན་འདས། །རིག་པའི་རྒྱལ་པོར་ཕྱག་འཚལ་བསྟོད། །རྡོ་རྗེ་འཛིན་པ་བདག་གིས་ནི། །ཇི་ལྟར་ནུས་པའི་ངེས་སྤྱོད་ཀྱིས། །སྐུ་གསུང་ཐུགས་ཀྱི་རྟེན་འདི་རྣམས། །སང་ནི་རབ་གནས་བགྱི་བར་འཚལ། །སློབ་མ་རྣམས་ལ་བརྩེ་ཕྱིར་དང༌། །ཁྱེད་རྣམས་ལ་ཡང་མཆོད་པའི་ཕྱིར། །བཅོམ་ལྡན་འདས་ལ་གུས་བདག་ལ། །རྗེས་སུ་གནང་བར་མཛད་པར་རིགས། །སངས་རྒྱས་རྣམས་ནི་དགོངས་སུ་གསོལ། །བྱང་ཆུབ་སེམས་དཔའ་དགྲ་བཅོམ་དང༌། །གང་ཡང་གསང་སྔགས་ལྷ་རྣམས་དང༌། །འཇིག་རྟེན་སྐྱོང་བའི་ལྷ་ཚོགས་ནི། །རྫོགས་སངས་རྒྱས་ཀྱི་བསྟན་པ་ལ། །དགའ་དང་རྡོ་རྗེའི་སྤྱན་མངའ་བ། །བདག་དང་སློབ་མ་བཅས་པ་ལ། །ཐུགས་བརྩེས་ཉེ་བར་བཟུང་ནས་སུ། །ཐུགས་རྗེ་ལྡན་རྣམས་རབ་གནས་མཛོད། །ཅེས་ལན་གསུམ་གྱི་སྙན་གསན་ཕབ་ནས་གནང་བ་ཐོབ་པར་བསམ་མོ། །དེ་ནས་ནམ་མཁར་བཏེག་པའི་ཕྱག་རྒྱ་བཅས། ཨོཾ་བཛྲ་པུ་ཎ་རཱ་ག་མ་ནཱ་ཡ་མུཿ ཡེ་ཤེས་པ་དེ་ནས་གཤེགས་ཏེ་སྟེང་གི་ནམ་མཁར་བྱོན་པར་གྱུར། ཞེས་བརྗོད། རྟེན་དམ་ཚིག་པ་དེ་ལ་ཧཱུཾ་བྷྲཱུཾ་ཤྲཱི་ཞེས་བརྗོད་ནས་དགག་པར་བྱའོ། །དེ་ནས་ཡི་གེ་བརྒྱ་པས་ལྷག་ཆད་བསྐང་ནས། བདག་བསྐྱེད་ཀྱི་རྟེན་དཀྱིལ་འཁོར་རྣམས་བརྟེན་པ་འཁོར་ལོས་བསྒྱུར་བ་རིགས་ལྔ་ལ་ཐིམ། ལྷ་དེ་རྣམས་ཀྱང་གཙོ་བོ་ལ་ཞུགས་ཞིང་ཐིམ་པའི་མཐར། བདག་ཉིད་རྡོ་རྗེ་སེམས་དཔའ་ཡབ་ཡུམ་སྣང་ལ་རང་བཞིན་མེད་པར། ཐུན་མཚམས་ཀྱི་ཧེ་རུ་ཀའི་ངོ་བོ་གྱུར། ཞེས་ལངས་ཏེ་དགེ་བ་བསྔོ། སྨོན་ལམ་དང་བཀྲ་ཤིས་མདོར་བསྡུས་ཙམ་བྱའོ། །དེང་སང་ཕལ་ཆེར་གྱིས་བདག་བསྐྱེད་བསྡུ་ཆོག་སོགས་མི་མཛད་པར་འདི་ནས་ཤར་གྱི་གྲོལ་བར་སྣང་ཡང༌། དབང་གི་སྟ་གོན་སོགས་གཞན་དང་གོ་བསྟུན་ན་བསྡུ་རིམ་ངེས་ཅན་དུ་དགོས་ཏེ། རྟེན་བསྐྱེད་འཕྲོ་ཅན་དུ་བཞག་པ་མ་གཏོགས་བདག་བསྐྱེད་འཕྲོ་ཅན་དུ་བཞག་དགོས་པའི་རྒྱུ་མཚན་མེད་པས། ཅལ་རྒྱུའི་རྗེས་སུ་མི་འབྲང་བར་དོན་ལ་སེམས་པར་རིགས་སོ། །དེས་སྟ་གོན་གྱི་ཆོ་ག་གྲུབ་བོ། །ད་ནི་དངོས་གཞི་ཉིན་གཉིས་པའི་ཆོ་ག་ལ་གཉིས། བཅས་ཤོམ་དང༌། ཆོ་ག་དངོས་སོ། །དང་པོ་ནི། རང་གཞུང་སྒྲུབ་ཆོག་གི་གཏོར་མ་དང་མཆོད་པ་སོགས་ཕྱག་ལེན་ལྟར་བཀོད་པ་གཞིར་བཅས། དེའི་ཁར་མངའ་དབུལ་གྱི་མཆོད་པ་བརྒྱད་ཚར། གསང་བདག་གི་དྲུག་ཚར། ཆོས་སྐྱོང་མགོན་པོ་དང་གཞི་བདག་གི་གཏོར་མ། མངའ་དབུལ་གྱི་སྤྱན་དབྱེའི་རྫས་དང་ན་བཟའ་ཚན་པ་གསུམ་དང༌། མངའ་དབུལ་དང་རྫས་བརྒྱད་ཀྱི་ཙཀླི། སྦྱིན་སྲེག་ཡོད་ན་རྒྱས་པའི་ཐབ་ཁུང་དང་རླུང་གཡབ་ཀུ་ཤ་མར་ཁུ་སོགས་དང༌། སྲེག་རྫས་རིམ་པ་གཉིས་དང་མཆོད་རྫས་ཕྲེང་ཚར་བཞི་དང༌། ལྷ་རྟེན་མེ་ཏོག་གི་ཚོམ་བུ་རིགས་ལྔས་བརྒྱན་པ། འོ་ཐུག་གི་སྣོད་རྫམ་ཚོན་ཅན་དང་མེ་ཏོག་གི་ཕྲེང་བ་མེ་ལོང་ཐུར་མ་པད་སྡེར་བཅས་འདུ་བྱ། གཞན་ཡང་བགེགས་བསྐྲད་ཀྱི་ཆས་དང་སྦྱང་ཆས། ཉེ་རིག་ཆུ་གཙང་དང་ཁྲུས་ཆས་རྣམས་སྟ་གོན་གྱི་སྐབས་བཞིན་སྒྲིག སྡིག་སྲེག་གི་ཆས་ལ། མེ་ལོང་དུ་ཏིལ་ནག་གི་སྡིག་གཟུགས་དང་ཁྲོ་བོ་ཟ་བྱེད་མེ་ཆུ་སོགས་འདུ་བྱས། དབང་རྫས་ལ། མེ་ཏོག་གི་ཕྲེང་བ་གཅིག་དང༌། བུམ་པ། ཅོད་པན། རྡོ་རྗེ། དྲིལ་བུ། རྡོར་དྲིལ་སྦྲག་མ་སྟེ་རིག་པའི་དབང་ལྔ་དང༌། དེའི་ཁར་ཁྲི་གདུགས་དང་རིག་ཙཀ་གསང་དབང་གི་བདུད་རྩིར་བཅས་སྣོད་གཅིག་ཏུ་བསྒྲིགས་ཏེ་འདེགས་ཁྲིའི་ཁར་འཇོག འདེགས་ཁྲིའི་ནང་དུ་བུམ་པ་དང་ཐོད་པ་དགུ་རེ་དང་གཙོ་བུམ་ལ་རྣམ་རྒྱལ་ཆེན་པོ་དང་གཟུངས་རྡོར་བཀོད། གཞན་ཡང་བཀྲ་ཤིས་འབྲུ་དྲི་བཟང་གི་ཆུས་བརླན་པ་དང་མེ་ཏོག་སིལ་མ། ཇི་སྲིད་མེ་དང་སོགས་ལ་དགོས་པའི་མེ་ཏོག་གི་ཕྲེང་བ་རྟེན་དང་ཆོ་ག་པ་ལ་ཁྱབ་པ་གཅིག བཀྲ་ཤིས་མངའ་གསོལ་སྐབས་ཀྱི་རོལ་ཆས་དང་འཕྱེ་འཕུར་རྒྱལ་མཚན་སོགས་ཀྱང་ཉེར་བསྡོགས་བྱའོ། །གཉིས་པ་ཆོ་ག་དངོས་ལ་གསུམ། དཀྱིལ་འཁོར་སྒྲུབ་པའི་ཆོ་ག དེ་དང་འབྲེལ་བའི་རབ་གནས། ཞར་བྱུང་ཞལ་གསོའི་སྦྱིན་སྲེག་བསྟན་པའོ། །དང་པོ་ནི། སྤྱིའི་སྐྱབས་འགྲོ་མ་ནམ་བཞི་སྐོར་དང་བསྟོད་ཚོགས་སྐུ་ལྔ་རབ་རྫོགས་ནས་བཟུང་མཚམས་རོལ་བར་དང༌། དེ་ནས་སྒོས་ཀྱི་སྐྱབས་སེམས་མ་ནམ་བཞི་སྐོར་ནས་བཟུང་བདག་མདུན་བུམ་བསྐྱེད་བདག་འཇུག་དབང་ཆོག་དང་བཅས་པ་གྲུབ་ནས་བར་མ་གྲོལ། གཉིས་པ་དེ་དང་འབྲེལ་བའི་རབ་གནས་ལ། རབ་གནས་རྒྱ་གཞུང་ལས། སྤྱིར་ནི་རྟེན་བསྐྱེད་དགུག་བསྟིམ་དང༌། །དབང་བསྐུར་བརྟན་བཞུགས་བཞི་པོ་ནི། །རབ་གནས་ཉིད་ཀྱི་ངོ་བོ་ཡིན། །ཞེས་གསུངས་པ་ལྟར་བཞི་ལས། དང་པོ་རྟེན་བསྐྱེད་ལ། སྔོན་དུ་འགྲོ་བའི་ཡན་ལག་དང༌། ཡན་ལག་ཅན་རྟེན་བསྐྱེད་དངོས་གཉིས་ལས་དང་པོ་ལ་དྲུག ཐུན་སྒྲུབ། བགེགས་སྦྱང༌། མི་ཤིས་པ་སྦྱང་བ། ཉེ་རིག་གི་སྦྱང་བ། སྡིག་པ་སྦྱང་བ། ཁྲུས་ཀྱི་སྦྱང་བའོ། །དང་པོ་ནི། སྔར་བླ་མས་བསྙེན་པ་ཁ་གསོའི་སྐབས་ལྗགས་ཐུན་ནུས་ལྡན་དུ་བསྒྲུབས་པ་དེ། སླར་ཡང་ཚོགས་པ་སྤྱི་མཐུན་ནས་སུམྦྷ་ནི་ཉི་ཤུ་རྩ་གཅིག་གིས་བྲབས་རྫས་ལ་སྔགས་ཞུས་ཏེ་བཏབ་པའི་མཐར། ཐུགས་ཀ་ནས་ཁྲོ་བོའི་ཚོགས་དཔག་ཏུ་མེད་པ་འཕྲོས་ཏེ། བདུག་རྫས་དང་བྲབས་རྫས་ལ་ཐིམ་པས་ཁྲོ་བོ་རྣམས་བདུག་རྫས་དང་བྲབས་རྫས་དེ་དང་དེའི་རྣམ་པར་གྱུར་པ། དེས་དངོས་པོ་གང་ལ་གཏོར་ཞིང་རེག་པ་དང་བདུག་པས་གདོན་བགེགས་ལོག་པར་འདྲེན་པའི་རིགས་ཐམས་ཅད་རྒྱ་རིང་དུ་འབྱེར་ནུས་པའི་གྲུབ་པའི་རྫས་མཐུ་སྟོབས་ནུས་པ་དང་ལྡན་པར་གྱུར། ཞེས་བརྗོད་དོ། གཉིས་པ་གསུམ། ལྷ་བསྐྱེད། བཀའ་བསྒོ། སྲུང་འཁོར་རོ། །དང་པོ་ནི། ཚོགས་པ་ཡར་བཞེངས་བླ་མ་གྲལ་གྱི་མཇུག་ཏུ་རྟེན་ལ་ཞལ་ཕྱོགས་ཏེ། སེམས་ཅན་མ་རིག་པའི་མུན་པར་སོང་ཞིང་བདུད་ཀྱི་བྱིན་གྱིས་བརླབས་པ་རྣམས་ལ་བལྟས་ཏེ་དེ་རྣམས་ཀྱི་བདུད་གཞོམ་པའི་ཕྱིར། རང་ཉིད་གསང་བའི་བདག་པོ་ཕྱག་ན་རྡོ་རྗེ་ཧཱུཾ་ཀ་ར་གསལ་བའི་མིག་གཡས་པ་མ་ལས་ཉི་མ་དང༌། གཡོན་པ་ཌ་ལས་ཟླ་བ་དང༌། མིག་འབྲས་ཧཱུཾ་ལས་བསྐལ་པའི་མེ་ལྟར་འབར་བར་གྱུར། ཞེས་དང༌། རང་གི་སྙིང་གའི་ཧཱུཾ་ཡིག་གི་འོད་ཟེར་གྱིས་ཁམས་གསུམ་ན་གནས་པའི་བདུད་བགེགས་གདོན་རིགས་སྤྱི་དང༌། ཁྱད་པར་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རབ་ཏུ་གནས་པ་ལ་བར་དུ་གཅོད་པའི་གདོན་བགེགས་ཐམས་ཅད་མདུན་དུ་བཀུག་པར་གྱུར། ཞེས་བརྗོད་དོ། །གཉིས་པ་ནི། བགེགས་གཏོར་ཏིང་ལོ་ལམ་སྒྲོན་ཆང་བུ་ལམ་རྒྱགས་ཀྱི་ཚུལ་དུ་བཤམས་ནས། ཨོཾ་ཨཱཿཧཱུཾ་གི་བྱིན་གྱིས་བརླབས། ཨ་ཀ་རོས་ཚིམ་པར་བསྔོས་པའི་མཐར། མེ་འཆམས་དང་བཅས་རོལ་མོའི་མཚམས་རྔམ་དྲག་ཏུ་བརྡུང་ནས་བཀའ་བསྒོ་བ་ནི། ཧཱུཾ། ང་ནི་དཔལ་ལྡན་སྙིང་རྗེའི་སྟོབས། །སྲུང་བའི་འཁོར་ལོ་རབ་སྦྱོར་བས། །ལུས་སྲུལ་ལ་སོགས་གང་ཡང་རུང༌། །བགེགས་ཀྱི་ཚོགས་རྣམས་གཞན་དུ་དེངས། །ཅི་སྟེ་ངས་བསྒོ་སུ་ཞིག་འདའ། །རྡོ་རྗེ་བདག་པོ་སྐུ་ཡིས་ནི། །ལུས་སྲུལ་ལ་སོགས་འགས་བྱ་སྟེ། །འདིར་ནི་བརླག་འགྱུར་གཞན་དུ་མིན། །ཧཱུཾ། ང་ནི་དཔལ་ལྡན་རྡོ་རྗེ་འཆང༌། །སངས་རྒྱས་ཀུན་གྱིས་དབང་བསྐུར་ཞིང༌། །ཕྲིན་ལས་ཀུན་གྱི་བདག་པོ་རུ། །ང་ནི་རྗེས་སུ་གནང་བ་སྟེ། །ལོག་འདྲེན་བགེགས་ཀྱི་ཚོགས་རྣམས་ཀུན། །ང་ཡི་བཀའ་ལས་མ་འདའ་ཞིང༌། །གལ་ཏེ་བཀའ་ལས་འདས་པ་ན། །བརླག་པར་འགྱུར་བ་གདོན་མི་ཟ། །བླ་མའི་རྗེས་སུ་མི་འཇུག་ཅིང༌། །དཀོན་མཆོག་གསུམ་ལ་མ་དད་པ། །གང་དག་ཇི་སྙེད་ཡོད་པ་ཀུན། །མྱུར་བ་ཉིད་དུ་ཕྱིར་དེངས་ཤིག །ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་བླ་མ་རིགས་དྲུག་པའི་དཀྱིལ་འཁོར་གྱི་སྒོ་ནས། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང༌། གཙུག་ལག་ཁང་ངམ། ཕོ་བྲང་ངམ། མཆོད་རྟེན་ནམ། ཁང་བཟང་སོགས་གང་འོས་ཚིག་ཁ་བསྒྱུར་དགོས། འདི་ལ་རབ་ཏུ་གནས་པར་བྱ་ཡིས། གང་སུ་ཡང་རུང་བ་ས་ཕྱོགས་འདི་ན་གནས་པའི་ལྷ་དང༌། ཀླུ་དང༌། ལྷ་མ་ཡིན་དང༌། གནོད་སྦྱིན་དང༌། སྲིན་པོ་དང༌། ཡི་དྭགས་དང༌། ཤ་ཟ་དང༌། རྗེད་བྱེད་དང༌། འབྱུང་པོ་དང༌། ནམ་མཁའ་ལྡིང་དང༌། མིའམ་ཅི་དང༌། རིག་པ་འཛིན་པ་ལ་སོགས་པ་རྒེད་པོ་དང་རྒན་མོ་དང་གཡོག་དང་འཁོར་དུ་བཅས་པ་རྣམས་འདིར་མ་གནས་པར་གཞན་དུ་དེངས་ཤིག འདི་ལྟར་རྡོ་རྗེ་འཛིན་པའི་བཀའ་ཐོས་ནས་མྱུར་བ་ཉིད་དུ་ཕྱིར་དེངས་ཤིག གང་དག་མི་འགྲོ་བ་དེ་དག་ཕྱག་ན་རྡོ་རྗེ་རབ་ཏུ་འབར་བ་ཧཱུཾ་ཀར་ཤིན་ཏུ་ཁྲོས་པ། ཡེ་ཤེས་ཀྱི་རྡོ་རྗེ་ཆེན་པོ་ཀུན་ནས་རབ་ཏུ་འབར་བས་མགོ་བོ་ཚལ་པ་བརྒྱར་འགས་པར་གྱུར་ཏེ་རེ། ཞེས་ལན་གསུམ་གྱི་མཐར་གུ་གུས་བདུག བླ་མ་རྡོ་རྗེ་འཛིན་པ་ཁྲོ་བའི་ང་རྒྱལ་གྱིས་ཞལ་བཞི་པའི་སྔགས་དང་ཡེ་ཤེས་རྡོ་རྗེའི་ཐུན་གྱིས་བྲབས་ཏེ་རྒྱ་མཚོའི་ཕ་མཐའ་བསྐྲད་པར་བསམ་མོ། །གསུམ་པ་ནི། དེ་ནས་བགེགས་གཏོང་རྒྱུ་ལམ་དང་བསྟུན་འཕངས་པའི་མོད་ལ། བླ་མས་ཧཱུཾ་མཛད་ཀྱི་ཕྱག་རྒྱ་བཅས་ཏེ། བསྲུང་འཁོར་རྒྱས་བསྡུས་གང་རུང་བསྒོམ། དེ་ནས་དོན་དམ་ཏིང་ངེ་འཛིན་གྱི་བསྲུང་བའི་ལྷ་དགོངས་དང་བཅས་ནང་དུ་བྱོན། ཚོགས་པས། འོག་ཐམས་ཅད་རྡོ་རྗེའི་ས་གཞི། སྟེང་ཐམས་ཅད་རྡོ་རྗེའི་གུར་དང་བླ་བྲེ། ལོགས་ཐམས་ཅད་རྡོ་རྗེའི་རྭ་བ་དང་དྲྭ་བ། ཕྱི་རོལ་ཐམས་ཅད་མེ་རི་ཁ་དོག་རྣམ་པ་ལྔས་ཡོངས་སུ་བསྐོར་བར་གྱུར། བཛྲ་རཀྵ་རཀྵ། གསུམ་པ་མི་ཤེས་པ་སྦྱང་བ་ནི། དེ་ནས་སྦྱང་ཆས་བཤམས། ཨོཾ་ཨཱཿ བིགྷྣན་ཏ་ཀྲྀ་ཊ་ཧཱུཾ། ཞེས་འཁྱིལ་སྔགས་བདུན་དང་ཧཱུཾ་བདུན་བཟླས་པས་ཡུངས་ཀར་སྔགས་ཞུ། དེ་ནས་མཆོད་གཡོག་གིས་མེ་རྫའི་མེ་བཀལ། ལས་རྡོར་གྱིས་སྦྱང་བ་ཕྱག་ལེན་ལྟར་བསྐོར་བར་བྱ་སྟེ། དེ་ཡང་ཐོག་མར་ཡུངས་ཀར་ལག་པའི་ཁུ་ཚུར་གཉིས་ཀྱིས་བཟུང་ནས་གཡས་པས་རྟེན་ལ་གཡོན་བསྐོར་གཅིག་དང༌། གཡོན་པས་ཀྱང་གཡོན་བསྐོར་གཅིག་ནས་མེར་བླུགས། ཡང་དེའི་རྗེས་མར་གཡས་སུ་བསྐོར་བ་སྟེ། ཡུངས་ཀར་བཞི་ལ་ཕྱག་རྒྱ་ཡང་བཞིར་འགྲོ་ན་དྲུག་བཞི་ལྡན་གྱི་དོན་དང་མཐུན་ལུགས་རྗེ་ཀུན་དགས་རབ་བཟོ་མ་རྙོག་པར་ཞིབ་ཏུ་གསུངས་འདུག་པས་དཔྱོད་ལྡན་རྣམས་ཀྱིས་དེར་དཔྱད་པར་ཞུ། སྦྱོངས་སྔགས་ནི། ཨོཾ་སརྦ་པཱ་པཾ་ད་ཧ་ན་བཛྲ་ཡ་བཛྲ་ས་ཏྭ་སྱ་སརྦ་པཱ་པཾ་ད་ཧ་ན་སྭཱ་ཧཱ། ཞེས་ཡུངས་ཀར་དང་ཆུ་མེར་དོར་བས་རྟེན་གྱི་མི་ཤིས་པ་བསྲེག་པར་གསུངས་པ་དང༌། དེ་བཞིན་ཁམ་ཕོར་སོགས་ཀྱང་ཕྱག་རྒྱ་སྔར་བཞིན་ལ། མེར་མི་བསྲེག་པར་ཀ་ཏོ་ར་ལྟ་བུར་དོར་བའི་མཐར་རྫོགས་པ་དང་བདེན་པ་དང་བརྗོད་པར་གསུངས་ཏེ། ན་མོ། སངས་རྒྱས་ཀྱི་བཀའ་བདེན་པ་དང༌། ཆོས་ཀྱི་བཀའ་བདེན་པ་དང༌། དགེ་འདུན་གྱི་བཀའ་བདེན་པ་དང༌། བླ་མ་རིགས་དྲུག་པའི་དཀྱིལ་འཁོར་ཆེན་པོའི་ལྷ་ཚོགས་རྣམས་ཀྱི་བཀའ་བདེན་པ་དང༌། བདེན་པ་དེ་རྣམས་ཀྱི་མཐུ་དང་ནུས་པ་ལ་བརྟེན་ནས་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང༌། གཙུག་ལག་ཁང་ངམ། ཕོ་བྲང་ངམ། མཆོད་རྟེན་ནམ། ཁང་བཟང་འདི་ལ་ཆག་ཆེ་ཉམ་ང་བར་རྩོམ་པའི་གདོན་རིགས་སྤྱི་དང༌། ཁྱད་པར་བྱུར་དང་མི་ཤིས་པ་དང༌། འབྱུང་བཞིའི་གནོད་པ་དང༌། ལྟས་ངན་པ་ལ་སོགས་པ་མི་མཐུན་པའི་ཕྱོགས་ཐམས་ཅད་དང༌། དེ་དག་གི་རྒྱུ་བསམ་ངན་སྦྱོར་རྩུབ་འཆང་བའི་རིགས་ཐམས་ཅད་འདིར་མ་གནས་པར་གཞན་དུ་དེངས་ཤིག གང་དག་མི་འགྲོ་བ་དེ་དག་ཡེ་ཤེས་ཀྱི་རྡོ་རྗེ་མེ་འབར་ཞིང་རབ་ཏུ་འབར་བ་འདིས་གདོན་བགེགས་ཁྱེད་རྣམས་ཀྱི་མགོ་བོ་ཚལ་བ་བརྒྱར་འགས་པ་གྱུར་ཏ་རེ། ཞེས་བརྗོད་ཅིང་ཕྱིར་དོར་བ་དང་ལྷན་ཅིག་བགེགས་སིལ་དང་བཅས་སུམྦྷ་ནི་སོགས་སྔགས་ཐུན་གྱིས་རིང་དུ་བསྐྲད་པར་བྱའོ། །བཞི་པ་ཉེ་རེག་གི་སྦྱང་བ་ནི། དེ་ནས་ཉེ་རེག་དང་མཆོད་པའི་ཕྱག་ལེན་ལྷན་དུ་མཛད་པ་སྟེ། ཚོགས་པས༌། ཨོཾ་བཛྲ་གུ་རུ་ཌཱ་ཀི་ནི་སིདྡྷི་ཧཱུཾ། ཞེས་སྔགས་ལན་གསུམ་བརྗོད་སྐབས་ལས་རྡོར་གྱིས་ལག་པ་གཡོན་པའི་ཁྱོ་བོར་ཆུ་གཙང་བླུགས། རྟེན་གྱི་མདུན་དུ་ཙོག་པུར་འདུག་གཡས་པའི་གུང་སྲིན་གྱི་བླངས་ཏེ། རྟེན་རྣམས་ཀྱི་ཞལ་དང༌། ཤངས། སྤྱན། སྙན། དབུ། ཕྱག ལྟེ་བ་རྣམས་སུ་བྱབས་ནས་རེག་པའི་སྟངས་ཀ་བྱ། དེ་སྐབས་བླ་མས་རྟེན་གྱི་སྣང་བརྙན་མེ་ལོང་དུ་འཆར་བ་ལ་མཆོད་པ་གསུམ་འབུལ་བའི་ཕྱག་ལེན་ནི། དྲི་བཟང་གི་ཆུ་དང་ཀུ་ཤའི་པིར་ཐོགས་ཏེ་རྟེན་རྣམས་ཀྱི་ཐུགས་ཀར་བྱུག མེ་ཏོག་གི་ཕྲེང་བ་ཐོགས་ཏེ་རྟེན་གྱི་དབུ་ལ་འབུལ། མཆོད་ཡོན་གྱི་དུང་ཆོས་ཐོགས་ཏེ་ཞལ་དུ་འབུལ་ཚུལ་གྱིས་ཏིང་དུ་བླུགས། དེ་ནས་འཁྱིལ་སྔགས་བདུན་དང་ཧཱུཾ་བདུན་བརྗོད་དུས་སྤོས་དཀར་སྔགས་ཞུ། ལས་རྡོར་གྱིས་མར་མེ་གཡས་སྐོར་དང༌། མཆོད་གཡོག་གི་སྤོས་དཀར་མེར་བསྲེགས་ཏེ་གཡོན་དུ་བསྐོར་བར་བྱའོ། །ལྔ་པ་སྡིག་པ་སྦྱང་བ་ནི། ཡོན་བདག་བོས་ལ་སྡིག་གཟུགས་གྲལ་མཇུག་ཏུ་བཞག མེ་ཆུ་ལས་བུམ་བཅས་བླ་མའི་མདུན་དུ་ཕུལ། ཚོགས་པས། རང་གི་རྐང་མཐིལ་གཉིས་སུ་ཡཾ་ལས་རླུང་གི་དཀྱིལ་འཁོར། ལྟེ་བར་གཏུམ་མོ་ཡེ་ཤེས་ཀྱི་མེ། སྙིང་གར་སྡིག་པའི་ས་བོན་པཾ་ནག་པོ་ལ་ལུས་ངག་ཡིད་ཀྱི་སྡིག་སྒྲིབ་ཐམས་ཅད་འདུས་ཏེ་ཡོད་པ། རླུང་གཡོས། ལྟེ་བའི་གཏུམ་མོ་ཡེ་ཤེས་ཀྱི་མེ་འབར་བས་སྙིང་གའི་པཾ་དེ་སྡིག་པ་རྭ་ཅན་གྱི་རྣམ་པར་སྣ་སྒོ་ནས་འཐོན་མདུན་གྱི་ཏིལ་ལ་ཐིམ་པར་གྱུར། དེ་སྐབས་ལས་རྡོར་གྱིས་སྡིག་གཟུགས་བླངས་ཏེ་ཚོགས་པ་དང་ཡོན་བདག་ཐམས་ཅད་ཀྱི་མདུན་དུ་འཁོད་པ་དང༌། སོ་སོའི་སྣ་བུག་གཡོན་སྲིན་ལག་གི་བསུབ། སྣ་བུ་གཡས་ནས་སྡིག་སྒྲིབ་རླུང་གིས་དད་དེ་སྡིག་གཟུགས་ལ་ཐིམ་པར་བསམ་ནས་རླུང་རོ་འབུད། དེ་ནས་ལས་སྔགས་ཀྱིས་མེ་ཆུ་བསངས། མེའི་ནང་དུ་ཁྲོ་བོ་ཟ་བྱེད་རྡོ་རྗེ་མཁའ་འགྲོ་རྡོ་རྗེ་དང་དྲིལ་བུ་འཛིན་པ་ཞལ་ཤིན་ཏུ་གདངས་པས་གསོལ་བར་གྱུར། བླ་མས་རྡོར་དྲིལ་དང་བཅས་པད་ཀོར་གྱི་མཐར་མཐེབ་མཛུབ་ཀྱིས་སྡིག་གཟུགས་བཅད་ནས། གཡས་སུ་བཤམས་པའི་ཡེ་ཤེས་ཀྱི་མེ་དང༌། གཡོན་གྱི་ཆུ་ཆོས་ཉིད་ཀྱི་རྒྱ་མཚོར་དམིགས་ཏེ། ཨོཾ་ཌཱ་ཀ་ཁ་ཁ་ཁཱ་ཧི་ཁཱ་ཧི་སརྦ་པཱ་པཾ་ད་ཧ་ན་བྷསྨི་ན་ཀུ་རུ་སྭཱཧཱ། ཞེས་སྲེག་བླུགས་ལན་གསུམ་གྱི་མཐར་ཆུ་མེར་བླུགས་པས་དབྱིངས་ཡེ་གཉིས་མེད་དུ་བསྲེ་བས་དྲན་འཛིན་དང་བཅས་སིལ་སྙན་བྱའོ། །དྲུག་པ་ཁྲུས་ཀྱི་སྦྱང་བ་ལ་གཉིས། བཅས་ཤོམ་དང༌། ཁྲུས་གསོལ་དངོས་སོ། དང་པོ་ནི། སྡོམ་བྱུང་ལས། དྲི་ཞིམ་ལྡན་པའི་མར་གྱིས་བྱུག །འདག་ཆལ་གྱིས་ནི་ཁྲུས་ཀྱང་བྱ། །ཞེས་པ་ལྟར། འདག་ཆལ་བདུད་རྩི་ལྔ། སྲན་ཕྱེ། བ་བྱུང་ལྔ། དྲི་ལྔ། སྐྱུ་རུ་རའི་ཕྱེ། ཡུང་བའི་ཕྱེ། ཤིང་ཤུན་གྱི་ཕྱེ་རྣམས་ཆུ་དང་སྦྱར། དེ་ལ་བདུད་རྩི་ལྔ་ནི། འོ་མ། ཞོ། མར། སྦྲང་རྩི། ཤེལ་ཀར་རོ། །བ་བྱུང་ལྔ་ནི། གྲོང་གི་དྲི་མས་མ་གོས་པའི་བ་དམར་ཟལ་གྱི་འོ་མ། ཞོ། མར། ལྕི་བ་དང་ཆུ་ས་ལ་མ་ལྷུང་བ་རྣམས་སོ། །དྲི་ལྔ་ནི། ཙནྡན། ག་བུར། གུར་གུམ། ལི་ཤི། ཛ་ཏིའོ། །ཤིང་ཤུན་གྱི་སུག་པར་དང་ལྕམ་པ་སོགས་ཀྱིས་བྱའོ་གསུངས། དེ་རྣམས་བྱུང་བྱེད་ཀུ་ཤའི་པིར་དང༌། དྲུད་བྱེད་དུརྦའི་པིར་བཅས་སྣོད་གཅིག་ཏུ་བསྒྲིག སྐུ་ཕྱིའི་དར་དྲི་བཟང་གིས་པདྨ་འདབ་བཞི་བྲིས་པའི་ལྟེ་བ་དང་འདབ་བཞིར་ཨོཾ་ཧཱུཾ་ཏྲཾ་ཧྲཱིཿཨཱཿ རིམ་པར་བྲིས་ཏེ་འཇོག ན་བཟའ་བསྟོད་གཡོགས་སྨད་གཡོགས་ཟུང་བཅས་འདུ་བྱའོ། །གཉིས་པ་ལ་གཉིས། ཕལ་ཁྲུས་དང༌། མཆོག་ཁྲུས་སོ། དང་པོ་ནི། དེ་ནས་ཚོགས་པར་ཡར་བཞེངས་དབུ་སྒོམ་བཞེས། དངོས་སུ་དཀྱིལ་འཁོར་གྱི་བྱང་དུ་བྱོན་པའམ་འཁོད་པའི་རྣམ་པར་མོས་ཏེ། ཚོགས་པས། གང་འདིར་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཞི་བ་དང་ཁྲོ་བོའི་རྣམ་པར་སྣང་བའི་སྐུ་གསུང་ཐུགས་ཀྱི་རྟེན་རྣམས་ལ། ཡོ་བྱད་ཐམས་ཅད་དང་ལྡན་པའི་ཁྲུས་འདི་གསོལ་བར་བགྱིའོ། །ཞེས་སྙན་གསན་ཕབ། དེ་ནས་ལས་རྡོར་གྱིས་ཁྲུས་ཁང་དངོས་སུ་ཟོས་པ་ཡོད་ན་བཀྲམ་མེད་ན་མེ་ལོང་གི་སྟེང་དུ་གདུགས་ཕུབ་པའམ་དར་གྱི་ལྡིང་གུར་བཅས་བཟུང་སྟེ། ཁྲུས་ཁང་བསྐྱེད་པ་ནི། ཚོགས་པས། ཁྲུས་ཀྱི་ཁང་པ་ཤིན་ཏུ་དྲི་ཞིམ་པ། །ཤེལ་གྱི་ས་གཞི་གསལ་ཞིང་འཚེར་བ་བསྟར། །རིན་ཆེན་འབར་བའི་ཀ་བ་ཡིད་འོང་ལྡན། །མུ་ཏིག་འོད་ཆགས་བླ་རེ་བྲེས་པ་དེར། །ཞེས་བརྗོད། རྟེན་སྤྱན་དྲངས་དུ་བཏུབ་པ་རྣམས་ཁྲུས་ཁང་དུ་གདན་འདྲེན། ལས་རྡོར་གྱིས་སྐུ་ཕྱིའི་དར་ཕྲག་ཏུ་བཟུང༌། མེ་ལོང་གཡོན་དང་ཆུ་གཙང་གི་བུམ་པ་གཡས་སུ་ཐོགས་ཏེ། ཚོགས་པས། དེ་བཞིན་གཤེགས་པ་རྣམས་དང་དེ་སྲས་ལ། །རིན་ཆེན་བུམ་པོ་མང་པོ་སྤོས་ཀྱི་ཆུ། །ཡིད་འོང་ལེགས་པར་བཀང་བས་གླུ་དང་ནི། །རོལ་མོ་བཅས་པ་དུ་མས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། སྔགས་བརྗོད་པ་དང་ལྷན་ཅིག་ཚོགས་སིལ་བཅས་ཆུ་གཙང་གིས་བཀྲུ། དེ་ནས་ལས་རྡོར་གྱི་བུམ་པ་དེ་ཉིད་ཀྱིས་དང༌། མཆོད་གཡོག་གི་འདག་ཆལ་གྱི་སྣོད་ཐོགས་ཏེ། ཚོགས་པས། རྒྱལ་བའི་སྐུ་ལ་ཉེས་པ་མི་མངའ་ཡང༌། །སེམས་ཅན་ལུས་ཀྱི་དྲི་མ་སྦྱང་སླད་དུ། །ཆུ་གཙང་འདག་ཆལ་སྨན་སྤོས་ཁྲུས་བགྱིས་པས། །སེམས་ཅན་ལུས་ཀྱི་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཀ་ཡ་བི་ཤི་དྷ་ན་ཡེ་སྭཱཧཱ། སྔགས་བརྗོད་པ་དང་ལྷན་ཅིག་ཀུ་ཤའི་པིར་གྱིས་འདག་ཆལ་བྱུག་དཱུར་བའི་པིར་གྱིས་དྲུད་དེ་ཆུ་གཙང་གིས་བཀྲུ། དེ་བཞིན་དུ། རྒྱལ་བའི་གསུང་ལ་ཉེས་མི་མངའ་ཡང༌། །སེམས་ཅན་ངག་གི་དྲི་མ་སྦྱང་སླད་དུ། །ཆུ་གཙང་འདག་ཆལ་སྨན་སྤོས་ཁྲུས་བགྱིས་པས། །སེམས་ཅན་ངག་གི་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཝཱ་ཀ་བི་ཤོ་དྷ་ན་ཡེ་སྭཱཧཱ། སྔགས་དང་ལྷན་ཅིག་བྱུག་དྲུད་བཀྲུ་གསུམ་གྱི་ཕྱག་ལེན་བྱ། ཡང༌། རྒྱལ་བའི་ཐུགས་ལ་ཉེས་པ་མི་མངའ་ཡང༌། །སེམས་ཅན་ཡིད་ཀྱི་དྲི་མ་སྦྱང་སླད་དུ། །ཆུ་གཙང་འདག་ཆལ་སྨན་སྤོས་ཁྲུས་བགྱིས་པས། །སེམས་ཅན་ཡིད་ཀྱི་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཙིཏྟ་བི་ཤོ་དྷ་ན་ཡེ་སྭཱཧཱ། སྔགས་དང་ལྷན་ཅིག་བྱུང་དྲུད་བཀྲུ་གསུམ་བྱའོ། །དེ་ནས་འདག་ཆལ་མི་དགོས་ཆུ་གཙང་གི་བུམ་པ་ཐོགས་ཏེ། རྒྱལ་བའི་སྐུ་གསུང་ཐུགས་མཆོག་ལ། །ཉོན་མོངས་དྲི་མ་མི་མངའ་ཡང༌། །བདག་སོགས་སྒོ་གསུམ་སྒྲིབ་སྦྱང་ཕྱིར། །གཙང་མའི་ཆབ་ཀྱིས་ཁྲུས་གསོལ་ལོ། །ཨོཾ་སརྦ་ཏ་ཐཱ་ག་ཏ་མ་ལ་སཾ་ཤོ་དྷ་ན་ཡེ་སྭཱཧཱ། སྔགས་དང་ལྷན་ཅིག་ཚོགས་སིལ་དང་བཅས་ཆུ་གཙང་གིས་བཤལ། དེ་དག་སྐུ་ལ་སོགས་ཀྱིས་སྐུ་དབྱི་བྱ་དེས་ཕལ་ཁྲུས་གྲུབ་བོ། །གཉིས་པ་མཆོག་ཁྲུས་ནི། སྡོམ་བྱུང་ལས། ཕྱི་ནས་བུམ་པ་སོ་སོ་ཡིས། །སྐུ་གཟུགས་རྣམས་ནི་ཁྲུས་ཀྱང་བྱ། །ཞེས་གསུངས་པ་ལྟར། ལས་རྡོར་གྱིས་བུམ་པ་སོ་སོའི་ཆུ་མཆོག་འདུ་བྱའི་བུམ་པ་གཞན་ཞིག་ཐོགས་ཏེ། ཚོགས་པས། རང་གི་སྙིང་ག་ནས་འཕྲོས་པའི་འོད་ཟེར་གྱིས་དེ་བཞིན་གཤེགས་པ་དང་ལྷ་མོ་རྣམས་སྤྱན་དྲངས། དེ་རྣམས་ཀྱིས་བུམ་པའི་ཆུ་ཁྲུས་མཛད། བཀྲ་ཤིས་ཀྱི་གླུ་དང༌། སྣ་ཚོགས་པའི་རོལ་མོའི་སྒྲ་ལ་སོགས་པས་མཆོད་པར་གྱུར། དེ་སྐབས་མཆོད་གཡོག་གི་དབུས་ཀྱི་རྣམ་རྒྱལ་བུམ་པ་ནས་ཆུ་ཅུ་ཟད་ལས་རྡོར་གྱི་ཕྱག་གི་བུམ་པར་བླུགས་ཏེ། ཚོགས་པས། ཁམས་གསུམ་ཀུན་གྱིས་ཕྱག་བྱས་པ་སོགས་ནས་ཨོཾ་སརྦ་ཏ་ཐཱ་ག་ཏ་ཨ་བྷི་ཥཉྩ་ཧཱུཾ། སྔགས་དང་ལྷན་ཅིག་ཆ་སིལ་བཅས་ཁྲུས་ཕུལ། དེ་ནས་ཤར་གྱི་བུམ་པ་ནས་བླུགས། ཇི་ལྟར་བལྟམས་པ་སོགས་ནས་ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ་ཆ་སིལ་བྱ། དེང་སང་ཕལ་ཆེར་གྱིས་དེ་མན་ཆད་ལ་ཨ་བྷི་ཥཉྩ་སྦྱར་བ་སྣང་ཡང་སྔགས་དོན་ལ་མ་དཔྱད་པའི་སྐྱོན་ཡིན་ཏེ། ཨ་བྷི་ཥཉྩ་ནི་དབང་གི་ནུས་པ་མངོན་པར་བླུགས་པའི་དོན་དང༌། ཨ་བྷི་ཥ་ཀ་ཏ་ནི་སྒྲིབས་མངོན་པར་གཏོར་བའི་དོན་ཡིན་པས་འོག་མ་ཐམས་ཅད་ལ་ཤྲཱི་ཧཱུཾ་སྦྱར་བ་འཐད་དོ། །ཤར་ལྷོའི་བུམ་པ་ནས་བླུགས། གཟུགས་ཀྱི་ཕུང་པོ་སོགས་ནས་ཤྲཱི་ཡེ་ཧཱུཾ། ལྷོའི་བུམ་པ་ནས་བླུགས། ཚོར་བའི་ཕུང་པོ་སོགས་ནས་ཤྲཱི་ཡེ་ཧཱུཾ། ལྷོ་ནུབ་ཀྱི་བུམ་པ་ནས་བླུགས། འདུ་ཤེས་ཕུང་པོ་སོགས་ནས་ཤྲཱི་ཡེ་ཧཱུཾ། ནུབ་ཀྱི་བུམ་པ་ནས་བླུགས། འདུ་བྱེད་ཕུང་པོ་སོགས་ནས་ཤྲཱི་ཡེ་ཧཱུཾ། ནུབ་བྱང་གི་བུམ་པ་ནས་བླུགས། རྣམ་ཤེས་ཕུང་པོ་སོགས་ནས་ཤྲཱི་ཡེ་ཧཱུཾ། བྱང་གི་བུམ་པ་ནས་བླུགས། སངས་རྒྱས་གཟུགས་བརྙན་གནས་དང་ནི། །སློབ་པའི་དགེ་འདུན་གནས་ཀྱི་ས། །གཙུག་ལག་ཁང་དང་གནས་གཞན་ལ། །བདག་གིས་ཁྲུས་འདི་གསོལ་བར་བགྱི། །ཨོཾ་སརྦ་ཏ་ཐཱ་ག་ཏ་སོགས་ནས་ཤྲཱི་ཡེ་ཧཱུཾ། བྱང་ཤར་གྱི་བུམ་པ་ནས་བླུགས། ཇི་ལྟར་དམ་པ་ཏོག་དཀར་སོགས་ནས་བི་ཤུ་དྷེ་སྭཱཧཱ། ཞེས་པའི་བར་གྱིས་མཆོག་ཁྲུས་གྲུབ་བོ། །དེ་ནས་སྐུ་ཕྱིའི་དར་ཐོགས་ཏེ། དེ་དག་སྐུ་ལ་སོགས་ནས་བི་ཤུ་དྷ་ན་ཡེ་སྭཱཧཱ། ཞེས་པའི་བར་གྱི་སྐུ་དབྱི་བྱ། དེ་ནས་ན་བཟའ་གོས་ཟུང་ཐོགས་ཏེ། སྣ་ཚོགས་དབང་པོའི་གཞུ་ལྟར་རབ་བཀྲ་ཞིང༌། །གང་ལ་རེག་ན་བདེ་བའི་རྒྱུར་གྱུར་པ། །གོས་བཟང་རིན་ཆེན་བདག་བློ་སྦྱང་ཕྱིར་འབུལ། །བཟོད་པ་དམ་པའི་གོས་ཀྱིས་བརྒྱན་པར་ཤོག །ཨོཾ་བཛྲ་ཝསྟྲ་ཡེ་ཨཱཿཧཱུཾ། ཞེས་ན་བཟའ་ཕུལ། འདིར་ལ་ལས་དངོས་གཞི་ལ་ན་བཟའ་འོག་ཏུ་མངའ་དབུལ་སྐབས་འབུལ་རྒྱུ་ཡོད་པས་འདིར་མི་དགོས་ཞེས་ཁ་ཚོན་ཆོད་པར་འདུག་ཀྱང༌། ཁྲུས་ཀྱི་རྗེས་སུ་ན་བཟའ་ངེས་པར་ཕུལ་གདོས་པ་ནི་དོན་ལ་དཔྱོད་པས་ཤེས་ནུས། ན་བཟའ་ཡང་ཡང་ཕུལ་ཀྱང་ལྷག་པའི་སྐྱོན་དུ་ག་ལ་འགྱུར། ཇི་ཙམ་འབུལ་ཡང་དེ་ཙམ་གྱི་བསོད་ནམས་ཐོབ་པ་ནི་གདོན་མི་ཟའོ། །གཉིས་པ་ཡན་ལག་ཅན་རྟེན་བསྐྱེད་དངོས་ལ་དྲུག རྟེན་དམ་ཚིག་པར་བསྐྱེད་པ། ཡེ་ཤེས་པ་སྤྱན་དྲངས་པ། ཕྱིར་འབྲང་བསྐྲད་པ། ནམ་མཁར་བཞུགས་པ་ལ་བསྟིམ་པ། ནམ་མཁར་མཆོད་ཅིང་བསྟོད་པ། རབ་གནས་ཀྱི་སྙན་གསན་དབབ་པའོ། །དང་པོ་ནི། ཡན་ལག་བཞི་པའི་གཞུང་ལས། རང་གཞུང་གི་མདུན་བསྐྱེད་བཞིན་དམ་ཚིག་པ་བསྐྱེད་པ་ཞེས་གསུངས་པས། རྟེན་བསངས་སྦྱངས་ཕྱིར་བླ་མས་དབུ་སྒོམ་པ་ཞེས་ལས་བུམ་ཕྱག་ཏུ་ཐོགས་ཏེ། ཨོཾ་སུམྦྷ་ནིས་བརྟེན་རྣམས་ལ་བསངས་གཏོར་བྱས། ཨོཾ་སྭ་བྷ་ཝས་རབ་ཏུ་གནས་བྱའི་རྟེན་རྣམས་སྦྱངས། སྟོང་པའི་ངང་ལས། རྟེན་གྱི་གོ་སར་སྟོང་པ་ཉིད་ཨེ་ཡིག་གི་རང་བཞིན་སོགས་ནས། རང་གི་སེམས་ཞེས་པ་དོར། ཧཱུཾ་ཡིག་གི་སྤྲུལ་པའི་འབྲས་བུ་རྟེན་རྣམས་བླ་མ་རྡོ་རྗེ་འཆང་སོགས་ནས་སྟེང་གི་ནམ་མཁར་ཕེཾ། ཞེས་ཕྱག་རྒྱ་བཅས་བཅས་དྲིལ་གསིལ། ཧཱུཾ། འགྲོ་མགོན་ཐུགས་རྗེའི་སྤྱན་ལྡན་རྣམས། །ཆོས་སྐུ་སྤྲོས་དང་བྲལ་བ་ལས། །གཟུགས་སྐུའི་རྣམ་པར་བཞེངས་ནས་ཀྱང༌། །འགྲོ་བའི་དོན་ལ་གཤེགས་སུ་གསོལ། །ཨོཾ་གུ་རུ་ཨེ་ཧྱ་ཧི་བྷ་ག་ཝ་ན་མཧཱ་ཀ་རུ་ཎི་ཀ་ཧོཿ ས་མ་ཛཿ ས་མ་ཡ་སྟྭཾ། ཞེས་བརྗོད་དེ་སྤྱན་འདྲེན་གྱི་སིལ་སྙན་བྱའོ། །གཉིས་པ་ནི། ཡན་ལག་བཞི་པའི་གཞུང་ལས་བྱུང་བ་ལྟར། རང་གི་སྙིང་ག་ནས་སྤྲོས་པའི་འོད་ཟེར་གྱིས། འོག་མིན་གྱི་ཞིང་ནས་རབ་ཏུ་གནས་པར་བྱ་བའི་ཡེ་ཤེས་སེམས་དཔའ་དང༌། ཕྱོགས་བཅུའི་ཞིང་ནས་སངས་རྒྱས་དང་བྱང་ཆུབ་སེམས་དཔའ་ལ་སོགས་པ་ལྷ་རྣམས་མདུན་གྱི་ནམ་མཁར་བཛྲ་ས་མཱ་ཛཿ ཞེས་གྲངས་ཚད་དང་བཅས་པ་ངེས་པའི་ལྷ་དང༌། གྲངས་ཚད་ལས་འདས་པ་གཅིག་ཏུ་མ་ངེས་པའི་མགྲོན་ཏེ་ལྷན་ཅིག་ཏུ་སྤྱན་དྲངས་པའོ། །གསུམ་པ་ནི། དེ་ནས་ནམ་མཁར་བྱོན་པའི་ཡེ་ཤེས་པ་ལ་དམིགས་ཏེ། ཡེ་ཤེས་ཕྱི་འབྲང་གི་བགེགས་རྣམས་ཕྱིར་དེངས་ཤིག་ཅེས་སུམྦྷ་ནི་སིལ་སྙན་བཅས་ཡུངས་ཐུན་གྱིས་བྲབས་ཏེ་བསྐྲད་པར་བྱའོ། །བཞི་པ་ནི། དེ་ནས་ཕྱག་རྒྱ་གན་བཀལ་བཅས་ནམ་མཁར་བཏེག་པའི་ཡེ་ཤེས་ཀྱི་འཁོར་ལོ་དང་གཉིས་སུ་མེད་པར་གྱུར། ཞེས་བརྗོད་དོ། །ལྔ་པ་ནམ་མཁར་མཆོད་ཅིང་བསྟོད་པ་ནི། མགོན་པོ་འདིར་ནི་བྱོན་པ་ལེགས། །བདག་ཅག་བསོད་ནམས་སྐལ་བ་ལྡན། །བདག་གི་མཆོད་ཡོན་བཞེས་ནས་ཀྱང༌། །འདི་ཉིད་དུ་ནི་བཞུགས་སུ་གསོལ། །ཨོཾ་གུ་རུ་སུ་སརྦ་ཏ་ཐཱ་ག་ཏ་པྲ་ཝ་ར་སད་ཀར་མཧཱ་སད་ཀ་ར་མཧཱ་ཨརྒྷཾ་པྲ་ཏིཙྪཾ་ཧཱུཾ་སྭཱཧཱ། ཨོཾ་གུ་རུ་སརྦ་ཏ་ཐཱ་ག་ཏ་མཧཱ་པཱ་དྱཾ་པྲ་ཏི་ཙྪ་ཧཱུཾ་སྭཱཧཱ། ཨོཾ་གུ་རུ་སརྦ་ཏ་ཐཱ་ག་ཏ་ཨཉྩ་མཱ་ནཾ་པྲ་ཏི་ཙྪ་ཧཱུཾ་སྭཱཧཱ། ཞེས་དང༌། ཨོཾ་ཨཱཿབཛྲ་པུཥྤེ་ཧུཾ་ཧཱུཾ་ཕཊ། དེ་བཞིན་དྷུ་པེ། ཨ་ལོ་ཀེ གནྡྷེ། ནེ་ཝིདྱི། ཤཔྟ་ཧུཾ་ཧཱུཾ་ཕཊ་སིལ་སྙན་དང་བཅས་པས་ཕྱི་མཆོད་དང༌། ཨོཾ་ཨཱཿབཛྲ་རཱུ་པ་ཧུཾ་ཧཱུཾ་ཕཊ། དེ་བཞིན་དུ་ཝཱི་ནི། གནྡྷེ། རཱ་ས། པརྴེ་ཧུཾ་ཧཱུཾ་ཕཊ། ཞེས་ནང་མཆོད་དང༌། ལྕགས་ཀྱུ་ལྔ་དང་བདུད་རྩི་ལྔ། །དངོས་གྲུབ་ཀུན་གྱི་བདག་ཉིད་མཆོག །དཀྱིལ་འཁོར་མཆོད་པ་བགྱི་བར་འཚལ། །རྒྱལ་བའི་ཡེ་ཤེས་ལྔ་ཐོབ་ཤོག །སརྦ་པཉྩ་ཨ་མྲྀ་ཏ་པཱུ་ཛ་ཁཱ་ཧི། ཞེས་གསང་མཆོད་དང༌། མཛེས་མ་འདི་དག་ཕྱག་རྒྱ་ཆེ། །མཐའ་ཡས་བདེ་བ་སྦྱིན་པ་མོ། །རིགས་ལྔ་ལས་བྱུང་འདི་ཕུལ་བས། །རིག་པའི་བརྟུལ་ཞུགས་མཐར་ཕྱིན་ཤོག །ལྷ་དང་མི་ཡི་བདེ་བ་ནི། །བསྡུས་བྱས་རྡོ་རྗེ་འཛིན་པ་ཡི། །བཅུ་དྲུག་ཆར་ཡང་མི་ཕོད་པའི། །དགའ་བ་བླ་ན་མེད་པས་མཆོད། །ཞེས་དེ་ཁོ་ན་ཉིད་ཀྱི་མཆོད་པའོ། །དེ་ནས་བསྟོད་པ་ནི། གང་གི་དྲིན་གྱི་བདེ་ཆེན་ཉིད། །སྐད་ཅིག་ཉིད་ལ་འཆར་བ་གང༌། །བླ་མ་རིན་ཆེན་ལྟ་བུའི་སྐུ། །རྡོ་རྗེ་ཅན་ཞབས་པད་ལ་འདུད། །ཅེས་བསྟོད་དོ། །དྲུག་པ་སྙན་གསན་དབབ་པ་ནི། སྤོས་བཏང་སྔར་གྱི་ཚུལ་གྱིས། ལྕེ་ཧཱུཾ་ལས་རྡོ་རྗེར་གྱུར་ཅེས་བརྗོད་ནས་དྲིལ་གསིལ་དང་བཅས། དག་པའི་རྡོ་རྗེ་བཅོམ་ལྡན་འདས། །རིག་པའི་རྒྱལ་པོར་ཕྱག་འཚལ་བསྟོད། །མགོན་པ་ཐུགས་རྗེ་ཆེ་བདག་ཉིད། །རྡོ་རྗེ་འཛིན་པ་བདག་གིས་ནི། །ཇི་ལྟར་ནུས་པའི་ངེས་སྤྱོད་ཀྱིས། །སྐུ་གསུང་ཐུགས་ཀྱི་རྟེན་འདི་རྣམས། །འགྲོ་ལ་ཕན་ཕྱིར་རབ་གནས་བགྱི། །ཐམས་ཅད་འདིར་ནི་རབ་བཞུགས་ནས། །ཐུགས་བརྩེས་ཉེ་བར་བཟུང་ནས་སུ། །ཐུགས་རྗེ་ལྡན་རྣམས་རབ་གནས་མཛོད། །ཅེས་ལན་གསུམ་བརྗོད་ནས་སྤོས་བསྡུའོ། །དེ་སྐབས་རིག་པའི་རྒྱལ་པོ་འདི་ཞེས་ལྷ་ཡི་མཚན་བརྗོད་ན་བྱེད་སྒྲ་མི་གསལ་བའི་དབང་གིས་གོ་མི་བདེ། ལྷ་དེའི་སྒོ་ནས། སྐུ་གསུངས་ཐུགས་ཀྱི་རྟེན་འདི་རྣམས་ཞེས་བརྗོད་ན་བརྗོད་བྱ་རྗོད་བྱེད་གཉིས་ཀ་བདེ་ཞིང་དོན་དང་འབྱོར་བས་སོ། །གཉིས་པ་དགུག་བསྟིམ་བྱ་བ་ནི། སྡོམ་འབྱུང་ལས། ཕྱིས་ནས་ནམ་མཁའ་གནས་པ་ཡི། །ཡེ་ཤེས་འཁོར་ལོ་བཅོམ་ལྡན་འདས། །ལུགས་མ་སོགས་ལ་རབ་གཞུག་བྱ། །ཞེས་དང༌། རྣམ་རྟོག་མེད་པའི་རང་བཞིན་བཞིན་གྱི། །རབ་གནས་ལྷ་རྣམས་བཞུགས་པ་ཡིན། །ཞེས་གསུངས་པ་ལྟར། ཏིང་འཛིན་དགོངས་པའི་གནད་གསུམ་དང་ལྡན་པའི་སྒོ་ནས་རྟེན་དམ་ཚིག་པ་ལ་བརྟེན་པ་ཡེ་ཤེས་པ་བསྟིམ་པར་མོས་པའི་གསལ་སྣང་དང་བཅས་པའི་ངང་ནས། བཛྲ་ཨངྐུ་ཤ་ཛཿ བཛྲ་པཱ་ཤ་ཧཱུཾ། བཛྲ་སྥོ་ཊ་བཾ། བཛྲ་ཨ་བེ་ཤ་ཡ་ཧོཿ རྟེན་གྱི་དམ་ཚིག་གི་འཁོར་ལོ་དང་གཉིས་སུ་མེད་པར་གྱུར། ཞེས་བརྗོད་དོ། །གསུམ་པ་དངོས་གཞི་ལྷ་དབང་བསྐུར་ཚུལ་ལ་གཉིས། ཡན་ལག་ཅན་རྟེན་དབང་དངོས་དང༌། དེའི་ཡན་ལག་ཏུ་མངའ་དབུལ་གྱི་རིམ་པ་བཤད་པའོ། །དང་པོ་ནི། ཡན་ལག་བཞི་པའི་གཞུང་ལས། རྒྱས་པ་སློབ་མ་ལ་བསྐུར་བ་དེ་ཉིད་ཀྱིས་སོ་ཞེས་གསུངས་པས། འདིར་རྒྱས་པའི་དབང་དུ་བྱས་ཏེ་སྒྲུབ་གཞུང་ཆོ་གའི་སྒོ་ནས་བསྐུར་བ་ལ། བསྐུར་ཚུལ་ལ་ཁྱད་པར་མེད་ཀྱང་ཁས་བླངས་ཀྱི་གང་ཟག་ཡོད་མེད་ཀྱི་ཁྱད་པར་ལས། དྲིས་ལན་བཏབ་པ་རྣམས་དང༌། སྡོམ་བཟུང༌། མནའ་ཆུ་སྦྱིན་པ། དམ་ཚིག་བསྒྲགས་པ་རྣམས་ལྷ་དབང་གི་སྐབས་སུ་མི་དགོས་པའི་རྒྱུ་མཚན་ཤེས་པར་གཅེས་སོ། །དེ་ནས་བླ་མས་དབུ་སྒོམ་བཞེས་ལས་བུམ་ཕྱག་ཏུ་ཕུལ། ཚོགས་པས། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀུན་གྱིས་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་བདག་གིས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། འདིར་བགེགས་གཏོར་མི་དགོས། བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པའི་དྲུང་དུ་རྟེན་རྣམས་དཀྱིལ་འཁོར་དུ་འཇུག་པར་ཞུ་བའི་ཡོན་དུ། ཨོཾ་བཛྲ་བྷུ་མི་ཨཱཿཧཱུཾ་སོགས་ནས་ཀ་ནིརྻ་ཏ་ཡ་མི། ཞེས་པའི་བར་གྱིས་མཎྜལ་ཕུལ། དེ་ནས་གསོལ་བ་བཏབ་པ་ནི། སངས་རྒྱས་ཀུན་གྱི་རང་བཞིན་སྐུ། །སློབ་དཔོན་མགོན་ལ་སྐྱབས་སུ་མཆི། །གཙོ་བོ་མཁའ་འགྲོ་མར་བཅས་པའི། །ལྷ་རྣམས་ཀུན་ལ་ཕྱག་འཚལ་ལོ། །ཐར་པ་ཆེན་པོའི་གྲོང་མཆོག་ཏུ། །མགོན་པོས་རྟེན་རྣམས་གཞུག་ཏུ་གསོལ། །ལན་གསུམ། ཨོཾ་ཨཱཿཧཱུཾ་གིས་སྤྱན་དར་བཅིངས། ཨོཾ་སརྦ་ཡོ་ག་ཙིཏྟ་ཨུཏྤ་ཏཱ་ཡ་མི། ཞེས་ལན་གསུམ་བརྗོད་པས་རྣལ་འབྱོར་དུ་སེམས་བསྐྱེད། རྡོ་རྗེ་རྟེན་གྱི་ཐུགས་ཀར་གཏུགས་ཏེ། ཨོཾ་སུ་ར་ཏ་ས་མ་ཡ་སྟྭཾ་ཧོ་སིདྡྷི་བཛྲ་ཡ་ཐཱ་སུ་ཁཾ། ཨོཾ་ཨཱཿ ཁཾ་ཝཱི་ར་ཧཱུཾ་གིས་དཀྱིལ་འཁོར་དུ་གཞུག་པར་བྱ། སློབ་དཔོན་གྱི་སྙིང་ག་ནས་སྐུ་གསུང་ཐུགས་དབྱེར་མི་ཕྱེད་པའི་ཡེ་ཤེས་འོད་ཟེར་གྱི་རྣམ་པར་རྟེན་བསྐྱེད་པ་རྣམས་ལ་ཐིམ་པས། བླ་མ་དང་གཉིས་སུ་མེད་པར་གྱུར། །ཅེས་བརྗོད་དེ་འབེབས་རྫས་བདུག་བྱིན་སིལ་བཅས། ཨོཾ་བཛྲ་ཨ་བེ་ཤ་ཡ་ཨཿཨཿ ཞེས་བྱིན་འབེབས་པའི་སྔགས་བརྗོད། དེ་ནས་རྡོ་རྗེ་གཏན་གྱི་དབུར་བཀོད་དེ་ཏིཥྛ་བཛྲ་བརྗོད། པྲ་ཏཱིཙྪ་བཛྲ་ཧོས་དཀྱིལ་འཁོར་མེ་ཏོག་དོར། པྲ་ཏི་གྲྀཧྞ་སྟྭཾ་ས་ཏྭ་མཧཱ་བ་ལ། ཞེས་རྟེན་ལ་མེ་ཏོག་གི་ཕྲེང་བ་གཏད། ཨོཾ་ཨཱཿཧཱུཾ་གིས་སྤྱན་དར་ཕྱེ། བླ་མ་སྤྲུལ་པ་སྐུ་ཡི་བདག་ཉིད་ཅན་གྱིས་རྟེན་ལ་བུམ་དབང་བསྐུར་བའི་ཡོན་དུ་མཎྜལ་ཕུལ། དེ་ནས་གསོལ་བ་བཏབ་པ་ནི། བྱང་ཆུབ་རྡོ་རྗེ་སངས་རྒྱས་ལ། །མཆོད་སྦྱིན་ཇི་ལྟར་བསྩལ་བ་ལྟར། །རྟེན་རྣམས་རབ་ཏུ་གནས་པའི་ཕྱིར། །ནམ་མཁའི་རྡོ་རྗེ་འདི་ལ་སྩོལ། །ལན་གསུམ། སུམྦྷ་ནིས་བསངས། སྭབྷ་ཝས་རྟེན་རྣམས་སྦྱངས། སྟོང་པའི་ངང་ལས། པད་ཉིའི་གདན་ལ་ཧཱུཾ་ལས་མི་བསྐྱོད་རྡོ་རྗེ་འཆང་སྐུ་མདོག་སྔོན་པོ་རྡོ་རྗེ་དང་དྲིལ་བུ་འཛིན་པ་རྒྱན་ཐམས་ཅད་ཀྱིས་བརྒྱན་ནས་རྡོ་རྗེའི་སྐྱིལ་ཀྲུང་གིས་བཞུགས་པའི་ཐུགས་ཀའི་ས་བོན་ལས་འོད་འཕྲོས། ཡེ་ཤེས་པ་ཛཿཧཱུཾ་བཾ་ཧོཿ བུམ་པ་ཐོགས་ཏེ། དཀྱིལ་འཁོར་གྱི་དེ་བཞིན་གཤེགས་པ་རྣམས་ཀྱི་དབང་བསྐུར་བའི་དགོངས་པ་མཛད། རིག་པའི་ལྷ་མོ་རྣམས་ཀྱི་དབང་བསྐུར། དབང་ཡུལ་གྱི་སེམས་དཔའ་སེམས་མས་བཀྲ་ཤིས་བརྗོད་ཅིང་མཆོད། ལས་དབང་གི་ཁྲོ་བོ་ཁྲོ་མོས་བགེགས་སྐྲོད་པར་གྱུར། རྡོ་རྗེ་ཆེན་པོས་དབང་བསྐུར་བ། །ཁམས་གསུམ་ཀུན་གྱིས་ཕྱག་བྱས་པ། །སངས་རྒྱས་ཀུན་གྱི་གསང་གསུམ་གྱི། །གནས་ལས་བྱུང་བ་སྦྱིན་པར་བྱ། །ཨོཾ་བཛྲ་ཨ་བྷི་ཥིཉྩ་མི། ཞེས་དབང་བསྐུར་ཏེ་བུམ་ཆུ་འཐོར། ཅོན་པན་ཐོགས་ཏེ། སུམ་བྷ་ནིས་བསངས། སྭ་བྷྭ་ཝས་རྟེན་རྣམས་དང་དབང་རྫས་སྦྱངས། སྟོང་པའི་ངང་ལས། པད་ཉིའི་གདན་ལ་ཏྲཾ་ལས་རིན་འབྱུང་རྡོ་རྗེ་འཆང་སྐུ་མདོག་སེར་པོ་རྡོ་རྗེ་དང་དྲིལ་བུ་འཛིན་པ། རྒྱན་ཐམས་ཅད་ཀྱིས་བརྒྱན་ནས་རྡོ་རྗེའི་སྐྱིལ་ཀྲུང་གིས་བཞུགས་པའི་ཐུགས་ཀའི་ས་བོན་ལས་འོད་འཕྲོས། ཡེ་ཤེས་པ་ཛཿཧཱུཾ་བཾ་ཧོཿདབང་རྫས་ཀྱི་རིན་འབྱུང་འོད་དུ་ཞུ་བས་ཅོད་པཎ་དུ་གྱུར། དཀྱིལ་འཁོར་གྱི་དེ་བཞིན་གཤེགས་པ་རྣམས་ཀྱིས་དབང་བསྐུར་བའི་དགོངས་པ་མཛད། རིག་པའི་ལྷ་མོ་རྣམས་ཀྱིས་དབང་བསྐུར། དབང་ཡུལ་གྱི་སེམས་དཔའ་སེམས་མས་བཀྲ་ཤིས་བརྗོད་ཅིང་མཆོད། ལས་དབང་གི་ཁྲོ་བོ་མོས་བགེགས་སྐྲོད་པར་གྱུར། རལ་པའི་ཐོར་ཚུགས་ཀྱིས་བརྒྱན་པ། །སངས་ཀུན་གྱིས་བསྔགས་པ་ཡི། །རིན་ཆེན་དག་གི་དབུ་རྒྱན་དང༌། །དར་དཔྱངས་དབང་བསྐུར་སྦྱིན་པར་བྱ། །ཨོཾ་རཏྣ་ཨ་བྷི་ཥེཉྩ་མི། དབང་བསྐུར་ཏེ་ཅོད་པན་བསྐོན་ཚུལ་བྱ། རྡོ་རྗེ་ཐོགས་ཏེ། སུམྦྷ་ནིས་བསངས། སྭ་བྷ་ཝས་རྟེན་རྣམས་དང་དབང་རྫས་ཀྱི་རྡོ་རྗེ་སྦྱངས། སྟོང་པའི་ངང་ལས། པད་ཉིའི་གདན་ལ་ཧྲཱིཿལས་སྣང་མཐའ་རྡོ་རྗེ་འཆང་སྐུ་མདོག་དམར་པོ་རྡོ་རྗེ་དང་དྲིལ་བུ་འཛིན་པ། རྒྱན་ཐམས་ཅད་ཀྱིས་བརྒྱན་ནས་རྡོ་རྗེའི་སྐྱིལ་མོ་ཀྲུང་གིས་བཞུགས་པའི་ཐུགས་ཀའི་ས་བོན་ལས་འོད་འཕྲོས། ཡེ་ཤེས་པ་ཛཿཧཱུཾ་བཾ་ཧོཿ དབང་རྫས་ཀྱི་སྣང་མཐའ་འོད་དུ་ཞུ་བས་རྡོ་རྗེར་གྱུར། དཀྱིལ་འཁོར་གྱི་དེ་བཞིན་གཤེགས་པ་རྣམས་ཀྱིས་དབང་བསྐུར་བའི་དགོངས་པ་མཛད། རིག་པའི་ལྷ་མོ་རྣམས་ཀྱིས་དབང་བསྐུར། དབང་ཡུལ་གྱི་སེམས་དཔའ་སེམས་མས་བཀྲ་ཤིས་བརྗོད་ཅིང་མཆོད། ལས་དབང་གི་ཁྲོ་བོ་ཁྲོ་མོས་བགེགས་སྐྲོད་པར་གྱུར། སངས་རྒྱས་ཀུན་གྱིས་རྡོ་རྗེའི་དབང༌། །དེ་རིང་རྟེན་ལ་བསྐུར་བར་བྱ། །སངས་རྒྱས་ཀུན་ནས་རབ་བསྒྲུབ་ཕྱིར། །རྡོ་རྗེ་འདི་ནི་རྟེན་གྱིས་ལོང༌། །ཨོཾ་པདྨ་ཨ་བྷི་ཥིཉྩ་མི། རྡོ་རྗེ་གཏད། དྲིལ་བུ་ཐོགས་ཏེ། སུམྦྷ་ནིས་བསངས། སྭ་བྷ་ཝས་རྟེན་རྣམས་དང་དབང་རྫས་ཀྱི་དྲིལ་བུ་སྦྱངས། སྟོང་པའི་ངང་ལས། པད་ཉིའི་གདན་ལ་ཨ་ལས་དོན་གྲུབ་རྡོ་རྗེ་འཆང་སྐུ་མདོག་ལྗང་ཁ་རྡོ་རྗེ་དང་དྲིལ་བུ་འཛིན་པ། རྒྱན་ཐམས་ཅད་ཀྱིས་བརྒྱན་ནས་རྡོ་རྗེའི་སྐྱིལ་མོ་ཀྲུང་གིས་བཞུགས་པའི་ཐུགས་ཀའི་ས་བོན་ལས་འོད་འཕྲོས། ཡེ་ཤེས་པ་ཛཿཧཱུཾ་བཾ་ཧོཿ དབང་རྫས་ཀྱི་དོན་གྲུབ་འོད་དུ་ཞུ་བས་དྲིལ་བུར་གྱུར། དཀྱིལ་འཁོར་གྱི་དེ་བཞིན་གཤེགས་པ་རྣམས་ཀྱིས་དབང་བསྐུར་བའི་དགོངས་པ་མཛད། རིག་པའི་ལྷ་མོ་རྣམས་ཀྱིས་དབང་བསྐུར། དབང་ཡུལ་གྱི་སེམས་དཔའ་སེམས་མས་བཀྲ་ཤིས་བརྗོད་ཅིང་མཆོད། ལས་དབང་གི་ཁྲོ་བོ་ཁྲོ་མོས་བགེགས་སྐྲོད་པར་གྱུར། སངས་རྒྱས་ཀུན་གྱི་དྲིལ་བུའི་དབང༌། །དེ་རིང་རྟེན་ལ་བསྐུར་བར་བྱ། །སངས་རྒྱས་ཀུན་ནས་རབ་བསྒྲུབ་ཕྱིར། །དྲིལ་བུ་འདི་ནི་རྟེན་གྱིས་ལོང༌། །ཨོཾ་ཀརྨ་ཨ་བྷི་ཥིཉྩ་མི། དྲིལ་བུ་དཀྲོལ་ཏེ་གཏད། རྡོར་དྲིལ་ཐོགས་ཏེ། སུམྦྷ་ནིས་བསངས། སྭ་བྷ་ཝས་རྟེན་རྣམས་སྦྱངས། སྟོང་པའི་ངང་ལས། པད་ཉིའི་གདན་ལ་ཨོཾ་ལས་རྣམ་སྣང་རྡོ་རྗེ་འཆང་སྐུ་མདོག་དཀར་པོ་རྡོ་རྗེ་དྲིལ་བུ་འཛིན་པ། རྒྱན་ཐམས་ཅད་ཀྱིས་བརྒྱན་ནས་རྡོ་རྗེའི་སྐྱིལ་མོ་ཀྲུང་གིས་བཞུགས་པའི་ཐུགས་ཀའི་ས་བོན་ལས་འོད་འཕྲོས། ཡེ་ཤེས་པ་ཛཿཧཱུཾ་བཾ་ཧོཿ དཀྱིལ་འཁོར་གྱི་དེ་བཞིན་གཤེགས་པ་རྣམས་ཀྱིས་དབང་བསྐུར་བའི་དགོངས་པ་མཛད། རིག་པའི་ལྷ་མོ་རྣམས་ཀྱིས་དབང་བསྐུར། དབང་ཡུལ་གྱི་སེམས་དཔའ་སེམས་མས་བཀྲ་ཤིས་བརྗོད་ཅིང་མཆོད། ལས་དབང་གི་ཁྲོ་བོ་ཁྲོ་མོས་བགེགས་སྐྲོད་པར་གྱུར། ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་མི། བཛྲ་ནཱ་མ་ཨ་བྷི་ཥེ་ཀ་ཏ། ཀྱེ་དཔལ་རྡོ་རྗེ་སེམས་དཔའ་ཞེས་བྱའོ། །ཞེས་དྲིལ་བུ་གསིལ་ནས་མིང་བཏགས། དེ་རྣམས་ཀྱིས་ཕུང་ཁམས་ལྔའི་དྲི་མ་སྦྱངས་ཤིང༌། མ་རིག་པ་ལྔ་ལས་ལྡོག་ནས་རིག་པའི་ཡེ་ཤེས་ལྔ་བསྐྱེད་པས་རིག་པའི་དབང་ཞེས་བྱའོ། །ཞེས་དབང་དོན་བཤད། རྟེན་ལ་རྡོ་རྗེ་སློབ་དཔོན་གྱི་དབང་བསྐུར་བའི་ཡོན་དུ་མཎྜལ་ཕུལ། དཔའ་བོ་ཆེན་པོ་མི་ལྡོག་པའི། །དབང་བསྐུར་བ་ནི་འདི་ལ་སྩོལ། །སེམས་ཅན་ཀུན་གྱི་དོན་གྱི་ཕྱིར། །རྟག་ཏུ་རྟེན་རྣམས་སློབ་དཔོན་འགྱུར། །ཞེས་ལན་གསུམ་གྱིས་གསོལ་བ་བཏབ། དེ་ནས་ཁྲི་གདུགས་ཐོགས་ཏེ། སུམྦྷ་ནིས་བསངས། སྭབྷ་ཝས་རྟེན་རྣམས་སྦྱངས། སྟོང་པའི་ངང་ལས། དཀྱིལ་འཁོར་གྱི་ཤར་ཁྱམས་སུ་སེངྒེས་བཏེག་པའི་རིན་པོ་ཆེའི་ཁྲི་ལ་རྟེན་རྣམས་རྡོ་རྗེ་འཆང་རིགས་ཐམས་ཅད་ཀྱི་བདག་པོ་ལྟ་བས་ཆོག་མི་ཤེས་པར་མཛེས་པ་མཚན་དཔེས་སྤྲས་པའི་སྐུ་ཨིནྡྲ་ནཱི་ལ་བཅག་པའི་འཕྲོ་ལྟར་སྔོ་བ། ཤིན་ཏུ་ཞི་ཞིང་འཛུམ་པ་རལ་བའི་ཟུར་ཕུད་ལ་སྣ་ཚོགས་རྡོ་རྗེ་དང་ཟླ་བ་ཕྱེད་པས་མཚན་པ། རིན་པོ་ཆེའི་ཅོད་པན་ལ་སོགས་པའི་རྒྱན་དང་ཕྱག་རྒྱ་དྲུག་གིས་བརྒྱན་པ། དར་གྱི་སྟོད་གཡོགས་དང་ཤམ་ཐབས་ཅན་རྡོ་རྗེ་སྙེམས་མ་དམར་མོ་མཛེས་སྡུག་གི་ཕུལ་དུ་བྱོན་པ་བཅུ་དྲུག་པའི་ལང་ཚོ་ཅན་ཕྱོགས་ཀྱི་གོས་མ་ཕྱག་རྒྱ་ལྔས་བརྒྱན་ཅིང་གྲི་ཐོད་འཛིན་པ་ལ་རྡོ་རྗེ་དང་དྲིལ་བུ་འཛིན་པའི་ཕྱག་དག་གིས་འཁྱུད་དེ་རྡོ་རྗེའི་སྐྱིལ་མོ་ཀྲུང་གིས་འོད་ཀྱི་ཕྲེང་བ་འཁྲིགས་པའི་དབུས་ན་བཞུགས་པར་གྱུར། ཞེས་བརྗོད། རྡོར་དྲིལ་གཏད་དེ། རྡོ་རྗེ་རབ་གནས་རྡོ་རྗེ་ཉིད། །ཆེ་དང་དྲིལ་བུ་ཆེན་པོ་བཟུང༌། །དེ་རིང་རྡོ་རྗེ་སློབ་དཔོན་གྱུར། །སློབ་མ་བསྡུ་བ་ཉིད་དུ་གྱིས། །རྡོ་རྗེ་ཐུགས་ཀྱི་དམ་ཚིག དྲིལ་བུ་གསུང་གི་དམ་ཚིག ཕྱག་རྒྱ་སྐུའི་དམ་ཚིག་སྟེ་བརྟུལ་ཞུགས་དམ་ཚིག་གསུམ་དང་མི་འབྲལ་བའི་སྒོ་ནས་སེམས་ཅན་གྱི་དོན་གྱིས་ཤིག ཅེས་གནང་བ་སྦྱིན་ནོ། །དེ་རྣམས་ཀྱིས་ལུས་ཀྱི་དྲི་མ་དང༌། བུམ་པའི་དབང་ཐོབ། འབྲས་བུ་སྐུ་རྡོ་རྗེ་སྤྲུལ་པའི་སྐུ་མངོན་དུ་བྱས་པ་ཡིན་ནོ། །ཞེས་བརྡ་སྤྲད་པ་སྟེ་བུམ་དབང་ངོ༌། །བླ་མ་ལོངས་སྐུའི་བདག་ཉིད་ཅན་གྱིས་རྟེན་ལ་གསང་དབང་བསྐུར་བའི་ཡོན་དུ་མཎྜལ་ཕུལ། ཁྱབ་བདག་འདི་ལ་སྨན་པ་དང༌། །འདི་དོན་འདི་ལ་ཐུགས་བརྩེ་ཕྱིར། །སྒྱུ་འཕྲུལ་དྲྭ་བ་མངོན་རྫོགས་པའི། །བྱང་ཆུབ་ཅི་ནས་མངོན་གྱུར་མཛོད། །ཅེས་ལན་གསུམ་གྱིས་གསོལ་བ་བཏབ། ཨོཾ་ཨཱཿཧཱུཾ་གིས་སྤྱན་དར་བཅིང༌། བདུད་རྩི་ཐོགས་ཏེ། བླ་མ་རྡོ་རྗེ་འཆང་ཡབ་ཡུམ་སྙོམས་པར་ཞུགས་པས་སྐུ་གསུང་ཐུགས་ཡེ་ཤེས་རྡོ་རྗེའི་ལྷ་ཚོགས་ཐམས་ཅད་ཞུ་བའི་བདུད་རྩི་བྱང་ཆུབ་ཀྱི་སེམས་དཀར་དམར་འདྲེས་པའི་ཐིག་ལེ་པདྨར་བབས་པ་ལྕེས་བླངས་པར་མོས་ཏེ། ཇི་ལྟར་འདས་པའི་སངས་རྒྱས་ཀྱིས། །བྱང་ཆུབ་སྲས་རྣམས་དབང་བསྐུར་ལྟར། །དེ་བཞིན་བྱང་ཆུབ་སེམས་རྒྱུན་གྱིས། །དེ་རིང་རྟེན་ལ་དབང་བསྐུར་རོ། །ཨ་ཧོ་མཧཱ་སུ་ཁ། ཞེས་རྟེན་ལ་བདུད་རྩི་འཐོར། ཨོཾ་ཨཱཿཧཱུཾ་གིས་སྤྱན་དར་བཀྲོལ། དེས་ངག་གི་དྲི་མ་དག གསང་བའི་དབང་ཐོབ། འབྲས་བུ་གསུང་རྡོ་རྗེ་ལོངས་སྤྱོད་རྫོགས་པའི་སྐུ་མངོན་དུ་བྱས་པ་ཡིན་ནོ། །ཞེས་བརྡ་སྤྲད་པ་སྟེ་གསང་དབང་ངོ༌། །བླ་མ་ཆོས་སྐུའི་བདག་ཉིད་ཅན་གྱིས་རྟེན་ལ་ཤེས་རབ་ཡེ་ཤེས་ཀྱི་དབང་བསྐུར་བའི་ཡོན་དུ་མཎྜལ་ཕུལ། ཁྱབ་བདག་འདི་ལ་སྨན་པ་དང༌། །འདི་དོན་འདི་ལ་ཐུགས་བརྩེ་ཕྱིར། །སྒྱུ་འཕྲུལ་དྲྭ་བ་མངོན་རྫོགས་པའི། །བྱང་ཆུབ་ཅི་ནས་མངོན་གྱུར་མཛོད། །ཅེས་ལན་གསུམ་གྱི་གསོལ་བ་བཏབ། ཨོཾ་ཨཱཿཧཱུཾ་གིས་སྤྱན་དང་བཅིང༌། རྟེན་རྣམས་རྡོ་རྗེ་འཆང་རིགས་ཐམས་ཅད་ཀྱི་བདག་པོ་ལྟ་བས་ཆོག་མི་ཤེས་པར་མཛེས་པ་མཚན་དཔེས་སྤྲས་པའི་སྐུ་ཨིནྡྲ་ནཱི་ལ་བཅག་པའི་འཕྲོ་ལྟར་སྔོ་བ། ཤིན་ཏུ་ཞི་ཞིང་འཛུམ་པ་རལ་པའི་ཟུར་ཕུད་སྣ་ཚོགས་རྡོ་རྗེ་དང་ཟླ་བ་ཕྱེད་པས་མཚན་པ། རིན་པོ་ཆེའི་ཅོད་པན་ལ་སོགས་པའི་རྒྱན་དང་ཕྱག་རྒྱ་དྲུག་གིས་བརྒྱན་པ། དར་གྱི་སྟོད་གཡོགས་དང་ཤམ་ཐབས་ཅན་རྡོ་རྗེ་དང་དྲིལ་བུ་འཛིན་པ་རྡོ་རྗེའི་སྐྱིལ་མོ་ཀྲུང་གིས་འོད་ཀྱིས་ཕྲེང་བ་འཁྲིགས་པའི་དབུས་ན་བཞུགས་པའི་ཕྱག་རྒྱ་རྡོ་རྗེ་སྙེམས་མ་དམར་མོ། རྟེན་རྣམས་ལ་སྦྱིན་པ་བསམས་ཏེ་རིག་ཙཀ་གཏད། ལྷ་མོ་དགའ་སྦྱིན་གནས་སྦྱིན་མ། །སྣ་ཚོགས་གཟུགས་ཅན་ཡིད་འོང་མ། །ཁྱེར་ཅིག་ཁྱེར་ཅིག་སེམས་དཔའ་ཆེ། །ཁྱེར་ལ་མཆོད་པ་རྟག་ཏུ་གྱིས། །ཕྱག་རྒྱ་དེ་དང་སྙོམས་པར་ཞུགས་པས་དགའ་བ་དང་མཆོད་དགའི་མཐར་ལྷན་ཅིག་སྐྱེས་པའི་སྐད་ཅིག་མ་སོ་སོ་རང་རང་གིས་རིག་པར་བྱའོ། །ཞེས་ངོ་སྤྲོད། ཨོཾ་ཨཱཿཧཱུཾ་གིས་སྤྱན་དར་བཀྲོལ། དེས་ཡིད་ཀྱིས་དྲི་མ་དང༌། ཤེས་རབ་ཡེ་ཤེས་ཀྱི་དབང་ཐོབ། འབྲས་བུ་ཐུགས་རྡོ་རྗེ་ཆོས་ཀྱི་སྐུ་མངོན་དུ་བྱས་པ་ཡིན་ནོ། །ཞེས་བརྡ་སྤྲད་པ་སྟེ་ཤེར་དབང་ངོ༌། །བླ་མ་ངོ་བོ་ཉིད་སྐུའི་བདག་ཉིད་ཅན་གྱིས་རྟེན་ལ་དབང་བཞི་པ་བསྐུར་བའི་ཡོན་དུ་མཎྜལ་ཕུལ། ཁྱབ་བདག་འདི་ལ་སྨན་པ་དང༌། འདི་དོན་འདི་ལ་ཐུགས་བརྩེ་ཕྱིར། །སྒྱུ་འཕྲུལ་དྲྭ་བ་མངོན་རྫོགས་པའི། །བྱང་ཆུབ་ཅི་ནས་མངོན་གྱུར་མཛོད། །ཅེས་ལན་གསུམ་གྱིས་གསོལ་བ་བཏབ། ཨོཾ་ཨཱཿཧཱུཾ་གིས་མིག་དར་བཅིང༌། ཡེ་ཤེས་འདི་ནི་ཆེས་ཕྲ་ཞིང༌། །རྡོ་རྗེ་ནམ་མཁའི་དཀྱིལ་ལྟ་བུ། །རྡུལ་བྲལ་མཐར་ཕྱིན་ཞི་བ་ཉིད། །ཁྱེད་རྣམས་ཡང་ནི་དེ་ཡི་ཕ། །ཞེས་ཚིག་གིས་བརྡ་སྤྲད། ཨོཾ་ཨཱཿཧཱུཾ་གིས་སྤྱན་དར་དབྱེ། དེས་ལུས་ངག་ཡིད་ཐ་དད་དུ་འཛིན་པའི་དྲི་མ་དག་དབང་བཞི་པ་ཐོབ། འབྲས་བུ་ཡེ་ཤེས་རྡོ་རྗེ་ངོ་བོ་ཉིད་ཀྱི་སྐུ་མངོན་དུ་བྱས་པ་ཡིན་ནོ། །ཞེས་བརྗོད་དེ་ཚིག་གིས་བརྡ་སྤྲོད་པའི་ཚིག་དབང་ངོ༌། །དེ་ནས་ཁྱེད་ཀྱིས་སྲོག་ཆགས་སོགས་དམ་ཚིག་འབོག་པ་མི་དགོས། བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པའི་དྲུང་དུ། རྟེན་དབང་རྫོགས་པར་བསྐུར་བའི་སྐུ་དྲིན་གཏང་རག་གི་ཡོན་དུ། ཨོཾ་བཛྲ་བྷུ་མི་ཨཱཿཧཱུཾ། སོགས་ནས། གུ་རུ་ཨི་དཾ་མཎྜལ་ཀཾ་ནཱིརྻ་ཏ་ཡ་མི། ཞེས་པའི་བར་གྱིས་མཎྜལ་ཕུལ་ནས་རྟེན་དབང་གྲུབ་བོ། །གཉིས་པ་དེའི་ཡན་ལག་ཏུ་མངའ་དབུལ་གྱི་རིམ་པ་འབུལ་བ་ལ་གཉིས། ཡོ་བྱད་རྫས་ཀྱི་མངའ་དབུལ་དང༌། མཆོད་བསྟོད་ཀྱི་མངའ་དབུལ་བའོ། །དང་པོ་ལ་གཉིས། རྟེན་སོ་སོའི་མངའ་དབུལ་དང༌། ཐུན་མོང་གི་མངའ་དབུལ་ལོ། །དང་པོ་ལ་གསུམ། སྐུ་རྟེན་གྱི་དང༌། གསུང་རྟེན་གྱི་དང༌། ཐུགས་རྟེན་གྱི་མངའ་དབུལ་ལོ། །དང་པོ་ལ་གཉིས། སྐུ་རྟེན་གྱི་སྤྱིའི་དང༌། བྱེ་བྲག་གི་མངའ་དབུལ་ལོ། །དང་པོ་ལ་དྲུག་ལས། ཐོག་མར་སྤྱན་དབྱེ་ནི། སྡོམ་འབྱུང་ལས། སྤྱན་ནི་དབྱེ་བར་བྱས་ནས་སུ། །རྡོ་རྗེའི་སྤྱན་ནི་བྱིན་གྱིས་བརླབ། །ཞེས་པ་ལྟར། གསེར་གྱི་ཐུར་མས་དབུལ་གྱི་ཀོང་བུར་བཞག་པའི་མར་སྦྲང་བླངས་ཏེ། ཇི་ལྟར་མིག་མཁན་རྒྱལ་པོ་ཡིས། །འཇིག་རྟེན་རབ་རིབ་བསལ་བ་ལྟར། །དེ་བཞིན་རྒྱལ་བ་རྣམས་ཀྱིས་སྤྱན། །སེམས་ཅན་དོན་དུ་དབྱེ་བར་བྱ། །ཨོཾ་ཙཀྵུ་ཙཀྵུ་ས་མནྟ་ཙཀྵུ་བི་ཤོ་དྷ་ནི་སྭཱཧཱ། ཞེས་དབྱེ་ཚུལ་བྱ། བདག་ཅག་རྣམས་ལ་ཐུགས་རྗེའི་གཟིགས་པ་ལྷུར་ལེན་པའི་སྤྱན་དུ་གྱུར། ཞེས་བརྗོད། གཉིས་པ་ཆོས་དབྱེ་ནི། ཆོས་ཀུན་འཆར་བའི་མེ་ལོང་ཐོགས་ཏེ། ཆོས་རྣམས་གཟུགས་བརྙན་ལྟ་བུ་སྟེ། །དག་ཅིང་གསལ་ལ་རྙོག་པ་མེད། །གཟུང་དུ་མེད་ཅིང་བརྗོད་དུ་མེད། །ཆོས་རྣམས་དེ་ལྟར་ཤེས་པར་བྱ། །ཨོཾ་སརྦ་དྷརྨཱ་དརྴ་རཱུ་པ་ཡེ་སྭཱཧཱ། གསུམ་པ་སྙན་དབྱེ་ནི། གསེར་གྱི་རྣ་དྲུ་ཐོགས་ཏེ། སྒྲ་རྣམས་ཐོས་པས་འཕོངས་འགྱུར་ལ། །རྒྱལ་བས་ཆོས་ཀྱི་རྔ་བརྡུངས་ལྟར། །དེ་བཞིན་སེམས་ཅན་དོན་གྱི་ཕྱིར། །རྒྱལ་བའི་སྙན་ནི་དབྱེ་བར་བྱ། །ཨོཾ་དེ་བྱཱ་ཀརྞ་ཡེ་སྭཱཧཱ། བཞིས་པ་ཤངས་དབྱེ་ནི། གསེར་གྱི་རྨང་ཚེ་ཐོགས་ཏེ། ཟག་བཅས་ཕུང་པོའི་དྲི་སྤངས་པ། །རྣམ་པར་དག་པའི་དྲི་བརྙེས་ལྟར། །འགྲོ་བ་སེམས་ཅན་དོན་གྱི་ཕྱིར། །རྒྱལ་བའི་ཤངས་ནི་དབྱེ་བར་བགྱི། །ཨོཾ་དེ་བྱཱ་ན་ས་ཡེ་སྭཱཧཱ། ལྔ་པ་ཞལ་དབྱེ་ནི། གསེར་གྱི་ཐུར་མ་ཐོགས་ཏེ། ཆོས་ཀྱི་རོ་མཆོག་དགའ་བ་ཡིས། །འགྲོ་བ་ཐམས་ཅད་ཚིམ་མཛད་ལྟར། །རོ་མཆོག་བརྒྱ་ལྡན་ཞལ་ཟས་འདི། །འབུལ་ཕྱིར་ཞལ་ནི་དབྱེ་བར་བྱ། །ཨོཾ་དེ་བྱཱ་མུ་ཁ་ཡེ་སྭཱཧཱ། དྲུག་པ་ཚེམས་དབྱེ་ནི། སོ་ཤིང་ཐོགས་ཏེ། རིན་ཆེན་མཆོག་གྲུབ་ཀ་ར་ཝཱི་ར་ཡི། །བཀུར་སྟི་རིམ་གྲོས་ཚེམས་ཀྱི་དྲི་བསལ་ལྟར། །བདེ་གཤེགས་གསུང་གི་དངོས་གྲུབ་ཐོབ་གྱུར་ནས། །འགྲོ་ཀུན་སྐད་དུ་ཆོས་ཀྱི་དོན་སྟོན་ཤོག །ཨོཾ་དེ་བྱཱ་དནྟ་ཡེ་སྭཱཧཱ། དེ་གཟུགས་སྐུ་སྤྱིའི་མངའ་དབུལ་གྲུབ་བོ། །གཉིས་པ་བྱེ་བྲག་གི་མངའ་དབུལ་ལ་གསུམ། ལོངས་སྐུའི། སྤྲུལ་སྐུའི། གཉིས་ཀ་ཐུན་མོང་གི་མངའ་དབུལ་ལོ། །དང་པོ་ལ་ནང་གསེས་གསུམ་གྱི་ཐོག་མར། གསེར་གྱི་སྐྲ་ཤད་ཐོགས་ཏེ། དབུ་སྐྲ་མཐོན་མཐིང་ལྕང་ལོ་གཡས་འཁྱིལ་ལ། །རིན་ཆེན་འབར་བས་བརྒྱན་པར་རབ་ཏུ་མཛེས། །ལྷ་མི་ཀུན་གྱིས་བལྟ་བས་མི་ངོམས་པའི། །བསོད་ནམས་ཐོབ་ཕྱིར་རྒྱལ་བའི་དབུ་སྐྲ་ཤད། །ཨོཾ་ཀེ་ཤ་བི་ཤོ་དྷ་ན་ཡེ་སྭཱཧཱ། གཉིས་པ་རིན་པོ་ཆེའི་རྒྱན་ཐོགས་ཏེ། བདེ་གཤེགས་སྐུ་ལ་མཚན་དང་དཔེ་བྱད་ལྡན། །བྱང་ཆུབ་མཆོག་གི་རྒྱན་གྱིས་མཛེས་ལགས་ཀྱང༌། །རིན་ཆེན་དོ་ཤལ་སེ་མོ་དོ་ལ་སོགས། །རྒྱན་གྱི་དམ་པ་མཆོག་རྣམས་མཆོད་པར་འབུལ། །ཨོཾ་རཏྣ་ཨ་ལཾ་ཀ་ར་ཧཱུཾ། གསུམ་པ་ཡོན་བདག་གིས་ན་བཟའ་དར་གྱི་ཆས་གོས་རྣམས་ཐོགས་ཏེ། ཇི་ལྟར་སྨན་པའི་རྒྱལ་པོའི་འཚོ་བྱེད་ཀྱིས། །རྒྱལ་བའི་སྐུ་ལ་ན་བཟའ་གསོལ་བ་ལྟར། །འགྲོ་བ་སེམས་ཅན་རྣམས་ལ་ཕན་པའི་ཕྱིར། །ངོ་ཚ་ཁྲེལ་ཡོད་གོས་མཆོག་འབུལ་བར་བགྱི། །ཨོཾ་དེ་བྱཱ་བ་ས་ན་ཡེ་སྭཱཧཱ། གཉིས་པ་སྤྲུལ་སྐུ་ལའང་གསུམ་སྟེ། དང་པོ་སྤུ་གྲི་ཐོགས་ཏེ། ཇི་ལྟར་རང་བྱུང་མཆོད་རྟེན་དྲུང༌། །སྟོན་པས་ཁྱིམ་པའི་རྟགས་སྤངས་བཞིན། །འགྲོ་བ་སེམས་ཅན་དོན་གྱི་ཕྱིར། །དེ་བཞིན་རྒྱལ་བའི་དབུ་སྐྲར་བཞར། །ཨོཾ་སརྦ་ཤོ་དྷ་ནི་དུཿཁ་ཙྩེ་ད་ཧཱུཾ། གཉིས་པ་ན་བཟའ་ཆོས་གོས་གསུམ་ཐོགས་ཏེ། དྲི་མེད་མཚན་ལ་སྒྲིབ་གསལ་མི་མངའ་ཡང༌། །དད་པས་ངུར་སྨྲིག་རྒྱལ་མཚན་ཕུལ་བ་ཡིས། །ནམ་མཁའི་མཐའ་དང་མཉམ་པའི་འགྲོ་བ་རྣམས། །སངས་རྒྱས་བརྟུལ་ཞུགས་མཆོག་ལ་སྤྱོད་པར་ཤོག །ཨོཾ་བཛྲ་ཝསྟྲ་ཡེ་སྭཱཧཱ། གསུམ་པ་འཁར་གསིལ་ལྷུང་བཟེད་སོགས་ཐོགས་ཏེ། འགྲོ་བ་སེམས་ཅན་རྣམས་ཕན་པའི་ཕྱིར། །རིག་པའི་གནས་ལྔ་དག་ལ་བསླབ་བྱ་ཞེས། །ཇི་ལྟར་ཐུགས་དམ་རྒྱ་ཆེར་བཞེས་པ་བཞིན། །མཁོ་བའི་ཡོད་བྱད་རྣམས་ནི་འབུལ་བར་བགྱི། །ཨོཾ་སུ་ཁ་ས་པ་རི་ཀ་རི་ཡེ་སྭཱཧཱ། ཨོཾ་ཁཾ་སུ་ཁ་ས་པ་རི་ཀ་རི་ཡེ་སྭཱཧཱ། གསུམ་པ་གཉིས་ཀ་ཐུན་མོང་གི་མངའ་དབུལ་ནི། ཐུགས་ཀར་རྡོ་རྗེ་བཟུང་དུང་དར་དཔལ་བེའུ་སོགས་ཐོགས་ཏེ། མཚན་དང་དཔེ་བྱད་ལ་སོགས་བསྐྱེད་པའི་ཕྱིར། །དུང་དང་དཔལ་བེའུ་གཡུང་དྲུང་འཁྱིལ་བ་དང༌། །བཀྲ་ཤིས་རྫས་བརྒྱད་དག་གིས་རྣམ་བརྒྱན་པ། །རྒྱལ་བའི་ཐུགས་ལ་རྣམ་པར་བརྒྱན་པར་ཤོག །ཨོཾ་སྭསྟི་ཤྲཱི་མཧཱ་པུ་རུ་ཥ་ཤ་ན་ཤྲཱི་ཨ་ནུཏྟྲ་བི་ཛ་ཡེ་སྭཱཧཱ། དེས་སྐུ་གཟུགས་སྤྱིའི་མངའ་དབུལ་གྲུབ་བོ། །གཉིས་པ་གསུང་རྟེན་གྱི་མངའ་དབུལ་ལ་བཞི་ལས། དང་པོ་གདན་ཁྲི་བཟང་པོ་ཐོགས་ཏེ། རིན་ཆེན་དུ་མ་ལས་གྲུབ་སེངྒེའི་ཁྲི། །ཡིད་འཕྲོག་སྣ་ཚོགས་གོས་ཀྱིས་བཀབ་པ་འདི། །སྤྲོས་བྲལ་གསུང་རབ་མཆོག་ལ་ཕུལ་བ་ཡིས། །འགྲོ་ཀུན་རྡོ་རྗེའི་གདན་ལ་བཞུགས་པར་ཤོག །ཨོཾ་བཛྲ་ཨ་ས་ན་ཡ་ཨཱཿཧཱུཾ། གཉིས་པ་ན་བཟའ་དར་གོས་བཟང་པོ་ཐོགས་ཏེ། སྣ་ཚོགས་དབང་པོའི་གཞུ་ལྟར་རབ་བཀྲ་བ། །གང་ལ་རེག་ན་བདེ་བའི་རྒྱུར་གྱུར་བའི། །གོས་བཟང་རིན་ཆེན་བདག་བློ་སྦྱང་ཕྱིར་འབུལ། །བཟོད་པ་དམ་པའི་གོས་ཀྱི་བརྒྱན་པར་ཤོག །ཨོཾ་བཛྲ་ཝསྟྲ་ཡེ་སྭཱཧཱ། གསུམ་པ་གླེགས་ཤིང་ཐོགས་ཏེ། ཟུང་འཇུག་དམ་ཆོས་འཛིན་པ་ཀུན་བྲལ་བ། །ཐབས་དང་ཤེས་རབ་རྗེས་སུ་འབྲེལ་གྱུར་པའི། །ཉི་ཟླ་ལྟ་བུའི་རྟེན་འབྲེལ་དགབ་བྱ་བ། །ཕུལ་བས་སྐྱེ་བོས་ཟུང་འཇུག་ཐོབ་པར་ཤོག །ཨོཾ་བཛྲ་པྲཛྙཱ་ཨུ་པ་ཡ་ཨ་དྭ་ཡ་ཨཱཿཧཱུཾ། བཞི་པ་གླེགས་ཐག་ཐོགས་ཏེ། སྤྲོས་པ་དུ་མ་རབ་ཏུ་རྒྱས་གྱུར་ཀྱང༌། །ཡེ་ཤེས་ཆེན་པོ་རོ་གཅིག་གྱུར་པ་ལྟར། །གླེགས་བམ་གཅིག་གྱུར་ཡོ་བྱད་མཆོག་ཕུལ་བས། །འགྲོ་བས་ཡེ་ཤེས་ཆེན་པོ་ཐོབ་པར་ཤོག །ཨོཾ་བཛྲ་པུསྟ་ཀ་བནྡྷ་ཨཱཿཧཱུཾ། དེས་གསུང་རྟེན་གྱི་མངའ་དབུལ་གྲུབ་བོ། །གསུམ་པ་ཐུགས་རྟེན་གྱི་མངའ་དབུལ་ལ་བརྒྱད་ལས། དང་པོ་སྲོག་ཤིང་ཐོགས་ཏེ། ཨོཾ་བཛྲ་ཨཱ་ཡུ་ཥེ་སྭཱཧཱ། སེམས་ཅན་ཐམས་ཅད་ཤེས་པ་བཅུ་དང་ལྡན་པར་གྱུར་ཅིག བདེ་བར་གཤེགས་པའི་བསྟན་པ་དམ་པའི་ཆོས་མི་ནུབ་ཅིང་ཡུན་རིང་དུ་གནས་པར་གྱུར་ཅིག སེམས་ཅན་ཐམས་ཅད་ལྷག་པའི་བསམ་པ་རྣམ་པར་དག་པ་ཀུན་ཏུ་བཟང་པོའི་སྨོན་ལམ་ལ་འཇུག་པར་གྱུར་ཅིག གཉིས་པ་འཁོར་ལོ་ཐོགས་ཏེ། ཨོཾ་པྲ་ཝརྟ་ན་ཡ་སྭཱཧཱ། སེམས་ཅན་ཐམས་ཅད་དེ་བཞིན་གཤེགས་པའི་སྟོབས་བཅུ་དང༌། མ་འདྲེས་པའི་དྲན་པ་ཉེ་བར་བཞག་པ་གསུམ་ཐོབ་པར་གྱུར་ཅིག རྣམ་པར་ཐར་པ་བརྒྱད་ཐོབ་པར་གྱུར་ཅིག ཡེ་ཤེས་ལྔ་དང་ལྡན་པར་གྱུར་ཅིག གསུམ་པ་དབུ་རྒྱན་ཅོད་པན་ཐོགས་ཏེ། ཨོཾ་པ་ཊཾ་ཀ་ལཾ་བྷ་ཡ་སྭཱཧཱ། སེམས་ཅན་ཐམས་ཅད་དུས་ཐམས་ཅད་དར་གྱི་ཅོད་པན་དང་ལྷབ་ལྷུབ་ལ་སོགས་པས་མཆོད་པ་དང༌། བསྙེན་བཀུར་གྱི་རྣམ་པ་མང་པོས་དེ་བཞིན་གཤེགས་པ་འཁོར་དང་བཅས་པ་ཐམས་ཅད་དང༌། དེ་དག་གི་མཆོད་རྟེན་དང༌། སྐུ་གཟུགས་དང༌། གསུང་རབ་ལ་སོགས་པ་དེ་དག་ལ་མཆོད་པར་བྱེད་པར་གྱུར་ཅིག བཞི་པ་དར་འཕན་ཐོགས་ཏེ། ཨོཾ་པ་ཏཾ་ཀེ་སྭཱཧཱ། སེམས་ཅན་ཐམས་ཅད་ཆོས་ཀྱི་གྲགས་པ་དང་སྙན་པ་བསམ་གྱིས་མི་ཁྱབ་པ་གྱུར་ཅིག ལྔ་པ་ཆུ་སྲིན་རྒྱལ་མཚན་ཐོགས་ཏེ། ཨོཾ་ཀུམྦྷི་ར་དྷ་ཛ་ཡ་སྭཱཧཱ། སེམས་ཅད་ཐམས་ཅད་འཁོར་བ་མི་གཏོང་ཞིང་མི་འཛིན་པས་བདུད་བཞི་ལས་རྒྱལ་བའི་ཆོས་མི་ནུབ་པའི་རྒྱལ་མཚན་དུ་གྱུར་ཅིག དྲུག་པ་གདུགས་ཐོགས་ཏེ། ཨོཾ་བྷྲ་མ་ཎ་ཡེ་སྭཱཧཱ། སེམས་ཅན་ཐམས་ཅད་བླ་ན་མེད་པའི་སྐྱབས་དང་ལྡན་ཞིང་ཆོས་ཀྱི་རྒྱལ་པོ་གྱུར་ཅིག བདུན་པ་རིན་པོ་ཆེའི་ཕྲེང་བ་ཐོགས་ཏེ། ཨོཾ་རཏྣ་མ་ལེ་ཏྲཾ། ན་མ་སྟྲཻ་ཡ་དྷི་ཀ་ཨ་ནུ་ག་ཏ་པྲ་ཏིཥྛ་ཏེ། པུཥྤེ་ཀེ་ཏུ་རཱ་ཛ་ཡ། ཏ་ཐཱ་ག་ཏ་ཡ་ཨརྷ་ཏེ་སམྱ་ཀ་སཾ་བུདྡྷ་ཡ། ཏདྱ་ཐཱ། ཨོཾ་བཛྲ་པུཥྤེ་ཨཱཿཧཱུཾ་སྭཱཧཱ། སེམས་ཅན་ཐམས་ཅད་མཚན་དང་དཔེ་བྱད་དང་ལྡན་ཏེ་སྐུ་ལྟ་བས་ཆོག་མི་ཤེས་པ་ཐོབ་པར་གྱུར་ཅིག བརྒྱད་པ་གདན་ཁྲི་ཐོགས་ཏེ། ཨོཾ་བཛྲ་པུ་ན་དྷ་ན་ཛ་ཡེ་སྭཱཧཱ། སེམས་ཅན་ཐམས་ཅད་གདན་གྱི་ཁྱད་པར་སྟོབས་བཅུ་དང་ལྡན་པ་གླང་པོ་ཆེའི་གདན་དང༌། མི་འཇིགས་པ་བཞི་དང་ལྡན་པ་སེངྒེའི་གདན་དང༌། རྫུ་འཕྲུལ་གྱི་རྐང་པ་བཞི་དང་ལྡན་པ་རྟའི་གདན་དང༌། དབང་བཅུ་དང་ལྡན་པ་རྨ་བྱའི་གདན་དང༌། ཐམས་ཅད་དུ་ཐོགས་པ་མེད་པའི་སྟོབས་ཀྱི་ཤུགས་དང་ལྡན་པ་ནམ་མཁའ་ལྡིང་གི་གདན་དང༌། འགྲོ་བའི་དགོས་འདོད་ཡིད་བཞིན་དུ་སྐོང་བ་རིན་པོ་ཆེའི་གདན་དང༌། ཆགས་པའི་སྐྱོན་ཐམས་ཅད་སྤངས་པ་པདྨའི་གདན་དང༌། རང་བཞིན་གྱིས་འོད་གསལ་བ་ཉི་ཟླའི་གདན་ཐོབ་པར་གྱུར་ཅིག དེས་ཐུགས་རྟེན་གྱི་མངའ་དབུལ་གྲུབ་བོ། །གཉིས་པ་ཐུན་མོང་གི་མངའ་དབུལ་ལ་དྲུག་ལས། དང་པོ་གླིང་བཞི་རྒྱན་གྱུར་གྱི་མཎྜལ་ཐོགས་ཏེ། རི་རབ་གླིང་བཞི་གླིང་ཕྲན་ཉི་ཟླ་ལྕགས་རི་བཅས། །རིན་ཆེན་སྣ་བདུན་གཏེར་གྱི་བུམ་པས་ལེགས་བཀང་སྟེ། །བདག་ལུས་ལོངས་སྤྱོད་སྣང་སྲིད་བཅས་པ་ཀུན་འབུལ་ན། །ཐུགས་རྗེ་ཆེན་པོའི་དགོངས་ཏེ་བཞེས་ནས་བསྐྱབ་ཏུ་གསོལ། །གུ་རུ་ཨི་དཾ་མཎྜལ་ཀཾ་ནིརྻ་ཏ་ཡཱ་མི། གཉིས་པ་གདུགས་དང་བ་དན་སོགས་ཐོགས་ཏེ། ཐེག་མཆོག་བླ་བྲེས་གདུགས་དང་བ་དན་དང༌། །བདུད་བཅོམ་རྒྱལ་མཚན་ལྷབ་ལྷུབ་དར་འཕན་དང༌། །གར་དང་རོལ་མོའི་མཆོད་པ་སྒྲ་དབྱངས་ཀྱིས། །རྒྱལ་བའི་དཀྱིལ་འཁོར་མ་ལུས་མཛེས་པར་བགྱི། །གསུམ་པ་རྒྱལ་སྲས་སྣ་བདུན་ཐོགས་ཏེ། ཇི་ལྟར་མི་དབང་འཁོར་ལོས་བསྒྱུར་བ་ནི། །རིན་ཆེན་སྣ་བདུན་ཚོགས་དང་ལྡན་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །རིན་ཆེན་སྣ་བདུན་ཚོགས་བཅས་འབུལ་བར་བགྱི། །བཞི་པ་བཀྲ་ཤིས་རྫས་བརྒྱད་ཐོགས་ཏེ། ལྷ་ཡི་དབང་པོ་ལྷ་མིན་གཡུལ་རྒྱལ་ནས། །བཀྲ་ཤིས་ལྷ་མོ་བརྒྱད་ཀྱིས་མཆོད་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །བཀྲ་ཤིས་རྫས་བརྒྱད་དག་གིས་མཆོད་པར་བགྱི། །ལྔ་པོ་འདོན་ཡོན་ལྔ་ཐོགས་ཏེ། གཟུགས་སྒྲ་དྲི་རོ་རེག་ལྡན་པའི། །མཆོག་ཏུ་གྱུར་པའི་ལོངས་སྤྱོད་རྣམས། །བདག་གི་དད་པས་འབུལ་བར་བགྱི། །ཅི་བདེ་བར་ནི་བཞེས་སུ་གསོལ། །ཨོཾ་བཛྲ་དེ་བྱཱ་ཨནྣ་ས་མཱ་དྷི་སྭཱཧཱ། དྲུག་པའི་བིལ་བ་དང་བུམ་པ་སོགས་ཐོགས་ཏེ། འཇིག་རྟེན་ཁྱིམ་བདག་རྣམས་ནི་དཔལ་བརྟེན་ནས། །བིལ་བ་ལྟར་ཀ་བུམ་པ་བཟང་པོ་རས། །མདུན་དུ་བདར་ནས་བཀྲ་ཤིས་བྱེད་པ་ལྟར། །རྒྱལ་བ་སྲས་ནང་བཅས་ལ་འབུལ་བར་བགྱི། །དེས་ཡོ་བྱད་རྫས་ཀྱི་མངའ་དབུལ་གྲུབ་བོ། །དེ་ཡང་རྟེན་གསུམ་ཀ་འཛོམས་པའི་དབང་དུ་བྱས་ན་དཀྱུས་ལྟར་འབུལ་ཞིང༌། སྐུ་རྟེན་རྐྱང་པ་དང༌། གསུང་རྟེན་ཙམ་དང༌། ཐུགས་རྟེན་ཙམ་ལས་མེད་ན་སོ་སོའི་མངའ་དབུལ་ཁར་ཐུན་མོང་གི་མངའ་དབུལ་ཙམ་གྱིས་འཐུས། ཁང་བཟང་རྐྱང་པ་ཡིན་ན་ཐུན་མོང་ཁོ་ནས་ཆོག འོ་ན་སྤྲུལ་སྐུའི་རྟེན་རྐྱང་པ་རབ་གནས་བྱས་སྐབས་སྤྲུལ་སྐུའི་དབང་དུ་བྱས་ན་རྟེན་བསྐྱེད་པ་ཞལ་མ་སྒྱུར་བས་ལོངས་སྐུར་དམིགས་པའི་ཕྱིར་དང༌། ལོངས་སྐུའི་དབང་དུ་བྱས་ན་དངོས་གནས་ལ་ཆགས་བྲལ་གྱི་རྣམ་པ་ཅན་ཡིན་པའི་ཕྱིར་ཞེ་ན། གཉིས་ཀའི་དབང་དུ་བྱས་ཏེ་ཕུལ་ཡང་མི་འགལ་ཏེ། དཔེར་ན་དགེ་སློང་རྡོ་རྗེ་འཛིན་པ་ཞིག་དགོས་དབང་གིས་ཧེ་རུ་ཀའི་ཆས་སུ་བཞེས་དུས་རབ་བྱུང་གི་ན་བཟའ་སོགས་འབུལ་ཡང་མི་རུང་བ་མེད་པ་བཞིན་ནོ་ཞེས་མཐའ་དཔྱད་བསྟན་ནོ། །གཉིས་པ་མཆོད་བསྟོད་ཀྱི་མངའ་དབུལ་ནི། རྟེན་བསྒྱུར་མངའ་དབུལ་གྱི་གོང་དུ་བྱས་པའི་ལུགས་ལ། མཆོད་ཕྲེང་ཅི་རིགས་དང་སྤྱི་སྒོས་ཀྱི་བསྟོད་པ་སོ་སོར་མཛད་མོད་ཀྱི། འདིར་རང་ལུགས་རྡོ་རྗེ་ཕྲེང་བའི་དགོངས་པ་ལྟར་རྟེན་བསྒྱུར་མངའ་དབུལ་གྱི་རྗེས་སུ་མཛད་དེ། ད་ལྟ་རྟེན་བསྐྱེད་པ་ཞལ་མ་སྒྱུར་བའི་ཕྱིར། ཡན་ལག་བཞི་པའི་གཞུང་ལས། མཆོད་བསྟོད་ཆོ་ག་སོ་སོའི་རྗེས་མཐུན་དུ་གསུངས་པས། མཆོད་བསྟོད་རང་གཞུང་གིས་དབུལ་བར་བྱ་སྟེ། ཨོཾ་ཨཱཿཧཱུཾ་པྲོ་ཀྵ་ཎཾ་པྲ་ཏིཙྪཾ་ཧཱུཾ་སྭཱཧཱ། བསངས་གཏོར་དང༌། ཨོཾ་ཨཱཿཧཱུཾ་ཨརྒྷཾ་པྲ་ཏི་ཙྪཾ་ཧཱུཾ་སྭཱཧཱ། མཆོད་ཡོན་སྔོན་དུ་བཏང་ནས། ཧཱུཾ། ཡན་ལག་བརྒྱད་ལྡན་དྲི་མ་མེད་པའི་ཆབ། །བཀྲ་ཤིས་སྣ་ཚོགས་འོ་མའི་ཆུ་རྒྱུན་གྱིས། །རྒྱལ་བའི་ཞལ་ལ་ཞལ་བསིལ་འདི་ཕུལ་བས། །འགྲོ་ཀུན་བཀྲ་ཤིས་ཕུན་སུམ་ཚོགས་པར་ཤོག །སྤོས་དང་ཙན་དན་ལ་སོགས་སྦྱར་བ་ཡི། །ལས་ཀུན་བྱེད་པའི་ཆུ་གཙང་དམ་པ་འདི། །རྒྱལ་བའི་ཞབས་ལ་ཞབས་བསིལ་འདི་ཕུལ་བས། །འགྲོ་ཀུན་གློ་བུར་དྲི་མ་དག་པར་ཤོག །ཆུ་སྐྱེས་ཐང་སྐྱེས་ཡིད་ལས་བྱུང་བ་ཡི། །བྱང་ཆུབ་ཡན་ལག་མཛེས་པའི་མེ་ཏོག་འདི། །སྦྱིན་པའི་རང་བཞིན་རྒྱལ་བའི་དབུ་ལ་འབུལ། །འགྲོ་ཀུན་འབྱོར་པ་ཕུན་སུམ་ཚོགས་པར་ཤོག །ལྷན་ཅིག་སྐྱེས་དང་ཡོངས་སུ་སྦྱར་བ་ཡི། །རབ་ཏུ་ཚིམ་བྱེད་བདུག་སྤོས་དམ་པ་འདི། །ཚུལ་ཁྲིམས་རང་བཞིན་རྒྱལ་བའི་ཤངས་ལ་འབུལ། །འགྲོ་ཀུན་དལ་འབྱོར་ཡོན་ཏན་རྫོགས་པར་ཤོག །གསལ་ཞིང་མི་གཡོ་མཛེས་པར་སྣང་བ་ཡི། །མ་རིག་མུན་སེལ་སྣང་བྱེད་སྒྲོན་མེ་འདི། །བཟོད་པའི་རང་བཞིན་རྒྱལ་བའི་སྤྱན་ལ་འབུལ། །འགྲོ་ཀུན་མཚན་དང་དཔེ་བྱད་རྫོགས་པར་ཤོག །ཙན་དན་ག་བུར་གུར་ཀུམ་ལ་སོགས་པའི། །རྣམ་མང་དྲི་ཞིམ་བྱུག་པ་དམ་པ་འདི། །བརྩོན་འགྲུས་རང་བཞིན་རྒྱལ་བའི་ཐུགས་ལ་འབུལ། །འགྲོ་ཀུན་ཡོན་ཏན་གོང་དུ་འཕེལ་བར་ཤོག །རོ་མཆོག་བརྒྱ་དང་ལྡན་པའི་ཞལ་ཟས་མཆོག །ཕུན་ཚོགས་ཐམས་ཅད་འབྱུང་བ་བདུད་རྩིའི་རིགས། །བསམ་གཏན་རང་བཞིན་རྒྱལ་བའི་ལྗགས་ལ་འབུལ། །འགྲོ་ཀུན་ཏིང་འཛིན་ཟས་ཀྱི་འཚོ་བར་ཤོག །ཡན་ལག་ལྔ་ལྡན་རོལ་མོ་སིལ་སྙན་འདི། །ཤེས་རབ་རང་བཞིན་རྒྱལ་བའི་སྙན་ལ་འབུལ། །བསོད་ནམས་འདི་ཡིས་ཟག་མེད་ཆོས་རྣམས་ཀུན། །འགྲོ་བ་ཀུན་གྱི་རྒྱུད་ལ་འཆར་བར་ཤོག །མཆོད་སིལ་བྱ། དེ་ནས་བླ་མས་བདུད་རྩི་ཕུལ། དབང་པོ་ཚིམ་བྱེད་འདོད་པའི་ཡོན་ཏན་ལྔ། །ཕུན་སུམ་ཚོགས་པ་མཆོག་གི་ལོངས་སྤྱོད་རྣམས། །ཐབས་ཀྱི་རང་བཞིན་རྒྱལ་བ་རྣམས་ལ་འབུལ། །འགྲོ་ཀུན་ཟག་མེད་ཕུང་པོ་ལྔ་ཐོབ་ཤོག །ཞིང་སྐྱེས་སྔགས་སྐྱེས་རང་བཞིན་ལྷན་ཅིག་སྐྱེས། །ཡིད་ལས་བྱུང་བ་སྤྲུལ་པ་ལྷ་མོའི་ཚོགས། །སྟོབས་ཀྱི་རང་བཞིན་རྒྱལ་བའི་གཟུངས་མར་འབུལ། །འགྲོ་བ་ཀུན་གྱིས་བདེ་བ་མཆོག་ཐོབ་ཤོག །རྒྱལ་བའི་ཡོན་ཏན་མ་ལུས་དགེ་བའི་ཚོགས། །དང་བའི་ཡིད་ཀྱིས་བསྐུལ་ཞིང་བརྗོད་པ་འདི། །སྨོན་ལམ་རང་བཞིན་རྒྱལ་བའི་སྙན་ལ་འབུལ། །འགྲོ་ཀུན་སངས་རྒྱས་ཡོན་ཏན་ཐོབ་པར་ཤོག །ཟབ་ཞི་སྤྲོས་བྲལ་འོད་ཟེར་འདུས་མ་བྱས། །ཡང་དག་པ་ནི་མཉམ་པར་བཞག་པའི་དོན། །ཡེ་ཤེས་རང་བཞིན་རྒྱལ་བའི་ཐུགས་ལ་འབུལ། །འགྲོ་བ་ཀུན་གྱིས་ཆོད་ཉིད་དོན་རྟོགས་ཤོག །བསྟོད་པ་ནི། ཧཱུཾ། སྙིང་རྗེ་ཆེན་པོ་སེམས་ཆེན་པོ། །དམིགས་པ་ཆེན་པོ་བློ་ཆེན་པོ། །གོ་ཆ་ཆེན་པོ་མཚོན་ཆེན་པོ། །དཔལ་ཆེན་ཁྱོད་ལ་ཕྱག་འཚལ་བསྟོད། །དད་པ་ཆེན་པོ་གུས་ཆེན་པོ། །དམ་ཚིག་ཆེན་པོ་བརྟུལ་ཞུགས་ཆེ། །བརྩོན་འགྲུས་ཆེན་པོ་སྟོབས་ཆེན་པོ། །སྐྱེས་ཆེན་ཁྱོད་ལ་ཕྱག་འཚལ་བསྟོད། །ཤེས་རབ་ཆེན་པོ་ཐབས་ཆེན་པོ། །བདེ་བ་ཆེན་པོ་གསལ་བ་ཆེ། །སྟོང་པ་ཆེན་པོ་རྒྱ་ཆེན་པོ། །ཐུབ་ཆེན་ཁྱོད་ལ་ཕྱག་འཚལ་བསྟོད། །ཐེག་པ་ཆེན་པོ་ས་ཆེན་པོ། །ལམ་ཆེན་ཡེ་ཤེས་ཆེན་པོ་སྟེ། །ཡོན་ཏན་ཆེན་པོ་སྙན་གྲགས་ཆེ། །རྒྱལ་ཆེན་ཁྱོད་ལ་ཕྱག་འཚལ་བསྟོད། །ཞིང་ཁམས་ཆེན་པོ་སྣང་བ་ཆེ། །རྫུ་འཕྲུལ་ཆེན་པོ་གདུལ་བྱ་ཆེ། །བྱིན་རླབས་ཆེན་པོ་དོན་ཆེན་པོ། །སྐྱབས་ཆེན་ཁྱོད་ལ་ཕྱག་འཚལ་བསྟོད། །སྐུ་ཆེན་གཟི་བརྗིད་ཆེན་པོ་པ། །གསུང་དབྱངས་ཆེན་པོ་འོད་ཆེན་པོ། །མཁྱེན་པ་ཆེན་པོ་མཐུ་ཆེན་པོ། །དཔལ་ཆེན་ཁྱོད་ལ་ཕྱག་འཚལ་བསྟོད། །འཁོར་ལོ་ཆེན་པོ་རལ་གྲི་ཆེ། །རྡོ་རྗེ་ཆེན་པོ་པདྨ་ཆེ། །ལྕགས་ཀྱུ་ཆེན་པོ་ཞགས་པ་ཆེ། །རིགས་ཆེན་ཁྱོད་ལ་ཕྱག་འཚལ་བསྟོད། །དབང་ཕྱུག་ཆེན་པོ་འབྱུང་གནས་ཆེ། །དཔག་བསམ་ཤིང་ཆེན་བུམ་པ་ཆེ། །ནོར་བུ་ཆེན་པོ་གཏེར་ཆེན་པོ། །རིན་ཆེན་ཁྱོད་ལ་ཕྱག་འཚལ་བསྟོད། །ཉི་མ་ཆེན་པོ་ཟླ་བ་ཆེ། །རྒྱ་མཚོ་ཆེན་པོ་ནམ་མཁའ་ཆེ། །རི་བོ་ཆེན་པོ་ས་ཆེན་པོ། །ཁྱབ་ཆེན་ཁྱོད་ལ་ཕྱག་འཚལ་བསྟོད། །མཉན་པ་ཆེན་པོ་གྲུ་ཆེན་པོ། །སྨན་པ་ཆེན་པོ་བདུད་རྩི་ཆེ། །འཕྲིན་ལས་ཆེན་པོ་བདེ་ལེགས་ཆེ། །ལྷ་ཆེན་ཁྱོད་ལ་ཕྱག་འཚལ་བསྟོད། །དཔལ་ལྡན་བླ་མ་ཐམས་ཅད་མཁྱེན། །འགྲོ་བའི་སྟོན་པ་རྡོ་རྗེའི་སྒྲས། །སེམས་ཅན་ཁམས་ནི་སད་མཛད་པའི། །སྣང་ཆེན་ཁྱོད་ལ་ཕྱག་འཚལ་བསྟོད། །མ་རིག་མུན་སེལ་ཡེ་ཤེས་སྒྲོན། །ཐུགས་རྗེའི་ཟླ་བ་བདུད་རྩིའི་འོད། །ཀུན་གྱི་བདག་ཉིད་འབྱུང་གནས་དཔལ། །ཆེ་མཆོག་ཁྱོད་ལ་ཕྱག་འཚལ་བསྟོད། །དེས་མཆོད་བསྟོད་ཀྱི་མངའ་དབུལ་གྲུབ་བོ། །གསུམ་པ་ཞར་བྱུང་ཞལ་གསོའི་སྦྱིན་སྲེག་བསྟན་པ་ལ་གཉིས། རྒྱས་པའི་སྦྱིན་སྲེག་དང༌། ཞལ་གསོའི་འོ་ཐུག་འབུལ་ཚུལ་ལོ། །དང་པོ་ལ་གཉིས། བཅས་ཤོམ་དང༌། ཆོ་ག་དངོས་སོ། །དང་པོ་ནི། སྦྱིན་སྲེག་གང་དུ་བྱ་བའི་གནས་དཀྱིལ་འཁོར་གྱི་ལྷོ་ནས་བྱང་དུ་ཁ་ཕྱོགས་པ། ཐབ་ཀྱི་ཚད་ཁྲུ་གང་ལས་མི་ཆུང་བར་ཟུར་བརྒྱད་པའམ་གྲུ་བཞི་པ། ནང་གི་མཚན་མ་འཁོར་ལོ་རྩིབས་བརྒྱད་ཀྱི་དབུས་སུ་རྡོ་རྗེ་རིན་པོ་ཆེ་ཟུར་བརྒྱད་པས་མཚན་པ། ཕྱིའི་ཁ་དོག་འགིའུ་ཝང་གུར་གུམ་སོགས་ཀྱིས་བརླན་པའི་སེར་པོ། བརྩིག་བྱའི་བུད་ཤིང་འོ་མ་ཅན་དང་འབྲས་བུ་ཅན་གྱི་ཤིང༌། བླང་བྱའི་མེ་ཕྱུག་པོའམ་རྒྱལ་པོའི་ཁབ་ནས་བླངས་པ། དབུལ་བྱའི་རྫས་ལ་སྲེག་རྫས་སྦྲང་རྩིས་བརླན་པ། མཆོད་རྫས་ཞོ་དང་དྲི་བཟང་གིས་བརླན་པ། བགོ་བྱའི་ཆས་ཞུགས་གོས་རྒྱན་སེར་པོ། བཞུགས་པའི་འདུག་སྟངས་རྒྱལ་པོ་རོལ་པའི་སྟབས་དང་བཅས་པ། རྣལ་འབྱོར་པའི་ཡོ་བྱད་མདུན་ཟུར་སྟེགས་བུའི་ཁར་བསངས་ཆབ་ཀྱི་དུང་ཆོས་ཀུ་ཤའི་ཆབ་སྒྲོན་དང་བཅས་པ། ཡུངས་ཐུན་གྱི་པར་པུ། རྡོར་དྲིལ་ཌཱ་མ་རུ་དང་བཅས་པ་བཤམ་མོ། གཉིས་པ་ནི། སྡོམ་འབྱུང་ལས། དཀྱིལ་འཁོར་སྦྱིན་སྲེག་མ་གཏོགས་པ། །རབ་གནས་གང་དུའང་བསྟན་པ་མེད། །ཅེས་དང༌། ལྷོ་ཕྱོགས་རྒྱས་པའི་ཐབ་རྒྱས་ལ། །འོ་མ་ཅན་གྱི་བུད་ཤིང་བརྩིག །ཅེས་གསུངས་པ་ལྟར། རྒྱས་པའི་སྦྱིན་སྲེག་བྱ་དགོས་པ་ལས། འཇུག་མཚམས་འདིར་སྒྲུབ་ཆོག་དང་འབྲེལ་སྐབས་བདག་བསྐྱེད་མི་བསྡུ་བར་སྦྱིན་སྲེག་ལ་འཇུག་པའི་དབང་གིས། ལཾ་ལས་སའི་སོགས་ལས་བཞིའི་ལྷར་བསྐྱེད་མི་དགོས། སྦྱིན་སྲེག་གཞུང་ལས། ཀུ་ཤས་རྫས་གཉིས་ལ་གཏོར་བ་ནས་བཟུང་ཞེས་གསུངས་པས། དེ་ནས་རྫས་གཉིས་ལ་ལས་སྔགས་ཀྱིས་བསངས། སྤོས་ཀྱི་བདུག ཆུ་གསུམ་སྒྲུབ་སྔགས་ནི། ཨོཾ་བཛྲ་གུ་རུ་ཌཱ་ཀི་ནི་སིདྡྷི་ཧཱུཾ། ཞེས་སྙིང་པོའི་སྔགས་ཀྱི་མཐར། བདག་སོགས་སེམས་ཅན་ཐམས་ཅད་ཀྱི་ཚེ་དང་བསོད་ནམས་དཔལ་འབྱོར་ཕུན་ཚོགས་ཐམས་ཅད་པུཥྚིཾ་ཀུ་ར་ཨོཾ། ཞེས་ལན་བདུན་བཟླས། ཉེར་སྤྱོད་ལྔ་དང་རྒྱལ་སྲིད་བདུན་སོགས་ཧཱུཾ་ལས་བྱུང་བར་གྱུར། ཞེས་བྱིན་གྱིས་བརླབས། དགང་གཟར་དང་དགང་བླུགས་ཁ་སྦྱར་བཟུང་སྟེ། ཨོཾ་སྭཱཧཱས་རྫས་བཀྲུ། ཨོཾ་ཨཱཿསྭཱཧཱས་ཡམ་ཤིང༌། ཨོཾ་ཤྲཱི་སྭཱཧཱས་ཞུན་མར། ཨོཾ་ཛྲིཾ་སྭཱཧཱས་འབྲུ། ཨོཾ་ཀུ་རུ་ཀུ་རུ་སྭཱཧཱས་གཞན་རྣམས་སྦྱངས། ཨོཾ་ཨཱཿཧཱུཾ་གིས་སྲེག་མཆོད་ཀྱི་རྫས་རྣམས་སྦྱངས། ལྷ་རྫས་ཀྱི་ཡོ་བྱད་ཞལ་དུ་གསོལ་རྒྱུ་རྣམས་བདུད་རྩིར། ཡམ་ཤིང་བྱང་ཆུབ་ཀྱི་ཤིང་དུ་གྱུར། ཞེས་བརྗོད། དེ་ནས་ཀུ་ཤ་ལ་ལས་སྔགས་ཀྱིས་སྦྱངས། རྐེད་པའི་ཆ་ནས་མཐེབ་སྲིན་སྦྱར་བས་བཟུང་སྟེ། ཀུ་ཤ་འདི་ནི་གཙང་ཞིང་དགེ །ས་ལ་སྐྱེས་པའི་འདབ་མའི་སྙིང༌། །དཀོན་མཆོག་གསུམ་པོ་མཉེས་བྱེད་ཅིང༌། །ཚངས་པ་ལྷ་ཡི་དག་བྱེད་ཡིན། །ཕུན་ཚོགས་རྒྱས་པར་མཛད་དུ་གསོལ། །ཨོཾ་བཛྲ་ས་ཏྭ་ཨཱཿ ཞེས་ལན་གསུམ་གྱིས། རང་གི་མདུན་ནས་རྩེ་བྱང་དུ་བསྟན་པས་ཐབ་ཀྱི་ཁང་ཁྱེར་ལ་གཡས་བསྐོར་དང་ནང་དུའང་བཀྲམ། དེ་ནས་རྒྱལ་པོའམ་དགེ་འདུན་གྱི་ཚང་མང་ངམ། ཕྱུག་པོའི་ཁྱིམ་ནས་སམ། མེ་ཤེལ་ལས་བྱུང་བའི་མེ་བླངས། དེ་ལས་སྔགས་ཀྱི་བསངས། ཐབ་ཀྱི་མེ་ཕྱོགས་ནས་ཨོཾ་ཛྭ་ལ་ཛྭ་ལ་ཧཱུཾ། ཞེས་ལན་གསུམ་བརྗོད་པས་བཅུག རླུང་གཡབ་ཀྱིས་སྤར། ཨོཾ་ཏྲཾ་སྭཱཧཱ། ཞེས་ལན་བདུན་གྱིས་མར་ཁུ་བླུགས་ཏེ་ལེགས་པར་སྤར། དེ་ནས་ལས་སྔགས་ཀྱི་ཐབ་བསངས། བྷྲཱུཾ་ལས་རྒྱལ་བའི་ཐབ་ཁུང་སེར་པོ་ཟུར་བརྒྱད་པའམ་ཡང་ན། གྲུ་བཞི་པ་རྒྱའི་ཕྱེད་ཀྱི་དཔངས་དང་ལྡན་པ་ཁ་ཁྱེར་རིན་པོ་ཆེས་བསྐོར་བ། ནང་དུ་འཁོར་ལོ། ལྟེ་བར་རཾ་ལས་སྐྱེས་པའི་མེ་ལྷ་དབང་ཆེན་གསེར་སྦྱངས་པའི་མདོག་ཅན་སྐུ་ཤ་རྒྱས་པ་འཛུམ་པ་གཟི་བརྗིད་ཆེན་པོ། དྲང་སྲོང་གི་ཆ་བྱད་ཅན་ཕྱག་བཞི་གཡས་གཉིས་རྩེ་གསུམ་དང་བགྲང་ཕྲེང༌། གཡོན་གཉིས་དབྱུག་པ་དང་རིལ་བ་སྤྱི་བླུགས་འཛིན་ཅིང་རྒྱན་དང་ན་བཟའ་དང་མཆོད་ཕྱིར་ཐོགས་སེར་པོ་ཅན། འོད་ཟེར་གུར་གུམ་གྱི་ཁུ་བ་ལྟ་བུས་ཕུན་སུམ་ཚོགས་པ་ཐམས་ཅད་རྒྱས་པར་བྱེད་པ། སེམས་དཔའི་སྐྱིལ་ཀྲུང་གིས་ར་སྐྱེས་ཀྱི་སྟེང་དུ་བཞུགས་པ་མེའི་ཁམས་ཀྱི་རང་བཞིན། ཨོཾ། གཟི་བརྗིད་ཆེན་པོ་མེ་ཡི་ལྷ། །ལས་ཀྱི་དོན་ཀུན་སྒྲུབ་པ་པོ། །སྙིང་རྗེས་སེམས་ཅན་དོན་མཛད་ནས། །འདི་ཉིད་དུ་ནི་ཉེ་བར་མཛོད། །བདག་བསྐྱེད་ཀྱི་ཐུགས་ཀའི་འོད་ཟེར་ལྕགས་ཀྱུ་ལྟ་བུས་འཇིག་རྟེན་གྱི་ཁམས་ཤར་ལྷོའི་ཕྱོགས་ནས་དྲང་སྲོང་ཆེན་པོ་དབང་ཆེན་དྲང་སྲོང་གི་འཁོར་བསམ་གྱིས་མི་ཁྱབ་པས་བསྐོར་བ་མདུན་གྱི་ནམ་མཁར། སིལ་སྙན་བྱ། ཨོཾ་ཌཱཀྐི་ནི་མ་ཧེནྡྲ་ཧཱུཾ་ཛཿ ཞེས་སམ། ཡང་ན། ཨོཾ་ཨགྣ་ཡེ། ཨཱ་དཱིབྱ། ཨཱ་དཱབྱ། ཨ་བེ་ཤ། མཧཱ་ཤྲཱི་ཡེ། ཧ་བྱ་ཀ་བྱ་མཧཱ་ནཱ་ཡ་སྭཱཧཱ། ཞེས་བརྗོད་པས་སྤྱན་དྲངས། ཡེ་ཤེས་ཕྱི་འབྲང་གི་བགེགས་རྣམས་ཕྱིར་དེངས་ཤིག་ཅེས་བརྗོད་དེ་སུམྦྷ་ནིས་བསྐྲད་ཡུངས་ཐུན་གྱིས་བྲབས། ཛཿཧཱུཾ་བཾ་ཧོཿ དམ་ཚིག་པ་དང་གཉིས་སུ་མེད་པར་གྱུར། ཨོཾ་ན་མསྶ་མནྟ་བུདྡྷ་ནཾ་ཨགྣ་ཡེ་སྭཱཧཱ། ཞེས་ལན་བདུན་གྱིས་བྱོན་སྐྱེམས་སུ་མར་ཁུ་འབུལ། དེ་ནས་ཨོཾ་ཨརྒྷཾ་པྲ་ཏི་ཙྪཾ་སྭཱཧཱ། ཞེས་མཆོད་ཡོན་དང༌། དེ་བཞིན་པྲོཀྵ་ནཾབསངས་གཏོར་དང༌། ཨཉྩ་མཱ་ནཾ་གྱིས་ཞལ་བསིལ། པཱདྱཾ་གྱིས་ཞབས་བསིལ་ནས། ཉེར་སྤྱོད་ལྔ་རོལ་མོ་དང་བཅས་པས་མཆོད། ཨོཾ། གཟི་བརྗིད་ཆེན་པོ་མེ་ཡི་ལྷ། །འདོད་པའི་དོན་ཀུན་སྒྲུབ་མཛད་པའི། །ཚངས་པའི་དབང་པོ་མཆོག་གི་སྲས། །ལྷ་ཡི་དྲང་སྲོང་བྲམ་ཟེར་མཆོག །ཞལ་གཅིག་ཕྱག་བཞི་མཛེས་པའི་གཟུགས། །རྡོ་རྗེ་རྩེ་གསུམ་བགྲང་ཕྲེང་དང༌། །དབྱུག་པ་རིལ་བ་སྤྱི་བླུགས་བསྣམས། །སེམས་དཔའི་སྐྱིལ་ཀྲུང་གིས་བཞུགས་པ། །སེར་ཞིང་རྒྱས་པའི་བྱིན་དང་ལྡན། །ཐོར་ཚུགས་མེ་ཏོག་ཅོད་པན་ཅན། །རྒྱན་དང་ན་བཟའ་མཆོད་ཕྱིར་ཐོགས། །ཤིན་ཏུ་གསེར་མདོག་མཛེས་པས་བརྒྱན། །ཕྱོགས་བཅུར་འོད་ཟེར་རྒྱས་པ་ཡིས། །ཕུན་སུམ་ཚོགས་པ་ཐམས་ཅད་བསྐྱེད། །འགྲོ་བའི་རེ་བ་གང་མཛད་པ། །མ་ཧེནྡྲ་ལ་ཕྱག་འཚལ་བསྟོད། །དེ་ནས་ལག་པ་གཡོན་པ་འཇིག་རྟེན་པའི་ཁུ་ཚུར་དང་གཡས་པ་མཐེབ་སྦྱར་འབར་བའི་ཕྱག་རྒྱ་དང་བཅས། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དུཥྚཾ་ཧཱུཾ་ཕཊ་དྱིཥྱ་ཛཿཧཱུཾ་བཾ་ཧོཿས་མ་ཡ་སྟྭཾ ས་མ་ཡ་སྟྭཾ་ཨ་ཧཾ། ཞེས་ལན་གསུམ་བརྗོད་པས། མེ་ལྷ་དམ་ཚིག་ལ་གནས་ཏེ་རྒྱས་པའི་ལས་བཅོལ་བ་ཞལ་གྱིས་བཞེས་ཏེ་བསྒྲུབ་པ་ལ་འདུན་པར་གྱུར། དེ་ནས་རྡོ་རྗེ་བསྣམས་པའི་མཛུབ་མོ་བཀུག་པའི་སོར་མོ་མཉམ་པའི་ནོར་བུ་མཐེ་བོང་རྡོ་རྗེས་བཀག་པ་རྡོ་རྗེ་ནོར་བུ། དེ་གཉིས་སུ་བྱས་པ་རིན་ཆེན་ཁུ་ཚུར་གྱིས་དགང་བླུགས་པུས་མོའི་ནང་མི་འདའ་བར་བཟུང་བས། དགང་གཟར་དང་བླུགས་གཟར་གྱི་ཁ་ལ། ཨོཾ་ཨཱཿཧཱུཾ་འོད་ཟེར་དང་བཅས་པ་མེ་ལྷ་ཞལ་ཅུང་ཟད་གདངས་པའི་ལྗགས་རྩེར་རཾ་གྱིས་མཚན་པར་གྱུར། ཞེས་བརྗོད། དགང་གཟར་མར་ཁུས་བཀང་སྟེ། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ཡ་སརྦ་བྷསྨིཾ་ཀུ་རུ་སརྦ་དཥྚཾ་བིགྷྣཾ་མ་མ་སརྦ་ས་ཏྭ་ཨཱཿ ཡུ་པུནྱཻ་པུཥྚིཾ་ཀུ་རུ་ཨོཾ། སྤྱི་བསྐོས་ཀྱི་ཚུལ་དུ་མར་ཁུ་ལན་བདུན་གཡས་བསྐོར་གྱིས་ཕུལ། དེ་ནས་རྫས་འབུལ་ཚུལ་ཡམ་ཤིང་དཱུར་བ་ཀུ་ཤ་རྐེད་པའི་ཆ་ནས་དང༌། གཞན་ཐམས་ཅད་མཐེབ་སྲིན་སྦྱར་བས་བཟུང་ནས་དབུལ་བར་བྱ་སྟེ། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་མཧཱ་བྷཱུ་ཏ་ཛྭ་ལ་ཛྭ་ལ་ཡ་སརྦ་བྷསྨིཾ་ཀུ་རུ་སརྦ་དཥྚཾ་བིགྷྣཾ། ཨོཾ་བོ་དྷི་བྲྀ་ཀྵ་ཡེ་སྭཱཧཱ། མ་མ་སརྦ་ས་ཏྭ་ཨཱཿཡུ་པུཎྱཻ་པུཥྚིཾ་ཀུ་རུ་ཨོཾ། དེ་ཡང་བིགྷྣཾ་ཡན་ལྷ་སྔགས་དང༌། དེ་ནས་རྫས་སྔགས། སརྦ་ས་ཏྭ་མན་ལས་སྔགས་སོ། །དེ་བཞིན་ལྷ་སྔགས་ལས་སྔགས་རྣམས་རིམ་པར་མཐར་ཆགས་སུ་འགྲེ་བ་ལས། རྫས་སྔགས་ནི། ཨོཾ་ཨགྣ་ཡེས་མར་ཁུ། ཨོཾ་སརྦ་པཱ་པཾ་གྱིས་ཏིལ། ཨོཾ་སརྦ་ཨརྠ་སིདྡྷིས་ཡུངས་ཀར། ཨོཾ་བཛྲ་པུཥྚས་འབྲས། ཨོཾ་བཛྲ་བི་ཛས་འབྲས་སོ་བ། ཨོཾ་མཧཱ་བི་གས་ནས། ཨོཾ་མཧཱ་བ་ལཱས་སྲན་མ། ཨོཾ་བཛྲ་གྷསྨ་རིས་གྲོ། ཨཾ་སརྦ་སཾ་པ་དེས་ཞོ་ཟན། ཨོཾ་བཛྲ་ཨཱ་ཡུ་ཥེས་དཱུར་བ། ཨོཾ་ཨ་པྲ་ཏིས་ཀུ་ཤ ཨོཾ་མཧཱ་ཤེས་པས་བིལ་བ་སྟར་ཁ། ཨོཾ་ཨོ་ཥ་དྷིས་སྨན། ཨོཾ་པུཥྤེས་མེ་ཏོག ཨོཾ་ཏམྦུ་ལིས་སོ་རྩི། ཨོཾ་བཛྲ་ཝསྟྲས་གོས་ཟུང་ཕུལ། དྲང་སྲོང་ཆེན་པོ་ཁྱེད་ལ་སྲེག་བླུགས་མཆོད་བསྟོད་ཕུལ་བ་ལ་བརྟེན་ནས། བདག་སོགས་སེམས་ཅན་ཐམས་ཅད་ཀྱི་ཚེ་དང་བསོད་ནམས་དཔལ་དང་གཟི་བརྗིད་དང༌། སྟོབས་དང་མངའ་ཐང་ནོར་དང་ལོངས་སྤྱོད་དང་ཕུན་སུམ་ཚོགས་པ་ཐམས་ཅད་འཕེལ་ཞིང་རྒྱས་པར་མཛད་དུ་གསོལ། །ཞེས་འདོད་དོན་གསོལ། སླར་ཡང་ཨོཾ་ཨརྒྷཾ་སོགས་ཆུ་བཞི་དང་ཉེར་སྤྱོད་རོལ་མོ་བཅས་པས་མཆོད། སརྦ་པཉྩ་ཨ་མྲྀ་ཏ་པཱུ་ཛ་ཁཱ་ཧིས་བདུད་རྩི་ཕུལ། བསྟོད་པ་ནི། མེ་སྟེ་བསྲེག་བྱ་ཟ་བའི་ལྷ། །དྲང་སྲོང་རྒྱལ་པོ་གདོན་གྱི་བདག །ཤར་ལྷོ་མེ་ལྷ་འཁོར་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །ཞེས་བསྟོད་པས་ཚིམ་སྟེ་རྡོ་རྗེ་མེ་ལྷ་དེ་བཞིན་གཤེགས་པ་ཐམས་ཅད་ཀྱི་རང་བཞིན་ཆོས་ཀྱི་དབྱིངས་ཀྱི་ངོ་བོ་ཉིད་འཇིག་རྟེན་ལས་འདས་པའི་མེ་འབར་བའི་རྣམ་པ་གྱུར་པའི་དབུས་སུ། སྟོང་པ་ཉིད་ཨེ་ཡིག་གི་རང་བཞིན་ཡོངས་སུ་གྱུར་པའི་ཆོས་འབྱུང་འབྱུང་བ་རིམ་བརྩེགས་རི་རབ་པདྨ་རྭ་གུར་དང་བཅས་པའི་སྣ་ཚོགས་རྡོ་རྗེའི་གཞིར། ཡེ་ཤེས་ལྔའི་རང་བཞིན་གྱི་གཞལ་ཡས་ཁང་གྲུ་བཞི་སྒོ་བཞི་རྟ་བབས་བཞི་དང་ལྡན་པ། འདོད་སྣམ། ཕ་གུ །དྲྭ་བ་དྲྭ་ཕྱེད། ཤར་བུ། བྱ་འདབ། པུ་ཤུ། དབུས་འཕྱུར་བུ་རིན་པོ་ཆེའི་ཏོག་གིས་བརྒྱན་པ་པདྨ་ལ་གནས་པའི་ཆོས་ཀྱི་འཁོར་ལོ་རི་དྭགས་གདུགས་ལ་སོགས་པས་སྤྲས་པའི་ནང་སྣ་ཚོགས་པདྨ་འདབ་མ་ལྔ་པའི་ལྟེ་བ་ལ་སེངྒེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་པདྨ་ཟླ་ཉི་བརྩེགས་པའི་གདན་ལ། རྒྱུ་དུས་ཀྱི་བླ་མ་རྡོ་རྗེ་སེམས་དཔའ་ཐོག་མ་དང་མཐའ་མ་མེད་པའི་ཀུན་ཏུ་བཟང་པོ་བརྟེན་གཡོ་ཐམས་ཅད་ཀྱི་ཁྱབ་དག་ཏུ་གྱུར་པ་དེ་ཉིད་ཐུགས་རྗེ་ཆེན་པོའི་དབང་གིས་ཁམས་གསུམ་གྱི་སྲིད་པ་ན་འགྲོ་བའི་དོན་མཛད་པའི་ཕྱིར། ཧཱུཾ་ཡིག་གིས་སྤྲུལ་པའི་འབྲས་བུའི་བླ་མ་རྡོ་རྗེ་འཆང་རིགས་ཐམས་ཅད་ཀྱི་བདག་པོ་ལྟ་བས་ཆོག་མི་ཤེས་པར་མཛེས་པ་མཚན་དཔེས་སྤྲས་པའི་སྐུ་ཨིནྡྲ་ནཱི་ལ་བཅག་པའི་འཕྲོ་ལྟར་སྔོ་བ། ཤིན་ཏུ་ཞི་ཞིང་འཛུམ་པ་རལ་པའི་ཟུར་ཕུད་ལ་སྣ་ཚོགས་རྡོ་རྗེ་དང་ཟླ་བ་ཕྱེད་པ་འཛིན་པ། རིན་པོ་ཆེའི་ཅོད་པན་ལ་སོགས་པའི་རྒྱན་དང་ཕྱག་རྒྱ་དྲུག་གིས་བརྒྱན་པ་དར་གྱི་སྟོད་གཡོགས་དང་ཤམ་ཐབས་ཅན་རྡོ་རྗེ་སྙེམས་མ་དམར་མོ་མཛེས་སྡུག་གི་ཕུལ་དུ་བྱོན་པ་བཅུ་དྲུག་པའི་ལང་ཚོ་ཅན་ཕྱོགས་ཀྱི་གོས་མ་ཕྱག་རྒྱ་ལྔས་བརྒྱན་ཅིང་གྲི་ཐོད་འཛིན་པ་ལ་རྡོ་རྗེ་དང་དྲིལ་བུ་འཛིན་པའི་ཕྱག་དག་གིས་འཁྱུད་དེ་རྡོ་རྗེ་སྐྱིལ་མོ་ཀྲུང་གིས་འོད་ཀྱི་ཕྲེང་བ་འཁྲིགས་པའི་དབུས་ན་བཞུགས་པར་གྱུར། མདུན་གྱི་འདབ་མ་ནས་གཡས་བསྐོར་དུ་གྱད་དང༌། གླང་པོ་ཆེ་དང་རྟ་དང་རྨ་བྱ་དང༌། ཤང་ཤང་གིས་བཏེགས་པའི་རིན་པོ་ཆེའི་ཁྲི་པད་ཉིའི་གདན་ལ་གཙོ་བོའི་སྐུ་ལས་འཕྲོས་པའི་ཨོཾ་ཡིག་ལས་རྣམ་པར་སྣང་མཛད་ཡབ་ཡུམ་དཀར་པོ། ཧཱུཾ་ལས་མི་བསྐྱོད་པ་ཡབ་ཡུམ་སྔོན་པོ། ཏྲཾ་ལས་རིན་འབྱུང་ཡབ་ཡུམ་སེར་པོ། ཧྲཱིཿལས་འོད་དཔག་མེད་ཡབ་ཡུམ་དམར་པོ། ཨ་ལས་དོན་གྲུབ་ཡབ་ཡུམ་ལྗང་ཁ། ཡབ་རྣམས་རྡོ་རྗེ་དང་དྲིལ་བུ་འཛིན་པས། ཡུམ་གྲི་ཐོད་ཐོགས་པ་ལ་འཁྱུད་པ་འཁོར་ལོས་བསྒྱུར་བ་བཞིན་རྒྱན་ཐམས་ཅད་ཀྱིས་བརྒྱན་ནས་གཙོ་བོ་ལ་འདུད་པའི་ཚུལ་གྱིས་རྡོ་རྗེ་སྐྱིལ་མོ་ཀྲུང་གིས་བཞུགས་པའོ། །ལྷ་དེ་ཐམས་ཅད་ཀྱི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། དེ་དག་ལས་འོད་འཕྲོས། དཔའ་བོ་དང་རྣལ་འབྱོར་མས་བསྐོར་བའི་ཡེ་ཤེས་ཀྱི་འཁོར་ལོ་སྟེང་གི་ནམ་མཁར་ཕེཾ། དེ་ནས་དྲིལ་བུ་ཁྲོལ་ལོ། ཧཱུཾ། འགྲོ་མགོན་ཐུགས་རྗེའི་སྤྱན་ལྡན་རྣམས། །ཆོས་སྐུ་སྤྲོས་དང་བྲལ་བ་ལས། །གཟུགས་སྐུའི་རྣམ་པར་བཞེངས་ནས་ཀྱང༌། །འགྲོ་བའི་དོན་ལ་གཤེགས་སུ་གསོལ། །ཨོཾ་གུ་རུ་ཨེ་ཧྱ་ཧི་བྷ་ག་ཝ་ན་མཧཱ་ཀ་རུ་ཎི་ཀ་ཧོཿ ས་མ་ཡ་ཛཿ ས་མ་ཡ་སྟྭཾ། ཞེས་སྤྱན་འདྲེན་བྱ། དེ་སྐབས་སྤྱན་འདྲེན་མ་རན་ཙམ་ནས་ལས་རྡོར་གྱིས་རྟེན་གྱི་དྲུང་དུ་སོང་ནས་ཕྱག་གསུམ་བཙལ། རྟེན་ཅོད་པན་མེ་ཏོག་གི་ཚོམ་བུ་དར་ལམ་བཏགས་ཏེ་དར་སྣ་གཞན་ཞིག་གིས་བཟུང་བས་སྣ་དྲངས་པའམ། གྲུབ་ན་གདུགས་རྒྱལ་མཚལ་སོགས་མཆོད་རྫས་ཐོགས་པའི་གསེར་སྦྲེང་བ་སྒོམ་ཞྭ་གྱོན་པས་སྣང་དྲངས་ཏེ། སྤོས་ཕོར་རྒྱ་གླིང་རོལ་ཆས་སོགས་ཀྱིས་སྤྱན་འདྲེན། མ་གྲུབ་ན་གང་འཛོམས་དང་སྦྱར་ཏེ་སྤྱན་འདྲེན་སིལ་སྙན་དང་འགྲིགས་ཏེ་འཐོན། བླ་མ་དང་ཐབ་ལ་ལན་གསུམ་བསྐོར་ཏེ་ཕྱག་གཡས་པའི་ཐད་དུ་ཕུལ། བླ་མས་མེ་ཏོག་གི་ཚོམ་བུ་བླངས་ཏེ། ཨོཾ་བཛྲ་གུ་རུ་ཌཱ་ཀི་ནཱི་སིདྡྷི་ཧཱུཾ། ཞེས་ལན་དྲུག་བརྗོད་དེ་མེ་ཏོག་ཕུལ་ནས་སིལ་སྙན་བྱ། འདི་ལ་ཕྱིར་འབྲང་བསྐྲད་པ་མི་དགོས། དེ་ནས་ཕྱག་རྒྱ་བཅས། བཛྲ་ཨངྐུ་ཤ་ཛཿ བཛྲ་པཱ་ཤ་ཧཱུཾ། བཛྲ་སྥོ་ཊ་བཾ། བཛྲ་ཨ་བེ་ཤ་ཡ་ཧོ། དམ་ཚིག་གི་འཁོར་ལོ་དང་གཉིས་སུ་མེད་པར་གྱུར། ཐུགས་ཀའི་འོད་ཟེར་གྱིས་དབང་གི་ལྷ་ཚོགས་སྤྱན་དྲངས། དེ་རྣམས་ཀྱིས་རིན་པོ་ཆེའི་བུམ་པ་བདུད་རྩིས་གང་བས་མེ་དབུས་ཀྱི་ལྷ་ལ་དབང་བསྐུར། སྐུ་གང༌། དྲི་མ་དག ཆུའི་ལྷག་མ་སྤྱི་བོར་འཁྱིལ་བ་ལས་གཙོ་འཁོར་ཐམས་ཅད་ལ་རྡོ་རྗེ་སེམས་དཔའ་དཀར་པོས་དབུ་བརྒྱན་པར་གྱུར། ཨོཾ་ན་མསྶ་མནྟ་བུདྡྷ་ནཾ་ཨགྣ་ཡེ་སྭཱཧཱ། ཞེས་ལན་བདུན་གྱིས་བྱོན་སྐྱེམས་ཕུལ། ཧཱུཾ། མགོན་པོ་འདིར་ནི་བྱོན་པ་ལེགས། །བདག་ཅག་བསོད་ནམས་སྐལ་བར་ལྡན། །བདག་གི་མཆོད་ཡོན་བཞེས་ནས་ཀྱང༌། །འདི་ཉིད་དུ་ནི་བཞུགས་སུ་གསོལ། །ཨོཾ་གུ་ར་སརྦ་ཏ་ཐཱ་ག་ཏ་པྲ་ཝ་ར་སད་ཀར་མཧཱ་སད་ཀ་ར་མཧཱ་ཨརྒྷཾ་པྲ་ཏི་ཙྪཾ་ཧཱུཾ་སྭཱཧཱ། ཞེས་ཞལ་བསིལ་ཕུལ། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀུན་གྱིས་ཁྲུས་གསོལ་ལྟར། །དེ་བཞིན་དག་པ་ལྷ་ཡི་ཆུ། །དག་པ་ཡིས་ནི་སྐུ་ཁྲུས་གསོལ། །ཨོཾ་གུ་རུ་སརྦ་ཏ་ཐཱ་ག་ཏ་མཧཱ་པཱ་དྱཾ་པྲ་ཏིཙྪཾ་ཧཱུཾ་སྭཱཧཱ། ཞེས་ཞབས་བསིལ་དབུལ། བདག་དང་འགྲོ་ལ་ཐུགས་བརྩེའི་ཕྱིར། །ཉིད་ཀྱི་རྫུ་འཕྲུལ་མཐུ་ཡིས་ནི། །ཇི་སྲིད་མཆོད་པ་བདག་བགྱིས་ན། །དེ་སྲིད་བཅོམ་ལྡན་བཞུགས་སུ་གསོལ། །ཨོཾ་གུ་རུ་སརྦ་ཏ་ཐཱ་ག་ཏ་པདྨ་ཀ་མ་ལ་ཡེ་སྟྭཾ། ཞེས་གདན་ལ་བཞུགས་པ་ལ། ཕྱག་འཚལ་བ་ནི། གང་གི་འཁོར་བའི་ཉེས་པ་ནི། །དྲན་པ་ཙམ་གྱིས་འཇོམས་མཛད་ཅིང༌། །བླ་མེད་བྱང་ཆུབ་ཐོབ་མཛད་པ། །བླ་མའི་ཞབས་ལ་ཕྱག་འཚལ་ལོ། །གང་གི་མ་རིག་མུན་པའི་ཚོགས། །སྨག་ཏུ་གྱུར་པ་སེལ་མཛད་པ། །ཉི་མའི་དཀྱིལ་འཁོར་ལྟ་བུ་ཡི། །བླ་མའི་ཞབས་ལ་ཕྱག་འཚལ་ལོ། །གང་གི་འཁོར་བའི་སྡུག་བསྔལ་གྱི། །ཚ་གདུང་མ་ལུས་སེལ་མཛད་པ། །ཟླ་བའི་དཀྱིལ་འཁོར་ལྟ་བུ་ཡི། །བླ་མའི་ཞབས་ལ་ཕྱག་འཚལ་ལོ། །གང་གི་འདོད་ཆགས་ལ་སོགས་པའི། །ཉོན་མོངས་ནད་རྣམས་སེལ་མཛད་པ། །སྨན་པའི་རྒྱལ་པོ་ལྟ་བུ་ཡི། །བླ་མའི་ཞབས་ལ་ཕྱག་འཚལ་ལོ། །གང་གི་ཟག་མེད་བདེ་ཆེན་གྱི། །གྲོང་ཁྱེར་མཆོག་ཏུ་སྐྱེལ་མཛད་པ། །རྟ་མཆོག་རིན་ཆེན་ལྟ་བུ་ཡི། །བླ་མའི་ཞབས་ལ་ཕྱག་འཚལ་ལོ། །གང་གི་སྐྱེ་རྒ་ན་འཆི་ཡི། །ཆུ་བོ་ཆེ་ལས་སྒྲོལ་མཛད་པ། །མཉན་པའི་རྒྱལ་པོ་ལྟ་བུ་ཡི། །བླ་མའི་ཞབས་ལ་ཕྱག་འཚལ་ལོ། །གང་གི་འགྲོ་བའི་དགོས་འདོད་དག །ཡིད་བཞིན་རྫོགས་པར་འབྱུང་འགྱུར་བའི། །ནོར་བུ་རིན་ཆེན་ལྟ་བུ་ཡི། །བླ་མའི་ཞབས་ལ་ཕྱག་འཚལ་ལོ། །གང་གི་ཆོས་རྣམས་ཐམས་ཅད་ཀུན། །འདུ་བྲལ་མེད་པར་ཁྱབ་གྱུར་པ། །ནམ་མཁའ་ལྟ་བུའི་ཐུགས་མངའ་བའི། །བླ་མའི་ཞབས་ལ་ཕྱག་འཚལ་ལོ། །གང་གི་དྲིན་གྱིས་བདེ་ཆེན་ཉིད། །སྐད་ཅིག་ཉིད་ལ་འཆར་བ་གང༌། །བླ་མ་རིན་ཆེན་ལྟ་བུ་ཡི། །རྡོ་རྗེ་ཅན་ཞབས་པད་ལ་འདུད། །ཅེས་ཕྱག་འཚལ། དེ་ནས་མཆོད་པ་ནི། ཨོཾ་ཨཱཿཧཱུཾ་པྲོ་ཀྵ་ཎཾ་པྲ་ཏིཙྪཾ་སྭཱཧཱ། བསངས་གཏོར་དང༌། ཨོཾ་ཨཱཿཧཱུཾ་ཨརྒྷཾ་པྲ་ཏིཙྪཾ་ཧཱུཾ་སྭཱཧཱ། མཆོད་ཡོན་སྔོན་དུ་བཏང་ནས། ཧཱུཾ། ཡན་ལག་བརྒྱད་ལྡན་དྲི་མ་མེད་པའི་ཆབ། །སོགས་ནས། འགྲོ་བ་ཀུན་གྱི་རྒྱུད་ལ་འཆར་བར་ཤོག །མཆོད་སིལ་བྱ། དེ་ནས་བླ་མས་བདུད་རྩི་ཐབ་ཏུ་ཕུལ། དབང་པོ་ཚིམ་བྱེད་འདོད་པའི་ཡོན་ཏན་ལྔ། །སོགས་ནས། འགྲོ་བ་ཀུན་གྱིས་ཆོས་ཉིད་དོན་རྟོགས་ཤོག །ཅེས་མཆོད་ནས། བསྟོད་པ་ནི། ཧཱུཾ། སྙིང་རྗེ་ཆེན་པོ་སེམས་ཆེན་པོ། །སོགས་ནས། ཆེ་མཆོག་ཁྱོད་ལ་ཕྱག་འཚལ་བསྟོད། །ཅེས་པའི་བར་གྱིས་བསྟོད་ནས་དགང་བླུགས་མར་ཁུས་བཀང་བ་བཟུང་སྟེ། དམ་བསྒྲག་བྱ་བ་ནི། ཨོཾ་སརྦ་པཱ་པཾ་ད་ཧ་ན་བཛྲ་ཨགྣི་བཛྲ་ས་སྟྭ་སརྦ་པཱ་པཾ་ད་ཧ་ན་སྭཱཧཱ། ཞེས་མར་ཁུ་ལན་བདུན་ཕུལ་བས། དཀྱིལ་འཁོར་གྱི་ལྷ་ཚོགས་རྣམས་ཀྱིས་མེ་ལྷའི་བྱ་བ་བྱེད་པ་ཞལ་གྱིས་བཞེས། རྒྱས་པའི་ལས་གྲུབ་པར་བཞེད་ནས་རྒྱས་པའི་ཉམས་འཛིན་པར་གྱུར། དེ་ནས་མེ་པྲ་བརྟག ངན་ན་ལས་ཐམས་ཅད་པའི་སྔགས་ཀྱིས་བགེགས་བསྐྲད། གཙོ་བོའི་སྔགས་ཀྱིས་བསངས་གཏོར་བྱས། ཨོཾ་ཨགྣ་ཡེ་མ་ཧེནྡྲ་བ་ས་ཨ་ཏི་ལཾ་ཀུ་སྭཱཧཱ། ཞེས་ལན་གསུམ་གྱིས་མར་ཁུ་བླུགས། དེ་ནས་བསྒྲུབ་བྱའི་ཏིང་ངེ་འཛིན་ནི། ལཾ་ལས་བྱུང་བའི་དབང་ཆེན་སའི་དཀྱིལ་འཁོར་གྱི་ཁར་གླང་པོ་ཆེའི་སྟེང་དུ་བདག་སོགས་སེམས་ཅན་ཐམས་ཅད་རྒྱན་གྱིས་བརྒྱན་ནས་གནས་པ་ལ། བདག་གི་ཐུགས་ཀ་ནས་འཕྲོས་པའི་འོད་ཀྱིས་མདུན་བསྐྱེད་བསྐུལ་བས་མེ་དབུས་ཀྱི་ལྷ་རྣམས་ཀྱི་སྐུ་ལས་འོད་ཟེར་དཔག་ཏུ་མེད་པ་སྤྲོས། བསྒྲུབ་བྱ་རྣམས་ལ་ཐིམ། མངོན་པར་འདོད་པ་ཐམས་ཅད་རྒྱས་པར་གྱུར། ཞེས་བརྗོད། ཨོཾ་བཛྲ་གུ་རུ་ཌཱཀྐི་ནི་སིདྡྷི་ཧཱུཾ། མ་མ་སརྦ་ས་ཏྭ་ཨ་ཡུ་པུཎྱཻ་པུཥྜིཾ་ཀུ་རུ་ཨོཾ། ཞེས་མར་ཁུ་ལན་བདུན་སྤྱི་བསྒོས་སུ་ཕུལ། དེ་ནས་རྫས་རྣམས་ཡི་གེ་གསུམ་སྔོན་དུ་འགྲོ་བས་ལྷ་སྔགས་དང་རྫས་སྔགས་ལས་སྔགས་བཅས་འབུལ་བ་སྟེ། ཨོཾ་ཨཱཿཧཱུཾ། ཨོཾ་བཛྲ་གུ་རུ་ཌཱཀྐི་ནི་སིདྡྷི་ཧཱུཾ། ཨོཾ་བོ་དྷི་བྲྀ་ཀྵ་ཡེ་སྭཱཧཱ། མ་མ་སརྦ་ས་ཏྭ་ཨཱ་ཡུ་པུཎྱཻ་པུཥྚིཾ་ཀུ་རུ་ཨོཾ། དེ་བཞིན་དུ་མར་ཁུ་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་ཨགྣ་ཡེ་སྭཱཧཱ། མ་མ་སརྦ་ས་ཏྭ་སོགས་སྦྱར། ཏིལ་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་སརྦ་པཱ་པཾ་ད་ཧ་ན་བཛྲ་ཡེ་སྭཱཧཱ། མ་མ་སརྦ་སོགས་སོ། །ཡུངས་ཀར་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་སརྦ་ཨརྠ་སིདྡྷི་ཡེ་སྭཱཧཱ། མ་མ་སརྦ་སོགས་སོ། །འབྲས་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་བཛྲ་པུཥྚ་ཡེ་སྭཱཧཱ། མ་མ་སརྦ་སོགས་སོ། །འབྲས་སོབ་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་བཛྲ་བི་ཛ་ཡེ་སྭཱཧཱ། མ་མ་སརྦ་སོགས་སོ། །ནས་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་མཧཱ་བེ་གཱ་ཡེ་སྭཱཧཱ། མ་མ་སརྦ་སོགས་སོ། །སྲན་མ་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་མཧཱ་བ་ལཱ་ཡེ་སྭཱཧཱ། མ་མ་སརྦ་སོགས་སོ། །གྲོ་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་བཛྲ་གྷསྨཱ་རི་སྭཱཧཱ། མ་མ་སརྦ་སོགས་འབྲུ་རྣམས་ཕྱག་ཏུ་ཕུལ། ཞོ་ཟན་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་སརྦ་སཾ་པ་དེ་སྭཱཧཱ། མ་མ་སརྦ་སོགས་ཞལ་དུ་འབུལ། འོ་མ་སྦགས་པའི་དཱུར་བ་མཐེབ་སྲིན་གྱིས་བླངས་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་བཛྲ་ཨ་ཡུ་ཥེ་སྭཱཧཱ། མ་མ་སརྦ་སོགས་འོད་ལ་ཕུལ། ཏིལ་མར་གྱི་བྱུགས་པའི་ཀུ་ཤ་བླངས་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་ཨ་པྲ་ཏི་ཧ་ཏ་བཛྲ་ཡེ་སྭཱཧཱ། མ་མ་སརྦ་སོགས་འོད་ལ་ཕུལ། བིལ་བ་སྟར་ཁ་ཕུལ་ན། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་མཧཱ་ཤེས་པ་ཡེ་སྭཱཧཱ། མ་མ་སརྦ་སོགས་ཞལ་དུ་ཕུལ། སྨན་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་ཨོ་ཥ་དྷི་སྭཱཧཱ། མ་མ་སརྦ་སོགས་ཞལ་དུ་ཕུལ། མེ་ཏོག་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་བཛྲ་པུཥྤེ་སྭཱཧཱ། མ་མ་སརྦ་སོགས་དབུ་བལ་ཕུལ། སོ་རྩི་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་ཏམྦུ་ལི་སྭཱཧཱ། མ་མ་སརྦ་སོགས་ཚེམས་ལ་ཕུལ། གོས་ཟུང་ལ། ཨོཾ་ཨཱཿཧཱུཾ། ཨོཾ་བཛྲ་གུ་རུ་སོགས་ནས། ཨོཾ་བཛྲ་ཝསྟྲ་ཡེ་སྭཱཧཱ། མ་མ་སརྦ་སོགས་སྐུ་ལ་ཕུལ་བའི་མཐར་འདོད་གསོལ་ནི། བླ་མ་རིགས་དྲུག་པའི་དཀྱིལ་འཁོར་ཆེན་པོའི་ལྷ་ཚོགས་རྣམས་ལ། སྲེག་བླུགས་མཆོད་བསྟོད་ཕུལ་བ་ལ་བརྟེན་ནས། བདག་སོགས་སེམས་ཅན་ཐམས་ཅད་ཀྱི་ཚེ་དང་བསོད་ནམས་དཔལ་དང་གཟི་བརྗིད་དང༌། སྟོབས་དང་མངའ་ཐང་ནོར་དང་ལོངས་སྤྱོད་དང་ཕུན་སུམ་ཚོགས་པ་ཐམས་ཅད་འཕེལ་ཞིང་རྒྱས་པར་མཛད་དུ་གསོལ། །ཞེས་བརྗོད་དེ་སིལ་སྙན་བྱ། དེ་ནས་ཚོགས་པ་དང་ཡོན་བདག་ཐམས་ཅད་ལ་མེ་ཏོག་བཀྱེ། ཐལ་སྦྱར་དང་བཅས་ཏེ། གཙོ་བོ་བདག་ཅག་ནུས་མེད་པས། །མ་འབྱོར་བ་དང་མ་རིག་དང༌། །དམན་པའམ་ནི་ལྷག་པ་སྟེ། །གང་བགྱིས་དེ་ཁྱོད་བཟོད་པར་མཛོད། །བཛྲ་ས་ཏྭ་ཞེས་ལན་གསུམ་བརྗོད་དེ་མེ་ཏོག་ཐབ་ཏུ་ཕུལ། དེ་ནས་རབ་གནས་དང་འབྲེལ་སྐབས། ཐབ་ཀྱི་ཡེ་ཤེས་པ་རྣམས། ཨོཾ། ཁྱོད་ཀྱིས་སེམས་ཅན་དོན་ཀུན་མཛོད། །རྗེས་སུ་མཐུན་པར་དངོས་གྲུབ་སྩོལ། །གནས་བྱའི་ཐུགས་ཀར་གཤེགས་ནས་ཀྱང༌། །ཇི་ལྟར་བདེ་བར་བཞུགས་སུ་གསོལ། །བཛྲ་མུཿ ཡེ་ཤེས་པ་རབ་ཏུ་གནས་བྱའི་རྟེན་གྱི་ཐུགས་ཀར་གཤེགས། དམ་ཚིག་པ་རང་ལ་ཐིམ་པར་གྱུར། ཞེས་བརྗོད་པའི་སྐབས་སིལ་སྙན་དང་བཅས་བླ་མས་མེ་ཏོག་གི་རྟེན་མཆོད་གཡོག་ལ་གཏད། དེས་སྔར་བཞིན་དར་ལམ་དང་གསེར་སྦྲེངས་བཅས་རྟེན་གྱི་དྲུང་དུ་གདན་འདྲེན་ཏེ་ཕྱག་འཚལ་གསུམ་བཙལ། དེ་ནས་ཐབ་ཏུ་མེ་ལྷ་འཁོར་དང་བཅས་པ་གསལ་བར་གྱུར། ཞེས་བརྗོད། དེ་ལ་ཨོཾ་ཨརྒྷཾ་སོགས་ཆུ་གསུམ་ཉེར་སྤྱོད་རོལ་མོ་བཅས་པས་མཆོད་ནས། རྫས་ལྷག་འབུལ་བ་ནི། ཨོཾ་ཨཱཿཧཱུཾ། ཨོཾ་བཛྲ་ཨ་ན་ལ་སོགས་ཀྱིས་ཡམ་ཤིང་ནས་བཟུང་གོས་ཟུང་གི་བར་རིམ་པར་ཕུལ་ནས། བསྟོད་པ་ནི། ཚངས་པ་འཇིག་རྟེན་མགོན་གྱི་སྲས། །མེ་ལྷའི་རྒྱལ་པོ་དྲང་སྲོང་མཆོག །འབྱུང་པོ་ཡོངས་སུ་བསྐྱབ་པའི་ཕྱིར། །ཐུགས་རྗེའི་དབང་གི་སྐུ་སྤྲུལ་པའི། །རིག་སྔགས་གྲུབ་པའི་དྲང་སྲོང་མཆོག །ཉོན་མོངས་སྲེག་པའི་ཤེས་རབ་འོད། །བསྐལ་པའི་མེ་ལྟར་གཟི་བརྗིད་འབར། །མངོན་ཤེས་རྫུ་འཕྲུལ་ཞབས་དང་ལྡན། །ཐབས་ཀྱིས་སྤྲུལ་པའི་ཐེག་པར་བཅིབས། །རིག་སྔགས་གསུང་གི་བགྲང་ཕྲེང་འཛིན། །བདུད་རྩིའི་བཅུད་ལྡན་གནྡྷེ་བསྣམས། །ཆོས་ཀྱི་བདུད་རྩི་ཡོངས་ལ་གསོལ། །ཉེས་པའི་སྐྱོན་བྲལ་ཚངས་པར་སྤྱོད། །འཇིག་རྟེན་གནས་ཀྱང་མྱ་ངན་འདས། །ཞི་བ་བརྙེས་ཀྱང་ཐུགས་རྗེ་ཆེ། །དེ་བས་བསྟོད་དེ་ཕྱག་ཀྱང་འཚལ། །ཞེས་བསྟོད་ནསཨོཾ་ཨརྒྷཾ་པྲ་ཏིཙྪཾ་ཧཱུཾ་སྭཱཧཱ། ཞེས་མཆོད་ཡོན་ཕུལ། ནད་མེད་ཚེ་དང་སོགས་ཀྱིས་དངོས་གྲུབ་བླངས། ཡིག་བརྒྱ་བརྗོད། མ་འབྱོར་བ་དང་སོགས་ཀྱིས་བཟོད་གསོལ་བྱས་ཏེ། བདག་གི་དོན་དང་གཞན་གྱི་དོན། །སྒྲུབ་བྱེད་བསྲེག་བྱ་ཟ་བ་གཤེགས། །ཇི་བཞིན་དུས་སུ་ཚུར་བྱོན་ཅིག །བདག་ལ་དངོས་གྲུབ་ཀུན་འགྲུབ་མཛོད། །ཨོཾ་གཙྪ་གཙྪ་མེ་ལྷ་རང་གནས་སུ་གཤེགས་པར་གྱུར། དེས་རྒྱས་པའི་སྦྱིན་སྲེག་གྲུབ་བོ། གཉིས་པ་ཞལ་གསོའི་འོ་ཐུག་འབུལ་བ་ནི། རབ་རྒྱུད་ལས། དེ་ཉིད་མར་དང་འོ་མ་ཡིས། །ལྷག་པའི་ཞལ་གསོ་ཕུལ་བྱེད་ན། །བདག་དང་ཡོན་བདག་ཐམས་ཅད་ཀྱི། །ཚེ་དང་བསོད་ནམས་འཕེལ་བར་འགྱུར། །ཞེས་པ་ལྟར། སྦྱིན་སྲེག་གི་མེ་དེའི་ཐོག་ཏུ་རྐང་གསུམ་གྱི་བར། འོ་ཐུག་གི་སྣོད་རྫ་མ་མཚོན་རྩི་སེར་པོ་ཅན་ཁ་གཅོད་བཅས་བཀོད། སྐེ་ལ་མེ་ཏོག་གི་ཕྲེང་བ་བཏགས་པའི་སྣ་བླ་མའི་ཕྱག་ཏུ་ཕུལ། གཡང་སྐྱོང་གི་སྔགས་ཀྱི་བསྐོལ་བར་བྱ་སྟེ། ཨོཾ་ཤྲཱི་ཧེ་རུ་ཀ་བིངྨ་ཧེ་བི་དྱ་རཱ་ཛ་ཡ་ཧཱུཾ་ཕཊ། ཅེས་བརྒྱ་རྩ་བཟླས་པའི་མཐར་སྟོང་འགྱུར་ནས་མེ་ཏོག་བསྡུ། འོ་ཐུག་གི་སྣོད་བླ་མའི་སྐུ་མདུན་ཕུལ། རྟེན་མེ་ལོང་དུ་ཤར་བར་བྱས་པ་ལ་ཐུར་མའམ་གཟར་བུས་པད་སྣོད་དུ་བླུགས་ཏེ་ཕུལ། འབུལ་སྔགས་ནི། ཨོཾ་དེ་བྱཱ་ཨནྣ་ས་མ་དྷི་དྷྱ་ན་པྲི་ཎ་ཡེ་སྭཱཧཱ། ཞེས་ལན་གསུམ་ལྔ་བདུན་གང་རུང་གིས་ཕུལ་ཏེ་གསོལ་བར་བསམ། མཐར་ཨོཾ་ཧཱུཾ་ཏྲཾ་ཧྲཱིཿཨཿ ཞེས་དམ་ཚིག་བསྒྲགས་པས་གཉིས་མེད་དུ་ཡལ་གྱིས་བཏང༌། ལྷག་མ་སྣོད་དུ་བླུགས་ཏེ་ཚོགས་པ་དང་ཡོན་བདག་ལ་བཀྱེ་བའི་སླད་དུ། ལས་རྡོར་གྱིས་གྲལ་མཇུག་ནས་འོ་ཐུག་གི་སྣོད་བཟུང་སྟེ། བདེ་གཤེགས་ལྷག་མ་འདི་དག་ནི། །གསོལ་ཞིང་སྡིག་པ་འབྱང་བར་འགྱུར། །ཞེས་བརྗོད། དེ་ནས་ཚོགས་པ་ལ་བཀྱེ་ཞིང༌། ཚོགས་པས། ཞལ་ཟས་རོ་བརྒྱ་ལྡན་པས་སོགས་བརྗོད་དེ་བཞེས། མཐར་བསོད་ནམས་འདི་ཡིས་སོགས་བརྗོད་དེ་སྦྱིན་སྲེག་གྲོལ། དེ་ནས་སླར་ཚོགས་དང་གཏོར་མ་སྒྲུབ་གཞུང་ཇི་ལྟ་བར་ཕུལ་གྲུབ་ནས། རྟེན་བསྒྱུར་ནི། མདུན་གྱི་རྟེན་བླ་མ་རིགས་དྲུག་པའི་དཀྱིལ་འཁོར་དུ་གསལ་བ་འོད་དུ་ཞུ་བ་ལ་རྟེན་རང་རང་གི་རྣམ་པར་གྱུར། ཞེས་པའམ། ཡང་ན། ལྷ་ཁང་དང་གསུང་རྟེན་ཐུགས་རྟེན་དང་གནས་ཁང་སོགས་ཀྱི་སྐབས་གང་ཡིན་གྱི་ཚིག་བསྒྱུར། ལྷ་ཁང་ལ་གཙུག་ལག་ཁང་དང༌། གསུང་རྟེན་ལ་ཡིག་འབྲུ་དང༌། ཐུགས་རྟེན་ལ་མཆོད་རྟེན་དང༌། གནས་ཁང་ལ་ཁང་བཟང་སོགས་དེ་དང་དེའི་རྣམ་པ་གྱུར། ཅེས་གང་འོས་བྱེ་བྲག་ཕྱེ་སྟེ་ཤེས་པར་བྱའོ། །ཡང་རབ་ཏུ་གནས་བྱའི་རྟེན་བདེ་མཆོག་གིས་སྐུའམ་ཐང་ཀ་འབའ་ཞིག་ལ། གནས་བྱེད་ཆོ་ག་ཡང་བདེ་མཆོག་གིས་བྱེད་ན་རྟེན་བསྒྱུར་མི་དགོས། རྟེན་བསྐྱེད་སོར་བཞག་གིས་རྣམ་པའི་དོན་གྲུབ་པའི་ཕྱིར་རོ། །བཞི་པ་བརྟན་བཞུགས་ལ། དངོས་དང༌། མཐའ་རྟེན་གཉིས་ལས། དང་པོ་ནི། གལ་པོ་ལས། འཇིག་རྟེན་མ་སྟོངས་བར་དུ་ནི། །སེམས་ཅན་ལས་དག་སྒྲིབ་སྦྱོང་གི །དོན་མཛད་ཆོས་ཀྱི་འཁོར་ལོ་བསྐོར། །བརྟན་ཅིང་བཞུགས་པ་གསོལ་བ་བཏབ། །ཅེས་པ་ལྟར། ཚོགས་པ་ལ་འབྲུ་བཀྱེ། བླ་མ་རྗེ་བཙུན་པ་དང་དཀོན་མཆོག་རིན་ཆེན་ཐམས་ཅད་དང་ཡི་དམ་མཁའ་འགྲོ་ཆོས་སྐྱོང་བའི་སྲུང་མ་ཐམས་ཅད་ཀྱི་བཀའ་བདེན་པ་དང༌། བདེན་པ་ཆེན་པོའི་བྱིན་གྱིས་རླབས་ཀྱིས། བདག་རྡོ་རྗེ་འཛིན་པས་རབ་ཏུ་གནས་པར་བྱས་པའི་རྟེན་འདི་རྣམས་འགྲོ་བ་སེམས་ཅན་ཐམས་ཅད་ཀྱི་ཕྱག་གི་གནས་མཆོད་པའི་རྟེན་དུ་གྱུར་ནས་སྤྲུལ་པ་སྐུའི་མཛད་པ་མངོན་སུམ་དུ་མཛད་པར་གྱུར་ཅིག ཅེས་ལན་གསུམ་ཀ་སྐུ་གསུང་ཐུགས་ཞེས་བསྒྱུར། འགྲོ་བའི་དོན་ལ་འཁོར་བ་ཇི་སྲིད་དུ་གནས་པར་སངས་རྒྱས་ཐམས་ཅད་ཀྱིས་བྱིན་གྱིས་བརླབ་པར་གྱུར། ཞེས་བརྗོད། དེ་ནས་ཚོགས་པ་དང་ཡོན་བདག་ཐམས་ཅད་ལ་མེ་ཏོག་གི་ཕྲེང་བ་ཁྱབ་པར་བཀྱེ་ནས། ཇི་སྲིད་མེ་དང་ཆུ་དང་ནི། །རླུང་གི་བསྐལ་པས་འཇིག་བར་དུ། །བདག་ཅག་བསོད་ནམས་སྤེལ་བ་དང༌། །སེམས་ཅན་ཀུན་གྱི་དོན་གྱི་ཕྱིར། །ཇི་ལྟར་རྫོགས་པའི་སངས་རྒྱས་རྣམས། །དགའ་ལྡན་གནས་སུ་རབ་བཞུགས་ནས། །ལྷ་མོ་སྒྱུ་འཕྲུལ་ལྷུམས་ཞུགས་ལྟར། །དེ་ལྟར་འདིར་ནི་བཞུགས་སུ་གསོལ། །བདག་སོགས་སེམས་ཅན་དོན་དུ་ནི། །བྱང་ཆུབ་སེམས་ནི་ཡོངས་འཕེལ་ཕྱིར། །མེ་ཏོག་ལ་སོགས་འདི་བཞེས་ཏེ། །མགོན་པོའི་འདིར་ནི་རྟག་བཞུགས་མཛོད། །ཨོཾ་ཨཱཿབིགྣན་སོགས་འཁྱིལ་སྔགས་ལན་གསུམ་གྱིས་སྐུ་གཟུགས་ཀྱི་འོག་བར་སྟེང་གི་ཆར་རྡོ་རྗེ་གསོར་ཞིང་རྒྱ་གྲམ་དུ་བཀོད་པས་བརྟན་པར་བྱའོ། །གཉིས་པ་མཐའ་རྟེན་ལ་ལྔ། བསྟོད་པ། བཀྲ་ཤིས། ཆོས་སྐྱོང་བསྒོ་བ། གསང་བདག་བསྒོ་བ། ཡོན་བདག་བསྒོ་བའོ། །དང་པོ་ནི། རབ་རྒྱུད་ལས། རབ་གནས་ཡང་དག་རྫོགས་དུས་སུ། །བསྟོད་དང་བཀྲ་ཤིས་བརྗོད་བྱ་ཞིང༌། །ཞེས་པ་ལྟར་བསྟོད་པ་ནི། མི་བསྐྱོད་རྡོ་རྗེ་ཡེ་ཤེས་ཆེ། །རྡོ་རྗེ་དབྱིངས་ནི་མཁས་པ་ཆེ། །རྡོ་རྗེ་གསུམ་མཆོག་དཀྱིལ་འཁོར་གསུམ། །རྡོ་རྗེ་དབྱིངས་ཁྱོད་ཕྱག་འཚལ་ལོ། །རྣམ་པར་སྣང་མཛད་དག་པ་ཆེ། །རྡོ་རྗེ་ཞི་བ་དགའ་བ་ཆེ། །རང་བཞིན་འོད་གསལ་མཆོག་གི་མཆོག །སྟོན་མཛད་རྡོ་རྗེ་ཁྱོད་ཕྱག་འཚལ། །རིན་ཆེན་རྒྱལ་པོ་ཤིན་ཏུ་ཟབ། །རྡོ་རྗེ་ནམ་མཁའ་དྲི་མ་མེད། །རང་བཞིན་དག་པ་གོས་པ་མེད། །རྡོ་རྗེ་སྐུ་ཁྱོད་ཕྱག་འཚལ་ལོ། །རྡོ་རྗེ་བདུད་རྩི་རྒྱལ་པོ་ཆེ། །མི་རྟོག་ནམ་མཁའི་རྡོ་རྗེ་འཛིན། །ས་དང་ཕ་རོལ་ཕྱིན་པ་བརྙེས། །རྡོ་རྗེ་གསུང་ཁྱོད་ཕྱག་འཚལ་ལོ། །དོན་ཡོད་རྡོ་རྗེ་རྫོགས་སངས་རྒྱས། །བསམ་པ་ཐམས་ཅད་ཡོངས་རྫོགས་ཅན། །དག་པའི་ངོ་བོ་ཉིད་ལས་བྱུང༌། །རྡོ་རྗེ་སེམས་དཔའ་ཁྱོད་ཕྱག་འཚལ། །ཞེས་བསྟོད་དོ། །གཉིས་པ་བཀྲ་ཤིས་ནི། ཡེ་དྷརྨཱ་ཉེར་གཅིག་སོགས་བཟླས་པས་འབྲུ་ལ་སྔགས་ཞུ་འབྲུ་བཀྱེ། དབུ་སྒོམ་བཞེས་ནས། ཨོཾ་བདེ་ལེགས་སོགས་བཀྲ་ཤིས་ཀྱི་ཚིགས་སུ་བཅད་པ་རྣམས་བརྗོད། ཕུན་སུམ་ཚོགས་པ་དང་སྟོན་མཆོག་དམ་པ་སྤྱི་སྒོས་ཀྱི་ཁྱད་པར་ལས་བརྗེ་ཚུལ་ཤེས་པར་བྱ། རབ་གནས་ཆགས་པའི་རྟེན་འབྱུང་དུ་དམིགས་ཏེ་འབྲུ་སླར་མི་སྡུད། བཀྲ་ཤིས་ཀྱི་ཚིགས་སུ་བཅད་པ་རྫོགས་པའི་མཐར། ཚོགས་པ་ཡར་བཞེངས། ཨོཾ་སུ་པྲ་ཏིཥྛ་ལན་གསུམ་བརྗོད་དེ་རོལ་མོའི་བྱེ་བྲག་ཐམས་ཅད་འབུད་དཀྲོལ་བྱེད་དེ་བཀྲ་ཤིས་མངའ་གསོལ་བྱ་དགོས་ཏེ། སྡོམ་འབྱུང་ལས། བཀྲ་ཤིས་བཟང་པོ་རབ་སྔགས་དང༌། །རྣམ་པ་སྣ་ཚོགས་ཡིད་འོང་སྒྲ། །གདུགས་དང་རྒྱལ་མཚན་བ་དན་དང༌། །བུད་མེད་རྒྱན་གྱིས་བརྒྱན་པ་དང༌། དུང་དང་རོལ་མོའི་སྒྲ་ལ་སོགས། །བཟང་བའི་གླུ་དང་གར་རྣམས་བྱ། །ཞེས་གསུངས་པ་ལྟར། གླུ་གར་རོལ་མོ་སོགས་ཀྱིས་སྣ་དྲངས་ཏེ་དར་འཕན་སོགས་མཆོད་རྫས་ཐོགས་པ་རྣམས་དང༌། དུང་དང་རྒྱ་གླིང་སོགས་འབུད་དཀྲོལ་གྱི་རིགས་སྔོན་དུ་བཏང་ནས། ཚོགས་པ་ཕྱེད་ཀ་སྔོན་དང་ཕྱེད་ཀ་རྗེས་སུ་བྱས་པའི་དབུས་སུ། ཡོན་བདག་གིས་སྤོས་སྣས་བསུས། ལས་རྡོར་གྱིས་མེ་ཏོག་གི་སྣོད་འདེགས་བཞིན་པར། བླ་མས་རབ་ཏུ་གནས་པའི་སྔགས་ཀྱིས་བཀྲ་ཤིས་པའི་མེ་ཏོག་གི་ཆར་སིལ་མ་འཐོར་བཞིན་དུ་གཡས་བསྐོར་གྱིས་གཙུག་ལག་སོགས་ཀྱི་ཕྱི་ནང་ཐམས་ཅད་ལ་དགེ་ལེགས་མེ་ཏོག་གིས་ཁྱབ་པར་བྱས། སླར་ནང་དུ་བྱོན་རོལ་ཆེན་ལན་གསུམ་ཕབ་ནས་བཞག་རོལ་བྱའོ། །གསུམ་པ་ཆོས་སྐྱོང་བསྒོ་བ་ནི། སྡོམ་འབྱུང་ལས། ཞི་བའི་སྦྱོར་བ་ལ་དམོད་པ། །སྡུག་བསྔལ་སྣ་ཚོགས་འཚེ་བར་འགྱུར། །ཞེས་པ་ལྟར། བར་ཆད་ཀྱི་འཚེ་བ་བཟློག་པའི་ཕྱིར་ཆོས་སྐྱོང་གཞི་བདག་གི་གཏོར་བསྔོ་རྒྱས་བསྡུས་གང་རུང་གིས་ཕྲིན་ལས་བཅོལ། བསྡུ་ན། རང་གི་སྙིང་གནས་འཕྲོས་པའི་འོད་ཟེར་གྱིས་དཔལ་ཡེ་ཤེས་ཀྱི་མགོན་པོ་ཕྱག་བཞི་པའི་ཐུགས་གསུང་སྐུའི་དཀྱིལ་འཁོར་གྱི་འཁོར་ལོ་མདུན་གྱི་ནམ་མཁར་བཛྲ་ས་མཱ་ཛཿ གཏོར་མ། ཨོཾ་ཨཱཿཧཱུཾ་གི་བྱིན་གྱིས་བརླབ། ཨོཾ་མཧཱ་ཀ་ལ་ཡ་ཤ་ས་ན་སོགས་ལན་གསུམ། ཀ་ཀ་ཀ་དྷྱ་ན་སོགས་ལན་གསུམ། ཨ་ཀཱ་རོ་ལན་གསུམ་གྱིས་ཕུལ། དཔལ་མཧཱ་ཀཱ་ལ་ཁྲག་འཐུང་གི་རྒྱལ་པོ། རྣལ་འབྱོར་གྱི་དགྲ་ལྷ། དུག་གསུམ་གྱི་སྨན་པ། གཙུག་ལག་ཁང་དང་དཀྱིལ་འཁོར་གྱི་སྲུང་མ་ཆེན་པོ་བྱ་རོག་མིང་ཅན་འཁོར་བཀའ་སྡོད་དང་བཅས་པ་ལ་སོགས་པ་དམ་པ་ཆོས་སྐྱོང་བའི་སྲུང་མ་རྣམས་ལ་འབུལ་ལོ། །སྤྱིར་སངས་རྒྱས་ཀྱི་བསྟན་པ་དར་བ་སོགས་ནས་ཕྱག་རྒྱ་ཆེན་པོ་དངོས་གྲུབ་ཀྱི་མཆོག་སྦྱིན་པར་མཛད་དུ་གསོལ། །ཞེས་པའི་བར་གྱི་འདོད་དོན་གསོལ། དེ་ནས་སྙིང་གའི་ཧཱུཾ་ཡིག་གི་འོད་ཟེར་གྱིས་བྱེ་བྲག་གི་སའི་བདག་པོ་འཁོར་བཅས་ཨ་ཀརྵ་ཡ་ཛཿབྷུ་མི་པ་ཏི་ས་པ་རི་ཝ་རེ་ཨོཾ་ཨཱཿཀཱ་རོ་ལན་གསུམ་གྱིས་བསྔོ། འགྲོ་བ་སེམས་ཅན་དོན་སླད་དུ། །བདེ་གཤེགས་རྣམས་ནི་བཞུགས་གྱུར་གྱི། །བདག་དང་གཞན་གྱི་དོན་གྱི་ཕྱིར། །སྤྲུལ་པའི་གཟུགས་བརྙན་བསྲུང་བར་མཛོད། །ཞེས་བཀའ་བསྒོའོ། །བཞི་པ་གསང་བདག་བསྒོ་བ་ནི། སྙིང་གའི་ཧཱུཾ་ཡིག་གི་འོད་ཟེར་གྱིས་ལྕང་ལོ་ཅན་ནས་གསང་བའི་བདག་པོ་ཕྱག་ན་རྡོ་རྗེ་འཁོར་དང་བཅས་པ་སྐད་ཅིག་གིས་བཛྲ་ས་མཱ་ཛཿ ཨོཾ་བཛྲ་ཨརྒྷཾ་པྲ་ཏིཙྪཾ་སྭཱཧཱ། དེ་བཞིན་དུ་པུཥྤེ་ནས་ཤཔྟའི་བར་གྱིས་མཆོད་དེ་སིལ་སྙན་བྱ། སྔོན་ཚེ་བདེ་བར་གཤེགས་པའི་སྤྱན་སྔར་སྤྲུལ་པའི་སྐུ་བསྲུང་བར་ཞལ་གྱིས་བཞེས་པས་ཇི་སྲིད་བཅོམ་ལྡན་བཞུགས་ཀྱི་བར་དུ་བསྲུང་བར་མཛད་དུ་གསོལ། ཞེས་མེ་ཏོག་འཐོར། ལྔ་པ་ཡོན་བདག་བསྒོ་བ་ལ་གསུམ། ཆོས་བཤད། ལྷར་བསྐྱེད། རྫས་གཏད་པའོ། །དང་པོ་ནི། གདན་བཟང་པོ་བཤམས། མདུན་དུ་ཅོག་རྩེ་ཁེབས་ཅན་ལ་ཐ་ལི་ལྟ་བུའི་ནང་དུ་འབྲུ་དཀར་གྱིས་བཀང་བའི་དབུས་སུ་བུམ་པ་བཅུད་དན་འབྲས་བུ་ཅན་གྱི་ཤིང་གིས་ཁ་བརྒྱན་ཏེ་བཀོད། ཡོན་བདག་གདན་ལ་འཁོད་པ་དང༌། གྲོ་མ་བཞུགས་གྲལ་སོགས་བྱ། ཤིང་གི་ཕྲུ་མར་མཆོད་པ་ཚར་དུ་དངར་བ་སྒྲིག་ཏེ་ཉེ་ལོགས་སུ་བཞག དེ་ནས་རྡོ་རྗེ་སློབ་དཔོན་གཟི་བརྗིད་སྟོད་ལ་སྤུངས། རིགས་ཀྱི་ཅན་པན་གཟིངས་བསྟོད་དེ་གསོལ། གསལ་དག་སྙན་གསུམ་གྱི་སྒོ་ནས་ལུང་རིགས་དྲི་མ་མེད་པས་མཚམས་ཏེ། སྤྱིར་རྟེན་གྱི་རྒྱུ་མཚན་དང༌། དེ་ལ་རབ་གནས་བྱས་པའི་ཕན་ཡོན། མ་བྱས་པའི་སྐྱོན། ཆོ་གའི་ཆིངས་སོགས་ལས་བརྩམས་པའི་ཆོས་བཤད་རྒྱས་པར་མཛད། བསྡུ་ན་ཡོན་བདག་ལ་དར་དང་མེ་ཏོག་གི་ཕྲེང་བ་གཏད་དེ་འདི་ལྟར་བསྒོ་བར་བྱ་སྟེ། འོ། ད་ལམ་འདིར་སྡེ་བཞི་དཔལ་གྱི་མངོན་པར་མཐོ་བའི་ཡོན་གྱི་བདག་པོ་འདི་ཞེས་བྱ་བ། སྐུ་ཉིད་ཀྱིས་གཙོས་ཚོགས་གྲལ་འདིར་འཁོད་པ་ཐམས་ཅད་དར་ཅིག་གསན་པར་འཚལ། དེ་ཡང་མཆོད་ཡོན་ལྷན་རྒྱས་རྣམ་པའི་སྙན་དུ་འཇེབས་པར་འོས་པ་མཁས་པའི་ལེགས་བཤད་ལུང་དང་རིགས་པའི་མཛོད་ལས་དྲངས་པའི་བཤད་པ་རྒྱ་ཆེན་པོ་ཞུ་བའི་སྤོབས་པ་མེད་ཀྱང༌། འདིར་གླེང་བར་བྱ་བའི་འོས་སུ་བབ་པ་ནི། ཆོས་ལྡན་གྱི་གཏམ་རབ་ཏུ་གནས་པ་ལེགས་པར་གྲུབ་པའི་རྟེན་འབྲེལ་ལས་བརྩམས་ཏེ་ཅུང་ཟད་ཞུ་ན། རང་རེའི་དཔལ་ལྡན་འབྲུག་པའི་ཞལ་སྔ་ནས། ལེགས་པའི་ཕྱོགས་སུ་རྟེན་འབྲེལ་བཟང་པོ་སྒྲིག །ཕུན་སུམ་ཚོགས་པ་རང་གིས་བྱས་པས་ཆོག །ཅེས་གསུངས་པ་ལྟར། ཕུན་སུམ་ཚོགས་པའི་ཡན་ལག་འདི་དག་རང་གིས་བྱས་ན་ཅི་བདེར་བྱས་ཆོག་པ་བཞིན། འདིར་ཡོན་གྱི་བདག་པོ་ཁྱོད་སྐུ་ཚེ་སྔོན་ཡང་བསོད་ནམས་ཀྱི་ཚོགས་གཙོ་བོར་གྱུར་པའི་བདག་རྐྱེན་ལས། འདིར་ཡང་ཕུན་ཚོགས་སྡེ་བཞིའི་དཔལ་ལ་རང་དབང་དུ་སྤྱོད་ཅིང་གཏོང་ཕོད་ཀྱི་སྒོ་འཕར་ཡངས་པོར་ཕྱེ་ནས། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང༌། དེ་བཞུགས་པའི་གནས་གཙུག་ལག་ཁང་བརྟེན་དང་རྟེན་པར་བཅས་པ། གསར་དུ་བཞེངས་པའམ། ཞིག་གསོའི་སྲི་ཞུ་ཕུན་སུམ་ཚོགས་པར་བསྒྲུབས་པ་འདི་ནི། རྣམ་དཀར་དགེ་བའི་བསོད་ནམས་ཀུན་གྱི་ནང་ནས་རྨད་པོ་ཆེན་ཡིན་པས། དེ་ཡང་མཁས་པ་དང་མཛངས་པ་མི་ཆེན་ཡ་རབས་ཀྱི་ཚུལ་དང་ལྡན་པ་དག་གིས་སྤྱོད་ཡུལ་ལས་གཞན་དུ་མ་གྱུར་ཏེ། སྔོན་གྱི་ཆོས་རྒྱལ་བྱང་ཆུབ་སེམས་དཔའ་རྣམས་ཀྱི་ཕྱག་རྗེས་ལགས་པར་མངོན་སུམ་ཚད་མས་གྲུབ་ཅིང༌། དེ་ཡིན་པའི་རྒྱུ་མཚན་ཡང༌། རང་ཅག་སངས་རྒྱས་དངོས་ཀྱི་གདུལ་བྱར་མ་གྱུར་པའི་སྐལ་བ་དམན་པ་རྣམས་ཀྱི་དོན་དུ་སངས་རྒྱས་དངོས་ཀྱི་ཞལ་སྐྱིན་སྤྲུལ་པའི་གཟུགས་བརྙན་བཞེངས་ན། སངས་རྒྱས་དངོས་དང་ཁྱད་པར་མེད་པའི་ཕྲིན་ལས་འབྱུང་བར་སྟོན་པ་རང་གིས་ཞལ་བཞེས་མཛད་པ་སྟེ། ང་ཡོངས་སུ་མྱ་ངན་ལས་འདས་པའི་འོག་ཏུ་ང་ཡི་བསྟན་པ་ཡུན་དུ་གནས་པ་དང༌། སྐྱེ་བོ་རྣམས་ཀྱི་བསོད་ནམས་ཀྱི་ཚོགས་གསོག་པའི་ཞིང་དུ་ང་ཡི་སྐུ་བརྙན་བཞེངས་པར་གྱིས་ཤིག་ཅེས་བཀའ་བསྩལ་པས། ཚངས་པས་ཆོས་སྐུའི་རྟེན་མཆོད་རྟེན་ཟླུམ་པ་ཚངས་པའི་འདོམ་གང་བཞེངས་ནས་ལྷ་དང་མཁའ་འགྲོ་དཔག་ཏུ་མེད་པའི་དོན་མཛད་དེ། ཨོ་རྒྱན་མཁའ་འགྲོའི་གླིང་དུ་བཞུགས་པར་གྲགས། རཱ་ཧཱུ་ལས་ལོངས་སྐུའི་རྣམ་སྣང་གངས་ཆེན་མཚོ་དཔག་ཚད་བརྒྱད་ཅུའི་ཆུ་ཞེང་ཅན་ཞིག་བཞེངས་ནས་ཕྱིའི་རྒྱ་མཚོ་ཆེན་པོ་སེམས་ཅན་དཔག་ཏུ་མེད་པའི་དོན་མཛད་དེ་བཞུགས་པར་གྲགས། བརྒྱ་བྱིན་གྱིས་སྤྲུལ་སྐུའི་རྟེན་བདག་ཅག་གི་སྟོན་པ་དགུང་ལོ་ཉེར་ལྔ་པ་དང༌། བཅུ་གཉིས་པ། བརྒྱད་པའི་ཚད་གསུམ་བཞེངས་པ་ལས། དང་པོ་ནི་ད་ལྟའང་སུམ་ཅུ་རྩ་གསུམ་དུ་བཞུགས་པར་གྲགས། ཐ་མ་གཉིས་ནི་ལྷ་ཡུལ་དུ་ལོ་ལྔ་བརྒྱ། ཀླུ་ཡུལ་དུ་ལོ་ལྔ་བརྒྱ་འགྲོ་དོན་མཛད་དེ་མཐར་མི་ཡུལ་དུ་བྱུང་བ་རིམ་གྱིས་རྒྱ་བལ་གཉིས་ཀྱི་ཡུལ་དུ་གནས་པ་ལས། ཕྱིས་ཆོས་རྒྱལ་སྲོང་བཙན་སྒམ་པོས་གདན་དྲངས་ཏེ་གངས་ཆེན་བོད་དུ་བྱོན་པ་ལས། གངས་རིའི་ཁྲོད་དུ་ཐུབ་པའི་ལུང་རྟོགས་ཀྱི་བསྟན་པ་གངས་ལ་ཉི་མ་ཤར་བ་ལྟར་གྱུར་པ་ཡང་སྤྲུལ་པའི་གཟུགས་བརྙན་གྱི་ཕྲིན་ལས་ཉག་གཅིག་ཡིན་པར་ཤེས་དགོས། དེས་ན་བདེ་བར་གཤེགས་པའི་རྟེན་རྣམས་གང་དུ་བཞུགས་པའི་སར་སངས་རྒྱས་ཀྱི་བསྟན་པ་དར་བ། སེམས་ཅན་ལ་བདེ་སྐྱིད་འབྱུང་བ། གནས་སྐབས་དང་མཐར་ཐུག་གི་དོན་ཐམས་ཅད་ཡིད་བཞིན་དུ་འགྲུབ་པར་འགྱུར་བ་སོགས་ཕན་ཡོན་ཚད་མེད་པ་མདོ་རྒྱུད་རྣམས་ལས་གསལ་བ་དང༌། ལྷག་པར་རྟེན་གསར་དུ་བཞེངས་པའི་ཕན་ཡོན་ཀྱང༌། དགའ་བའི་བཤེས་ཀྱི་རྟོགས་པ་བརྗོད་པ་ལས། ཤཱཀྱ་ཐུབ་པའི་བསྟན་པ་གཟུགས་སྐུའི་རྟེན་ཐ་ན་མཐེ་བོང་ཙམ་བགྱིས་ནའང༌། བྱམས་པའི་འདུས་པ་དང་པོའི་འཁོར་དུ་གྱུར་ནས་སྲིད་ལས་རྣམ་པར་གྲོལ་བར་གསུངས་པ་དང༌། དེར་མ་ཟད་གསལ་རྒྱལ་གྱིས་ཞུས་པའི་མདོ་ལས། བཅོམ་ལྡན་འདས་ཀྱི་མཆོད་རྟེན་རྣམས་དང་ནི། །སྐུ་གཟུགས་རྣམས་ལ་རྡུལ་ཕྲན་ཅི་ཡོད་པ། །དེ་འདྲའི་གྲངས་དེ་སྙེད་ཀྱི་རྒྱལ་སྲིད་དང༌། །ལྷ་ཡུལ་ས་སྟེང་མི་ཡི་བདེ་བ་ཐོབ། །ཅེས་སོ། །དེ་ལ་རབ་ཏུ་གནས་པའི་དགོས་པ་ཡང༌། སྐུ་གསུང་ཐུགས་ཀྱི་རྟེན་གསར་དུ་བཞེངས་པ་དག་ལ་ཕྲལ་དུ་རབ་གནས་མ་བྱས་པའམ་བྱས་ཀྱང་མ་འཆགས་ན། དེ་ལ་འདྲེ་སྲིན་མ་རུངས་པས་བདག་ཏུ་བཟུང་ནས་རྒྱལ་འགོང་གི་ཚང་འཆའ་ན། མཐོང་ཐོས་དྲན་རེག་ཐམས་ཅད་བསམ་པ་ཕྱི་ཅི་ལོག་ཏུ་བསྒྱུར་བ་དང༌། ཡུལ་ཕྱོགས་སུའང་བཀྲ་མི་ཤིས་པར་འབྱུང་ཉེན་ཡོད་པ་དང༌། རབ་གནས་ཡང་དག་པར་གྲུབ་ན་དེ་ལས་བཟློག་སྟེ་མཐོང་ཐོས་དྲན་རེག་ཐམས་ཅད་འབྲེལ་ཚད་དོན་ལྡན་དུ་འགྱུར་བ་དང༌། ཡུལ་ཕྱོགས་དགེ་བ་སོགས་ཕན་བདེའི་ལེགས་ཚོགས་ལྷུན་གྲུབ་ཏུ་འབྱུང་བའི་དགོས་པ་ཡོད་དེ། སྒྱུ་འཕྲུལ་ལས། ས་ལ་སོགས་པ་ཕྱག་རྒྱ་བྱས། །རྣམ་རོལ་རིམ་པར་འཐོབ་འགྱུར་ན། །དག་པའི་ཡེ་ཤེས་ཀྱིས་སྦྱངས་པའི། །རྟེན་རྣམས་ལ་ནི་སྨོས་ཅི་དགོས། །ཞེས་དང༌། གལ་པོ་ལས། སྐུ་གསུང་ཐུགས་ཀྱི་རྟེན་རྣམས་ལ། །ཡེ་ཤེས་གཞུག་པ་བྱིན་རླབས་ཅན། །དེ་ལ་ཡེ་ཤེས་གཞུག་པའི་ཕྱིར། །རབ་ཏུ་གནས་པའི་ཆོ་ག་བྱ། །ཞེས་སོ། །དེ་ལྟར་རབ་ཏུ་གནས་ཟིན་པའི་རྟེན་དེ་ལ་གུས་པ་དང་སྲི་ཞུ་ཡང་དག་གི་སྒོ་ནས་མཆོད་དགོས་པ་ནི། རབ་གནས་རྒྱ་གཞུང་ལས། ཁྱོད་ཀྱིས་ང་ལ་གང་གསོལ་བའི། །སྐུ་གཟུགས་ལ་སོགས་རྣམས་ལ་ནི། །ཇི་ལྟར་གསུངས་པ་དེ་བཞིན་དུ། །དེ་དག་དོན་ནི་ངས་བྱས་ཏེ། །དེ་རྣམས་དོན་ནི་གྲུབ་ཟིན་གྱི། །ཅི་བདེ་བར་ནི་མཆོད་པར་བགྱི། །ཞེས་གསུངས་པ་ལྟར། ཡོན་གྱི་བདག་པོ་སྐུ་ཉིད་ཀྱིས་ཐུགས་བསྐྱེད་རྣམ་པ་དག་པའི་སྒོ་ནས། སྤྱིར་སེམས་ཅན་གྱི་ཁམས་ལ་ཕྲལ་དང༌། ཡུན་གྱི་ཕན་བདེ་མ་ལུས་པ་འབྱུང་བའི་སྒོ་གཅིག་པུར་གྱུར་པ་དེ་ནི། རྒྱལ་བའི་སྐུ་གསུང་ཐུགས་ཀྱི་རྟེན་རྣམས་དང༌། དེ་བཞུགས་པའི་གནས་གཙུག་ལག་ཁང་ཀློག་པའི་དགེ་འདུན་དང་བཅས་པ་ཡིན་པས་དགོངས་ནས། གསར་དུ་བཞེངས་པའམ། ཞིག་གསོའི་སྲི་ཞུ་ཡང་དག་གྲུབ་པར་བགྱིས་ཏེ། དེ་ལ་ཇི་ལྟར་རབ་ཏུ་གནས་དགོས་པར་གསོལ་བ་བཏབ་པ་བཞིན་ངེད་ཅག་འདིར་ཚོགས་པ་རྣམས་ཀྱིས་ཀྱང་གཡོ་དང་ཟོག་ཟོལ་མེད་པའི་ལྷག་བསམ་གྱིས། གནས་སྐབས་མཐར་ཐུག་ཀུན་ཏུ་ཕན་ངེས་པའི་དགོས་ཆེད་ཀྱི་སྒོ་དུ་མ་ལ་དམིགས་ཏེ་རབ་ཏུ་གནས་པའི་ཚུལ་བཟང་པོ་དྲུག་ལྡན་གྱི་སྒོ་ནས་ཡང་དག་པར་གྲུབ་ཟིན་པ་ཡིན་པས། དེ་རིང་ནས་བཟུང་རྟེན་འདི་ཡང་ལྷ་དང་བཅས་པའི་འཇིག་རྟེན་གྱི་ཕྱག་གི་གནས་མཆོད་པའི་ཡུལ་དུ་གྱུར་ཟིན་པའི་ཕྱིར་སངས་རྒྱས་དངོས་དང་ཁྱད་པར་མེད་དེ། མདོ་ལས། ང་ཡི་འཁོར་ནི་རྣམ་བཞི་ཡིས། །ད་ལྟ་ང་ལ་མཆོད་པ་དང༌། །མ་འོངས་པ་ན་དད་པ་ཡིས། །གཟུགས་བརྙན་རྣམས་ལ་མཆོད་པ་ལ། །ཁྱད་པར་ཅུང་ཟད་ཡོད་མ་ཡིན། །བསོད་ནམས་མཉམ་ཞིང་རྣམ་སྨིན་མཉམ། །ཞེས་དང༌། དེ་ཕྱིར་སངས་རྒྱས་མ་བྱོན་པའི། །ཞིང་དུ་སྐུ་གཟུགས་ཡོད་ཡིན་ཞིང༌། །མཐའ་འཁོབ་ཀླ་ཀློ་རྣམས་ན་མེད། །བསྟན་པ་ནུབ་ནའང་ཡོད་མིན་ཞིང༌། །དེ་ཕྱིར་སྤྲུལ་པའི་གཟུགས་བརྙན་རྣམས། །སངས་རྒྱས་དངོས་དང་ཁྱད་པར་མེད། །ཅེས་གསུངས་པས། དེ་ཕྱིན་ཆད་མཆོད་པའི་ཡོ་བྱད་ཅི་འབྱོར་བས་མཆོད་པ་དང༌། ཁྱད་པར་ད་ནས་ཞག་བདུན་གྱི་བར་དུ་རབ་གནས་བརྟན་པའི་དགོས་པ་ཡོད་པས་མཆོད་པ་རྒྱ་ཆེན་པོ་མཛད་དགོས་པ་དང༌། ད་ལྟ་འདིར་དངོས་སུ་བཤམས་པའི་མཆོད་པ་འདི་ངས་ཀྱི་བསྒོ་བ་བཞིན་དེ་རིང་ནས་བཟུང་སྟེ་རྒྱུན་མི་ཆད་པར་འབུལ་ལོ་སྙམ་པའི་མོས་པ་མཛོད་ཅིག ཅེས་བརྡ་སྦྱར་ནས། ཤིང་གི་ཕྲུ་མར་བཀོད་པའི་མཆོད་པ་ཡོན་བདག་གི་ཕྱག་ཏུ་གཏད་དེ། སྔགས་མཆོད་ཀྱིས་འབུལ་བའམ། སྤྲོ་ན་རྟེན་དང་བསྟུན་པའི་མཆོད་ཕྲེང་གི་ཚིགས་སུ་བཅད་པ་དབྱངས་དང་བཅས་ཏེ་རེ་རེ་བཞིན་འབུལ་དུ་བཅུག་པའོ། །གཉིས་པ་ཡོན་བདག་ལྷར་བསྐྱེད་པ་ནི། ཡོན་བདག་སླར་གདན་ལ་འཁོད་པ་ནས། ད་ནི་རབ་གནས་ཀྱི་མཐའ་རྟེན་དུ་རྟེན་དང་ཡོན་བདག་ལ་བཀྲ་ཤིས་པའི་ཆེ་བའི་ཡོན་ཏན་ལ་དམིགས་ཏེ་རྫས་བརྒྱད་གཏན་པའི་ཕྱག་སྲོལ་ཡོད་པ་ལས། རྫས་དེ་རྣམས་ཆེ་བའི་བདག་ཉིད་ཅན་ཡིན་པས་ཐ་མལ་པ་ལ་གཏད་དུ་མི་རུང་བའི་ཕྱིར། ཐོག་མར་ཡོན་གྱི་བདག་པོ་ཉིད་ཐ་མལ་པའི་རྣམ་པ་བསལ་ཏེ་ལྷག་པའི་ལྷ་ཅི་རིགས་པར་བསྐྱེད་དགོས་པ་ལས། ད་ལམ་འདིར་དཀྱིལ་འཁོར་གྱི་གཙོ་བོ་བླ་མ་རྡོ་རྗེ་འཆང་ཡབ་ཡུམ་གྱི་སྐུར་བསྐྱེད་པ་ཡིན་པས། དེ་ལྟ་བུའི་སྤྱན་དམིགས་གསལ་འདེབས་མཛད་པར་ཞུ། ཞེས་བརྡ་སྦྱར་ལ། དེ་ནས་ཨོཾ་སུམྦྷ་ནིས་བསངས། སྭ་བྷ་ཝས་ཡོན་གྱི་བདག་པོ་སྦྱངས། སྟོང་པའི་ངང་ལས། ཡོན་གྱི་བདག་པོ་ཉིད་སྐད་ཅིག་གིས་བླ་མ་རྡོ་རྗེ་འཆང་རིགས་ཐམས་ཅད་ཀྱི་བདག་པོ་ལྟ་བས་ཆོག་མི་ཤེས་པར་མཛེས་པ་མཚན་དཔེས་སྤྲས་པའི་སྐུ་ཨིནྡྲ་ནཱི་ལ་བཅག་པའི་འཕྲོ་ལྟར་སྔོ་བ། ཤིན་ཏུ་ཞི་ཞིང་འཛུམ་པ་རལ་པའི་ཟུར་ཕུད་ལ་སྣ་ཚོགས་རྡོ་རྗེ་དང་ཟླ་བ་ཕྱེད་པ་འཛིན་པ། རིན་པོ་ཆེའི་ཅོད་པན་ལ་སོགས་པའི་རྒྱན་དང་ཕྱག་རྒྱ་དྲུག་གིས་བརྒྱན་པ་དར་གྱི་སྟོད་གཡོགས་དང་ཤམ་ཐབས་ཅན་རྡོ་རྗེ་སྙེམས་མ་དམར་མོ་མཛེས་སྡུག་གི་ཕུལ་དུ་བྱོན་པ་བཅུ་དྲུག་པའི་ལང་ཚོ་ཅན་ཕྱོགས་ཀྱི་གོམ་མ་ཕྱག་རྒྱ་ལྔས་བརྒྱན་ཅིང་གྲི་ཐོད་འཛིན་པ་ལ་རྡོ་རྗེ་དང་དྲིལ་བུ་འཛིན་པའི་ཕྱག་དག་གིས་འཁྱུད་དེ་རྡོ་རྗེ་སྐྱིལ་མོ་ཀྲུང་གིས་འོད་ཀྱི་འཕྲེང་བ་འཁྲིགས་པའི་དབུས་ན་བཞུགས་པའི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུཾ་དེ་དག་ལས་འོད་འཕྲོས། དཔའ་བ་དང་རྣལ་འབྱོར་མས་བསྐོར་བའི་ཡེ་ཤེས་ཀྱི་འཁོར་ལོ་སྟེང་གི་ནམ་མཁར་ཕེཾ། ཛཿཧཱུཾ་བཾ་ཧོཿ དམ་ཚིག་གི་འཁོར་ལོ་དང་གཉིས་སུ་མེད་པར་གྱུར། ཞེས་བརྗོད་ནས་མེ་ཏོག་འཐོར། གསུམ་པ་རྫས་གཏད་པ་ནི། ཚོགས་པ་ལ་འབྲུ་བཀྱེ། ལས་སྔགས་ཀྱིས་བསངས། སྭ་བྷ་ཝས་བཀྲ་ཤིས་པའི་རྫས་རྣམས་སྦྱངས། སྟོང་པའི་ངང་ལས། ཨོཾ་ལས་བྱུང་བའི་བཀྲ་ཤིས་པའི་རྫས་རྣམས་མི་མཐུན་པའི་ཕྱོགས་ཐམས་ཅད་སེལ་ཞིང༌། བདེ་ལེགས་ཕུན་སུམ་ཚོགས་པར་བྱེད་པའི་ནུས་མཐུ་ཅན་གྱི་གྲུབ་པའི་རྫས་སུ་གྱུར། ཞེས་བརྗོད། དེ་ནས་བླ་མས་མེ་ལོང་ཐོགས་ཏེ། སྔོན་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་ལ། གཟུགས་ཀྱི་ལྷ་མོ་འོད་ཆགས་མེ་ལོང་ཕྱག་ཏུ་ཕུལ་བས་བཀྲ་ཤིས་པའི་རྫས་སུ་བྱིན་གྱིས་བརླབས་པ་ལྟར། དེང་འདིར་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་ནམ། ཡང་ན་གཙུག་ལག་ཁང་རྟེན་དང་བརྟེན་པར་བཅས་པ་རྣམས། རབ་ཏུ་གནས་པར་བྱེད་པ་འདི་ཉིད་བཀྲ་ཤིས་ཤིང་བྱིན་ཆེ་བས། འཁོར་བ་ཇི་སྲིད་དུ་འགྲོ་བའི་དོན་ཁྱད་པར་ཅན་འབྱུང་བ་དང༌། ཡོན་གྱི་བདག་པོ་སྐུ་ཉིད་ཀྱིས་གཙོས་པའི་བདག་ཅག་ཡོན་མཆོད་འཁོར་དང་བཅས་པ་རྣམས་མི་མཐུན་པའི་ཕྱོགས་མཐའ་དག་ཞི་ཞིང༌། སྲིད་ཞིའི་ལེགས་ཚོགས་མ་སྨད་པས་ཡུན་དུ་འཚོ་ཞིང་གཞེས་པའི་སླད་དུ་མེ་ལོང་གི་རྫས་ཕུལ་བ་ལ་བརྟེན་ནས། ཞེས་པའི་མཚམས་སུ་ཐམས་ཅད་ནས་མཐུན་གྱུར་གྱིས་ཚུལ་དུ། བཀྲ་ཤིས་པར་གྱུར་ཅིག ཅེས་བརྗོད་དེ་མེ་ཏོག་འཐོར་ནས། མེ་ལོང་ཡེ་ཤེས་རྒྱ་མཚོ་ཆེན་པོ་ཡིས། །ཡེ་ཤེས་རྒྱ་མཚོ་མཆོག་ཏུ་དག་གྱུར་ཏེ། །རྣམ་དག་ཆོས་ལ་ཐོགས་མེད་ལོངས་སྤྱོད་པའི། །བཀྲ་ཤིས་དེས་ཀྱང་སྒྲིབ་པ་དག་གྱུར་ཅིག །དང་པོ་རབ་ཏུ་གནས་པར་བྱས་པའི་ལྷ་ལ་ཕུལ། ཕྱིས་ཡོན་བདག་ལ་གཏད། དེས་ཀྱང་བཀྲ་ཤིས་པ་ཐམས་ཅད་འཕེལ་བར་བསམ་པའི་སྨོན་འདུན་བཅས་སྤྱི་བོར་འཇོག་སྟེ་བུམ་པའི་མདུན་ནས་རིམ་པར་བཞག དེ་བཞིན་དུ་འགིའུ་ཝང་ཐོགས་ཏེ། གཟུགས་ཀྱི་ལྷ་མོའི་ཚབ་ཏུ། གཉིས་འཐུང་གི་དབང་པོས་ས་སྲུང་གི་བུས་འགིའུ་ཝང་ཕྱག་ཏུ་ཕུལ་བས་བཀྲ་ཤིས་པའི་རྫས་སུ་བྱིན་གྱིས་བརླབས་པ་ལྟར། དེང་འདིར་སོགས་ནས་བཀྲ་ཤིས་པར་གྱུར་ཅིག །ཅེས་པའི་བར་སྔར་བཞིན་བརྗོད་དེ། འགིའུ་ཝང་དུག་གསུམ་འཇོམས་པ་ནད་ཀྱི་སྨན། །སྨན་མཆོག་ཆོས་ཉིད་རབ་ཏུ་རྟོགས་གྱུར་ནས། །ཉོན་མོངས་ཟུག་རྔུ་མེད་པར་གྱུར་པ་ཡི། །བཀྲ་ཤིས་དེས་ཀྱང་སྡུག་བསྔལ་དག་གྱུར་ཅིག །ཅེས་སྔར་བཞིན་གཏད། ཞོ་ཐོགས་ཏེ། ཁྱིམ་བདག་བཟང་སྐྱོང་གིས་ཞོ་ཕྱག་ཏུ་ཕུལ་བས་སོགས་དང༌། ཞོ་ནི་ཀུན་གྱི་སྙིང་པོར་གྱུར་པ་སྟེ། །སྙིང་པོ་རྣམ་དག་ཡེ་ཤེས་མཆོག་རྟོགས་ནས། །ཡོན་ཏན་ཀུན་གྱི་དབྱིངས་སུ་གྱུར་པ་ཡི། །བཀྲ་ཤིས་དེས་ཀྱང་དུག་གསུམ་ཞི་གྱུར་ཅིག །དཱུར་བ་ཐོགས་ཏེ། བྲམ་ཟེ་ཀན་དྷ་ལིས་རྩ་དཱུར་བ་ཕྱག་ཏུ་ཕུལ་བས་སོགས་དང༌། དཱུར་བས་ཚེ་ནི་འཕེལ་བར་བྱེད་པ་སྟེ། །རྡོ་རྗེ་སེམས་དཔའི་ཚེ་ནི་རབ་བསྒྲུབས་ནས། །ཉོན་མོངས་སྐྱེ་ཤི་རྒྱུན་ཆད་གྱུར་པ་ཡི། །བཀྲ་ཤིས་དེས་ཀྱང་ཚེ་ཡང་འཕེལ་བར་ཤོག །བིལ་བ་ཐོགས་ཏེ། ནགས་ཚལ་གྱི་ལྷ་མོས་ཤིང་ཏོག་བིལ་བ་ཕྱག་ཏུ་ཕུལ་བས་སོགས་དང༌། བིལ་བ་རྒྱུ་རྐྱེན་འབྲས་བུར་བཅས་པའི་ཆོས། །འཇིག་རྟེན་འཇིག་རྟེན་འདས་པའི་སྤྱོད་པ་ཀུན། །བྱང་ཆུབ་སྙིང་པོ་མཆོག་ཏུ་དག་གྱུར་ཏེ། །བཀྲ་ཤིས་དེས་ཀྱང་དོན་ཀུན་འགྲུབ་པར་ཤོག །དུང་ཐོགས་ཏེ། སྐབས་གསུམ་བདག་པོ་མཆོད་སྦྱིན་བརྒྱ་པས་དུང་དཀར་པོ་གཡས་སུ་འཁྱིལ་བ་ཕྱག་ཏུ་ཕུལ་བས་སོགས་དང༌། དུང་ནི་ཆོས་ཀྱི་སྒྲ་རྣམས་སྒྲོག་པའི་ཚུལ། །ཡེ་ཤེས་རྒྱ་མཚོ་ཉིད་དུ་དག་གྱུར་ཏེ། །ཆོས་རྣམས་མ་ནོར་ཡོངས་སུ་སྟོན་པ་ཡི། །བཀྲ་ཤིས་དེས་ཀྱང་ཚིག་ལ་དབང་ཐོབ་ཤོག །ལི་ཁྲི་ཐོགས་ཏེ། ནོར་འཛིན་གྱི་བདག་མོ་བརྟན་མས་ལི་ཁྲི་ཕྱག་ཏུ་ཕུལ་བས་སོགས་དང༌། ལི་ཁྲི་དམར་པོ་དབང་གི་རང་བཞིན་ཏེ། །ཆོས་རྣམས་མ་ལུས་དབང་དུ་བསྡུས་ནས་ཀྱང༌། །ཆོས་ཀྱི་རྒྱལ་སྲིད་རབ་ཏུ་བརྟན་པ་ཡི། །བཀྲ་ཤིས་དེས་ཀྱང་ཁྱེད་སྲིད་བརྟེན་གྱུར་ཅིག །ཡུངས་ཀར་ཐོགས་ཏེ། མཐུ་སྟོབས་ཀྱི་བདག་པོ་ཕྱག་ན་རྡོ་རྗེས་གྲུབ་པའི་རྫས་ཡུངས་ཀར་ཕྱག་ཏུ་ཕུལ་བས་སོགས་དང༌། ཡུངས་ཀར་རྡོ་རྗེས་རིགས་ཏེ་ཐམས་ཅད་དུ། །བགེགས་རྣམས་མ་ལུས་འཇོམས་པར་བྱེད་པ་ཡི། །མཐུ་སྟོབས་ཡོན་ཏན་ཕུན་སུམ་ཚོགས་པ་ཡི། །བཀྲ་ཤིས་དེས་ཀྱང་བགེགས་རྣམས་ཞི་བར་ཤོག །ཅེས་གཏད་པའི་མཐར་སིལ་སྙན་བྱའོ། །དེ་ནས་རྒྱལ་སྲིད་སྣ་བདུན་གཏད་པར་སྤྲོ་ནའང་ཆོ་ག་རྒྱས་པ་ལས་བླང་བར་བྱའོ། །དེ་ནས་གཞུང་གི་ལྷག་གཏོར་ནས་བཟུང་རྗེས་ཆོག་བསྡུ་རིམ་དང༌། བསྔོ་སྨོན་བཀྲ་ཤིས་བཅས་པས་མཐའ་བརྒྱན་པར་བྱའོ། །དེས་བླ་མཆོད་དང་སྦྱར་བའི་རབ་གནས་འབྲིང་པོ་ཡན་ལག་བཞི་པ་སྟ་གོན་དང་བཅས་པའི་ཆོ་ག་ཇི་བཞིན་པར་བཤད་ཟིན་ཏོ།། །།སླར་སྨྲས་པ། ཚུལ་འདིར་ལུང་དང་རིགས་པའི་ཞུགས་ཆེན་གྱིས། །ཚུལ་མིན་སྤྱོད་པའི་རྩ་སྦུར་སྲེག་བྱེད་ཀྱང༌། །ཚུལ་བཞིན་སྤྱོད་ལ་སྣང་བའི་སྐབས་ཕྱེ་ན། །ཚུལ་གཞན་ཅལ་སྒྲ་སྒྲོག་རྣམས་ཅི་དགར་གྱིས། །དེང་སང་སྙིགས་མར་སྤྱོད་པའི་རབ་རིབ་ཀྱིས། །བཟང་ངན་འབྱེད་པའི་འདྲེན་བྱེད་གོ་ལྡོག་སྟེ། །བསྟན་ལ་རྨ་འབྱིན་བྱེད་ལ་མི་ཁྲོ་བར། །བྱི་དོར་བྱེད་ལ་ཆེ་ཆེར་སྡང་མོད་ཀྱི། །དེ་ལྟ་ན་ཡང་རང་ལྟོས་སྐྱེ་བོ་འགར། །ཕན་པར་འགྱུར་ན་དགེ་འདིས་གསང་སྔགས་ཀྱི། །ཕྱག་སྲོལ་ནུབ་པ་མེད་པར་འཇིག་རྟེན་དུ། །མི་ཉམས་ཡུན་དུ་གནས་པའི་རྒྱུར་གྱུར་ཅིག། །།ཅེས་བླ་མཆོད་རབ་གནས་སྟ་གོན་དང་བཅས་པ་འདི་ཡང་བྱམས་ཁང་བཤད་གྲྭར་འཁོད་པའི་དཔྱོད་ལྡན་དོན་གཉེར་ཅན་འགའ་དང་འགས་ཡང་སྐྱར་བསྐུལ་བའི་ངོར་ཤཱཀྱའི་བཙུན་པ་དགེ་རིན་པས་བྲིས་པ་འདིས་ཀྱང་བསྟན་འགྲོར་སྨན་པའི་ཆ་རྐྱེན་དུ་གྱུར་ཅིག། །།